
1.
Άριστος Συνδυασμός Δυναμικής Συμπεριφοράς, Λειτουργικότητας και Αποκλειστικότητας. 
Η νέα BMW X5.
(Σύντομη Παρουσίαση)

Η προκάτοχός της λανσάρισε νέα τάση και δημιούργησε μία καινούργια κατηγορία στην αγορά. Τώρα, η νέα BMW X5 αναβαθμίζει περαιτέρω την οδηγική εμπειρία ενός Sports Activity Vehicle (SAV). 

Ισχυροί οκτακύλινδροι και εξακύλινδροι κινητήρες, βελτιωμένο σύστημα μόνιμης τετρακίνησης BMW xDrive, και μία νέα ανάρτηση βελτιστοποιημένη σε όλα τα σημεία, χαρίζουν στο νέο μοντέλο ευελιξία και δυναμική συμπεριφορά. Η νέα μονάδα V8 παράγει μέγιστη ισχύ 261 kW/355 hp, ο εξακύλινδρος εν σειρά κινητήρας με στροφαλοθάλαμο από μαγνήσιο/αλουμίνιο αποδίδει 200 kW/272 hp, και ο νέος, αλουμινένιος εν σειρά εξακύλινδρος πετρελαιοκινητήρας με ψεκασμό common rail τρίτης γενιάς παράγει 173 kW/235 hp. 

Το μεγάλο και ευέλικτο εσωτερικό της νέας BMW X5 προσφέρει μέγιστη λειτουργικότητα και χώρους για  μέχρι επτά άτομα. Επιπλέον, διαθέτοντας πρωτοποριακά χαρακτηριστικά, πλούσιο εξοπλισμό και ποιοτικό φινίρισμα, η αποκλειστική καμπίνα του θυμίζει πολυτελές sedan υψηλών επιδόσεων.

Η νέα BMW X5 είναι το πρώτο SAV στον κόσμο με Active Steering, AdaptiveDrive (με σταθεροποίηση κλίσεων αμαξώματος και προσαρμοζόμενους αποσβεστήρες), ενώ περιλαμβάνει επίσης οθόνη Head-Up Display και ελαστικά runflat, στάνταρ.

Με αναβαθμισμένα δυναμικά χαρακτηριστικά και βελτιωμένη σε όλους τους τομείς, η νέα BMW X5 προτίθεται να συνεχίσει τη θρυλική επιτυχία ενός αυτοκινήτου εξαιρετικής φιλοσοφίας. Με το λανσάρισμα της πρώτης X5, η BMW ίδρυσε και καθιέρωσε τη νέα κατηγορία SAV (Sports Activity Vehicle). Όντας ένα ευρύχωρο, πολυτελές, ευέλικτο και ταυτόχρονα στιβαρό premium όχημα με έξοχες ικανότητες σε συνθήκες off road, χάρη στο ηλεκτρονικά ελεγχόμενο σύστημα τετρακίνησης και τη δυναμική συμπεριφορά της, η BMW X5 έγινε ‘πρωτοσέλιδο’ από την πρώτη στιγμή. Και η επιτυχία αυτής της στρατηγικής επιβεβαιώνεται από τις πωλήσεις που ξεπερνούν τις 580,000 μονάδες.

Αντιπροσωπευτική δυναμική συμπεριφορά BMW – μοναδική στην κατηγορία SAV.

Καθ' όλη τη διάρκεια του προϊοντικού κύκλου του, το πρώτο SAV στον κόσμο κατάφερε να παραμείνει ορόσημο δυναμικής συμπεριφοράς. Τώρα, λανσάροντας τη νέα BMW X5, οι ειδικοί κινητήρων και ανάρτησης της BMW ανέβασαν ψηλότερα στον πήχη στον τομέα των επιδόσεων, της ευελιξίας, της δυναμικής και της οδηγικής άνεσης.

Βασικοί παράγοντες της οδηγικής εμπειρίας παραμένουν το ύψος του αμαξώματος και η υπερυψωμένη θέση των καθισμάτων. Άλλα πλεονεκτήματα που διατηρήθηκαν στο νέο μοντέλο είναι το αυτοφερόμενο αμάξωμα, η ανεξάρτητη ανάρτηση και η μόνιμη, ηλεκτρονικά ελεγχόμενη μεταβλητή τετρακίνηση (AWD). 

Τόσο οι βενζινοκινητήρες όσο και οι πετρελαιοκινητήρες με οκτώ και, αντίστοιχα, έξι κυλίνδρους έχουν βελτιστοποιηθεί σημαντικά και προσφέρουν ανώτερες επιδόσεις και πολιτισμένη λειτουργία. Η ανάρτηση, τέλος, είναι εντελώς καινούργια, μεταφέροντας την κινητήρια ισχύ με έξοχο στυλ στην άσφαλτο αλλά και εκτός δρόμου.

Ένα χαρακτηριστικό μοναδικό στην κατηγορία SAV είναι ο συνδυασμός εμπρός άξονα με διπλά ψαλίδια και πίσω άξονα integral-IV στη νέα BMW X5. 
Αυτή η προηγμένη διάταξη επιτρέπει ένα ιδιαίτερα υψηλό πρότυπο πλευρικής επιτάχυνσης, έξοχης κατευθυντικής ευστάθειας και υποδειγματικής διαχείρισης κλίσεων αμαξώματος. Μία ακόμα καινοτομία είναι η κρεμαγιέρα με μεταβλητό λόγο υποπολλαπλασιασμού που επιτυγχάνει απόλυτη ακρίβεια στη θέση γύρω από το κέντρο (ευθεία πορεία), προσφέροντας στον οδηγό πιο άμεση απόκριση στις στροφές με μεγαλύτερη γωνία τιμονιού.

Η νέα BMW X5 είναι το πρώτο μοντέλο της κατηγορίας που διατίθεται προαιρετικά με Active Steering συμπερ. Servotronic. Αυτό το μοναδικό σύστημα διεύθυνσης ρυθμίζει το λόγο υποπολλαπλασιασμού επιπρόσθετα, σύμφωνα με την ταχύτητα του αυτοκινήτου επιτυγχάνοντας ακόμα υψηλότερα πρότυπα ευελιξίας. Στις υψηλές ταχύτητες, το Active Steering προσφέρει ασφαλέστερη κατευθυντική ευστάθεια, ενώ στο παρκάρισμα ή κατά τη διάρκεια ελιγμών, το μόνο πράγμα που πρέπει να κάνει ο οδηγός είναι να στρίψει το τιμόνι δύο φορές από τέρμα σε τέρμα.

Ένα ακόμα πλεονέκτημα του Active Steering στη νέα BMW X5 είναι η ενεργή συμβολή του στη σταθεροποίηση του αυτοκινήτου. Κατά τη χρήση των φρένων σε επιφάνειες με διαφορετικό συντελεστή τριβής σε κάθε πλευρά (φρενάρισμα σε επιφάνειες με ανομοιόμορφη πρόσφυση), το Active Steering εκτελεί μία ακριβή αλλά διακριτική διορθωτική παρέμβαση (ανάποδο τιμόνι) για να αποτρέψει την εκτροπή της πορείας του αυτοκινήτου. 
Παγκόσμιο ντεμπούτο: AdaptiveDrive με μεταφορά δεδομένων μέσω FlexRay.

Η νέα BMW X5 είναι το πρώτο μοντέλο SAV στον κόσμο που διατίθεται προαιρετικά με AdaptiveDrive για άριστα συντονισμένη συνεργασία αντιστρεπτικών δοκών και αποσβεστήρων. Με τη βοήθεια των αισθητήρων του αυτοκινήτου, το AdaptiveDrive παρακολουθεί συνεχώς και υπολογίζει δεδομένα με βάση την ταχύτητα του αυτοκινήτου, τη γωνία διεύθυνσης, την διαμήκη και πλευρική επιτάχυνση, την επιτάχυνση αμαξώματος και τροχών καθώς και τα επίπεδα ύψους. Στη συνέχεια, με την επεξεργασία αυτών των πληροφοριών, το σύστημα ελέγχει τους περιστρεφόμενους ηλεκτροκινητήρες των αντιστρεπτικών δοκών και τις ηλεκτρομαγνητικές βαλβίδες των αποσβεστήρων, ρυθμίζοντας  επομένως τις κλίσεις του αμαξώματος και την απόσβεση σύμφωνα με τις εκάστοτε συνθήκες.

Το σημαντικό είναι ότι το AdaptiveDrive προσφέρει στη νέα BMW X5 ένα πρότυπο υπεροχής στο δρόμο απαράμιλλο για την κατηγορία του. Πατώντας απλά ένα κουμπί, ο οδηγός μπορεί να επιλέξει είτε μία σπορ είτε μία πιο άνετη βασική ρύθμιση του AdaptiveDrive.

Το σύστημα μεταφοράς δεδομένων υψηλής ταχύτητας FlexRay χρησιμοποιείται για πρώτη φορά για ταχύ και αξιόπιστο συντονισμό όλων των λειτουργιών του AdaptiveDrive. Προϊόν εξέλιξης μιας ομάδας ειδικών υπό τη διεύθυνση της BMW, το σύστημα αυτό προσφέρει ένα πρωτοφανές επίπεδο ευρυζωνικής μεταφοράς δεδομένων, ανταλάσσοντας τώρα δεδομένα του οχήματος ταχύτερα από ποτέ μεταξύ των διαφόρων συστημάτων ελέγχου ανάρτησης και διασφαλίζοντας ακόμα μεγαλύτερη ακρίβεια στη διαδικασία.

Η νέα BMW X5 είναι το πρώτο αυτοκίνητο στον κόσμο με τεχνολογία FlexRay. 
Ακόμα μεγαλύτερη ακρίβεια: έξυπνη τεχνολογία BMW xDrive AWD.

Το ηλεκτρονικά ελεγχόμενο, μεταβλητό σύστημα xDrive της BMW εγγυάται ακόμα υψηλότερη ακρίβεια από πριν στη νέα BMW X5. Το ιδιαίτερο πλεονέκτημα αυτού του έξυπνου συστήματος AWD που λανσάρισε η BMW είναι η ικανότητά του να βελτιώνει σημαντικά την πρόσφυση και σε ανώμαλα εδάφη και τη δυναμική συμπεριφορά κάτω από όλες τις συνθήκες.

Υπό κανονικές οδηγικές συνθήκες, οι κινητήριες δυνάμεις κατανέμονται εμπρός/πίσω σε μία αναλογία 40:60. Αντιδρώντας εξαιρετικά γρήγορα και με ακρίβεια, το xDrive διασφαλίζει μεταβλητή κατανομή ισχύος εμπρός/πίσω μόλις μία συγκεκριμένη οδηγική κατάσταση ή οδική επιφάνεια απαιτήσει κάτι τέτοιο: μέσω ενός διαχωριστή ισχύος με ηλεκτρονικά ελεγχόμενο πολύδισκο συμπλέκτη, το BMW xDrive κατανέμει την κινητήρια ισχύ με ακρίβεια στους τροχούς όπου μπορεί να χρησιμοποιηθεί καλύτερα και πιο αποτελεσματικά.

Σαν αποτέλεσμα, το AWD σύστημα της BMW προάγει τη δυναμική συμπεριφορά με μοναδικό τρόπο, εξουδετερώνοντας οποιαδήποτε τάση υπερστροφής ή υποστροφής στις στροφές αμέσως μόλις εμφανιστεί. Ένα ακόμα πλεονέκτημα είναι ότι το xDrive της BMW υποστηρίζει την πρόσφυση και τις επιδόσεις του αυτοκινήτου σε συνθήκες off road, διασφαλίζοντας μέγιστη πρόσφυση και σε δύσκολες επιφάνειες, με την άμεση και μεταβλητή κατανομή της κινητήριας ισχύος στους τροχούς με τον υψηλότερο συντελεστή τριβής.
Ολοκληρωμένος Έλεγχος Πλαισίου (ICM).
Για την ταχεία και ακριβή κατανομή της κινητήριας ισχύος, τα συστήματα AWD xDrive, Δυναμικού Ελέγχου Ευστάθειας - DSC Dynamic Stability, διαχείρισης κινητήρας και Active Steering συνδέονται όλα σε ένα δίκτυο επικοινωνίας μέσω του Ολοκληρωμένου Ελέγχου Πλαισίου - Integrated Chassis Management, διασφαλίζοντας άριστο συντονισμό της κατανομής κινητήριας ισχύος, της χρήσης φρένων σε κάθε τροχό ατομικά και της διαχείρισης του κινητήρα.

Αυτή η συνύπαρξη πλήρως εναρμονισμένης ανάρτησης και διαχείρισης πλαισίου θέτει τη βάση για δυναμική συμπεριφορά και ενεργητική ασφάλεια πολύ υψηλών προδιαγραφών.
DSC με πρόσθετες λειτουργίες.

Η νέα BMW X5 διατίθεται με αναβαθμισμένο σύστημα ελέγχου δυναμικής ευστάθειας - DSC Dynamic Stability Control, προσφέροντας ακόμα υψηλότερα πρότυπα άνεσης και λειτουργικότητας. Πραγματικά, η προσθήκη πολυάριθμων νέων λειτουργιών συμβάλλει σημαντικά στην ασφαλή και ενεργή οδήγηση 

Εκτός από τον δυναμικό έλεγχο ευστάθειας, οι βασικές λειτουργίες του DSC περιλαμβάνουν ABS, Αυτόματο Έλεγχο Ευστάθειας - ASC Automatic Stability Control, Έλεγχο Ευστάθειας Τρέιλερ - Trailer Stability Control, Έλεγχο Κατηφόρας - HDC Hill Descent Control, Δυναμικό Έλεγχο Φρένων - DBD Dynamic Brake Control που μεγιστοποιεί την πίεση πέδησης όποτε απαιτείται για πολύ ισχυρή επιβράδυνση, καθώς και Έλεγχο Φρένων στις Στροφές - CBC Cornering Brake Control, ο οποίος εμποδίζει το αυτοκίνητο να κλείσει την τροχιά του σε μία στροφή όταν ο οδηγός πατάει το φρένο ελαφρά.

Το Αυτόματο Ηλεκτρονικό «Διαφορικό» μέσω Πέδησης - ADB Automatic Differential Brake, τέλος ενεργεί σαν μπλοκέ διαφορικό ανάμεσα στους τροχούς του ίδιου άξονα, εφαρμόζοντας αυτόματα πίεση πέδησης στον τροχό που πρόκειται να σπινάρει.

Επιπλέον όλων αυτών, το νέο σύστημα DSC βελτιστοποιεί την απόδοση των πανίσχυρων φρένων με διάφορες πρόσθετες λειτουργίες: Πρώτον, αντισταθμίζει αυτόματα οποιαδήποτε μείωση στην ισχύ πέδησης σε εξαιρετικά υψηλές θερμοκρασίες, αυξάνοντας ανάλογα τις δυνάμεις πέδησης (υποστήριξη κατά της κόπωσης). Ένα ανεπαίσθητο φρενάρισμα βελτιώνει την ‘αναμονή’ των φρένων σε καταστάσεις που ίσως απαιτούν άμεση επιβράδυνση (Brake Standby). Το τακτικό στέγνωμα των φρένων (Λειτουργία Dry Braking), από την άλλη, βελτιστοποιεί την απόδοση των φρένων στο  βρεγμένο δρόμο, ενώ η Υποστήριξη Εκκίνησης - Start-Off Assistant διευκολύνει την εκκίνηση του αυτοκινήτου σε μία επικλινή ανηφόρα, χωρίς να ολισθήσει προς τα πίσω.

Ένα ακόμα χαρακτηριστικό της BMW X5 είναι το χειρόφρενο με ηλεκτρομηχανική και υδραυλική λειτουργία που εμπλέκεται και απελευθερώνεται με το πάτημα ενός μπουτόν.
DTC για καλύτερη πρόσφυση και πιο δυναμική συμπεριφορά.

Η νέα BMW X5 διατίθεται επίσης με σύστημα δυναμικού ελέγχου πρόσφυσης - DTC Dynamic Traction Control, αντανακλώντας τα υψηλά πρότυπα δυναμικής συμπεριφοράς του SAV της BMW. Το DTC είναι ένα ειδικό πρόγραμμα του DSC ειδικά προσαρμοσμένο στη νέα BMW X5 που ενεργοποιείται με το πάτημα ενός μπουτόν στην κεντρική κονσόλα. 

Για να αντεπεξέλθει στις απαιτήσεις της offroad οδήγησης, το DTC αυξάνει τα όρια παρέμβασης στον κινητήρα και τα φρένα, επιτρέποντας στην BMW X5 να ξεκινά ομαλά στο χιόνι ή στην άμμο, με τους κινητήριους τροχούς να σπινάρουν σκόπιμα ελαφρά. Ένα ακόμα πλεονέκτημα του DTC είναι το γεγονός ότι προσφέρει ακόμα πιο σπορ και ενεργητικό στυλ οδήγησης στην άσφαλτο. 

Το πρώτο SAV με ελαστικά runflat στάνταρ.

Η νέα BMW X5 είναι το πρώτο αυτοκίνητο στην κατηγορία του με στάνταρ ελαστικά runflat. Αυτά τα ελαστικά ασφαλείας τοποθετούνται στις λεγόμενες ζάντες «εκτεταμμένου χείλους στεφάνης», και η νέα BMW X5 εφοδιάζεται με την τέταρτη γενιά του συγκεκριμένου είδους ελαστικών. 

Χάρη στα πιο άκαμπτα πλευρικά τοιχώματα, αυτά τα ειδικά ελαστικά αποτρέπουν τον κίνδυνο ζημιάς των ελαστικών και σε συνθήκες offroad. Και αν ο οδηγός αντιμετωπίσει πλήρη απώλεια πίεσης, μπορεί να συνεχίσει να οδηγεί με ελαστικά runflat για μία απόσταση μέχρι 150 km και με μέγιστη ταχύτητα 80 km/h με το αυτοκίνητο πλήρως φορτωμένο – και αν το όχημα μεταφέρει ελαφρύτερο φορτίο, μπορούν να διανυθούν πολύ περισσότερα χιλιόμετρα. 

Η νέα BMW X5 κυκλοφορεί τώρα στάνταρ με ζάντες αλουμινίου 18-ιντσών σε συνδυασμό με ελαστικά 255/55. Μεγαλύτερες ζάντες αλουμινίου 19 ή ακόμα και 20 ιντσών με ελαστικά μέχρι 275/40 μπροστά και 315/35 πίσω διατίθενται προαιρετικά. Και στην περίπτωση αυτή, τα ελαστικά είναι τεχνολογίας runflat.

Ένα ακόμα χαρακτηριστικό είναι ο ‘Δείκτης Ανίχνευσης Απώλειας Πίεσης Ελαστικού’ - ‘Tyre Defect Indicator’, μία ένδειξη που προειδοποιεί τον οδηγό για σταδιακή απώλεια πίεσης ελαστικού. Συγκρίνοντας συνεχώς την ταχύτητα των ελαστικών, το σύστημα αυτό καταγράφει οποιαδήποτε απόκλιση από την κανονική πίεση και εμφανίζει ένα εικονίδιο στο ταμπλό.
Υποδειγματικός σε κάθε περίτπτωση: βενζινοκινητήρας V8.

Αναμφισβήτητα, ένα premium SAV απαιτεί μία κινητήρια μονάδα που να προσφέρει εντυπωσιακή ροπή και ισχύ σε συνδυασμό με πολιτισμένη λειτουργία. Γι’ αυτό ακριβώς, η νέα BMW X5 διατίθεται με δύο βενζινοκινητήρες και ένα πετρελαιοκινητήρα που πληρούν απόλυτα αυτές τις απαιτήσεις.

Ιδιαίτερα ο οκτακύλινδρος βενζινοκινητήρας της BMW X5 4.8i προσφέρει ένα νέο επίπεδο επιδόσεων: Σαν κορυφαίος κινητήρας της σειράς, αυτός ο V8 αποδίδει μέγιστη ισχύ 261 kW/355 hp από κυβισμό 4,799 cm3 και μέγιστη ροπή 475 Nm, μεταξύ 3,400 και 3,800 σ.α.λ. Έτσι επιβεβαιώνεται στο μέγιστο βαθμό η φιλοσοφία efficient dynamics της BMW.

Η επιτάχυνση από στάση στα 100 km/h γίνεται σε 6.5 δευτερόλεπτα, εγκαινιάζοντας νέα πρότυπα, ενώ η τελική ταχύτητα περιορίζεται από τον ηλεκτρονικό κόφτη στα 240 km/h.

Παρά την αύξηση της κινητήριας ισχύος κατά 11 %, η κατανάλωση καυσίμου μειώνεται κατά 5 % στα 12.5 λίτρα/100 χλμ. (προκαταρκτικά δεδομένα) στο μικτό κύκλο EU, συγκριτικά με το προηγούμενο μοντέλο. Τέλος, η νέα V8 μονάδα της BMW X5 4.8i πληροί τις προδιαγραφές εκπομπών ρύπων Euro 4 και τις αντίστοιχες Αμερικανικές ULEV II.
Εύστροφος και ελαφρύς: εν σειρά εξακύλινδρος βενζινοκινητήρας.

Ο εν σειρά εξακύλινδρος βενζινοκινητήρας της νέας BMW X5 3.0si αντιπροσωπεύει την τελευταία λέξη της τεχνολογίας κινητήρων. Αυτή η μονάδα 3.0-λίτρων συνδυάζει την ομαλή, άμεση και εύστροφη απόκριση με την πολιτισμένη λειτουργία. Η μέγιστη απόδοση ισχύος είναι 200 kW/272 hp, και η μέγιστη ροπή των 315 Nm επιτυγχάνεται στις 2,750 σ.α.λ.

Με ένα στροφαλοθάλαμο από μαγνήσιο/αλουμίνιο, ο νέος εξακύλινδρος κινητήρας ζυγίζει μόλις 161 kg, είναι δηλαδή 10 kg ελαφρύτερος από τον προκάτοχό του – πλεονέκτημα που διευκολύνει την αρμονική κατανομή φορτίου άξονα και, κατ’ επέκταση, την ευελιξία του οχήματος, και ταυτόχρονα συμβάλλει στη μείωση της κατανάλωσης καυσίμου.

Η BMW X5 3.0si έχει επιτάχυνση 0 - 100 km/h σε 8.1 δευτερόλεπτα και τελική ταχύτητα 225 km/h  (ή, αντίστοιχα, 210 km/h με ελαστικά H-spec).

Η κατανάλωση καυσίμου στο μικτό κύκλο EU είναι 10.9 λίτρα/100 χλμ. (προκαταρκτικά δεδομένα), δηλαδή 14 % χαμηλότερη από του προηγούμενου μοντέλου, παρά την αύξηση ισχύος κατά 18 %. 
Δυνατός και πολιτισμένος: αλουμινένιος πετρελαιοκινητήρας με τεχνολογία common rail τρίτης γενιάς και πιεζοηλεκτρικά μπεκ.

Η πετρελαιοκίνητη έκδοση της νέας BMW X5 προσφέρει επίσης όλα τα χαρακτηριστικά ενός premium SAV με πραγματικά υποδειγματική ισχύ και επιδόσεις. Ζυγίζοντας τώρα 25 kg λιγότερο από την προηγούμενη μονάδα χάρη στον αλουμινένιο στροφαλοθάλαμο, ο εν σειρά εξακύλινδρος κινητήρας αποδίδει μέγιστη ισχύ 170 kW/231 hp από κυβισμό τριών λίτρων, επωφελούμενος από τα πλεονεκτήματα μιας τεχνολογίας άμεσου ψεκασμού καυσίμου common rail με πιεζοηλεκτρικά μπεκ. Η μέγιστη ροπή των 520 Nm, από την άλλη, διατηρείται σταθερή μεταξύ 2,000 και 2 ,750 σ.α.λ.

Αυτή η σημαντική ισχύς στις χαμηλές στροφές οφείλεται στο νέο υπερσυμπιεστή καυσαερίων, που διαθέτει τουρμπίνα μεταβλητής γεωμετρίας και ηλεκτρική ρύθμιση. Με τεχνολογία common rail τρίτης γενιάς, ο εν σειρά εξακύλινδρος κινητήρας της BMW X5 3.0d υιοθετεί επίσης το πιο προηγμένο σύστημα ψεκασμού που διατίθεται αυτή τη στιγμή για πετρελαιοκινητήρα. Τα πιεζοηλεκτρικά μπεκ ψεκάζουν το καύσιμο αποτελεσματικά και με ακρίβεια σε έξι θαλάμους καύσης με πίεση 1,600 bar. Έτσι διασφαλίζεται μία ιδιαίτερα ισχυρή, οικονομική αλλά και καθαρή  διαδικασία καύσης. Τέλος ένα φίλτρο σωματιδίων που τοποθετείται κοντά στον κινητήρα καθώς και ένας οξειδωτικός καταλύτης στην ίδια μονάδα διασφαλίζουν διαχείριση καυσαερίων σύμφωνα με τις προδιαγραφές EU4.

Η νέα BMW X5 3.0d επιταχύνει από στάση στα 100 km/h σε 8.3 δευτερόλπετα και έχει τελική ταχύτητα 216 km/h (ή, αντίστοιχα, 210 km/h με ελαστικά H-spec). Η κατανάλωση καυσίμου είναι μόλις 8.7 λίτρα diesel ανά 100 χιλιόμετρα στο μικτό κύκλο EU, μείωση 7 % από το προηγούμενο μοντέλο παρά την αύξηση ισχύος κατά 8 %. 
Νέο εξατάχυτο αυτόματο κιβώτιο με ταχύτερη διαδικασία αλλαγής ταχυτήτων και βελτιωμένη άνεση.

Η ισχύς μεταδίδεται στη στάνταρ διάταξη της νέας BMW X5 μέσω ενός αναβαθμισμένου εξατάχυτου αυτόματου κιβωτίου. Το νέο εξατάχυτο αυτόματο αλλάζει ταχύτητες με απαράμιλλη ταχύτητα, ακρίβεια και απόδοση, ενώ η νέα τεχνολογία του μετατροπέα και το αποτελεσματικό λογισμικό μειώνουν τους χρόνους αντίδρασης και αλλαγής σε σχέση με ένα συμβατικό αυτόματο κιβώτιο, μέχρι 50%. Και η άμεση ανίχνευση της κατάλληλης απαιτούμενης σχέσης επιτρέπει την υπερπήδηση μιας ή περισσοτέρων ταχυτήτων στο κατέβασμα, χωρίς να χάνεται πρόσθετος χρόνος.

Με τη δυναμική διαδικασία αλλαγής ταχυτήτων και την άμεση σύνδεση με τον κινητήρα, το νέο, εξατάχυτο αυτόματο κιβώτιο προάγει ενεργά το σπορ και δυναμικό χαρακτήρα της νέας BMW X5. Ταυτόχρονα, συμβάλλει στη διασφάλιση άνετων, ξεκούραστων και οικονομικών ταξιδιών, με χαμηλές στροφές κινητήρα.
Νέος ηλεκτρονικός επιλογέας ταχυτήτων.

Το αυτόματο κιβώτιο ελέγχεται από ένα νέο, ηλεκτρονικό επιλογέα ταχυτήτων που λανσάρεται για πρώτη φορά στη νέα BMW X5. Ενώ το σχέδιο αλλαγής ταχυτήτων είναι το ίδιο με ενός συμβατικού αυτόματου κιβωτίου, ο επιλογέας επιστρέφει στη θέση εκκίνησής του μετά από κάθε χρήση. 

Η διαχείριση της μετάδοσης δεν γίνεται πλέον μηχανικά αλλά επιτυγχάνεται μέσω ηλεκτρικών σημάτων. Για τη μηχανική αλλαγή σχέσεων, επομένως, το μόνο που πρέπει να κάνει ο οδηγός είναι να πιέσει τον επιλογέα προς τα αριστερά και να αλλάζει τις ταχύτητες με το χέρι.

Εκτός από την κοντή και εργονομική διαδρομή του επιλογέα που διασφαλίζει ένα υψηλό πρότυπο άνεσης, προσφέρεται και το πλεονέκτημα των πρόσθετων αποθηκευτικών χώρων στην κεντρική κονσόλα.
Στιβαρή παρουσία και κομψότητα: έξοχη σχεδίαση.

Συγκριτικά με το προηγούμενο μοντέλο, η νέα BMW X5 είναι 18.7 cm μακρύτερη και κατά 6.8 cm φαρδύτερη.

Στο εσωτερικό του αυτοκινήτου, αυτή η αύξηση σημαίνει σημαντικά αναβαθμισμένη άνεση και λειτουργικότητα, ενώ εξωτερικά, το πεντάθυρο SAV της BMW εξακολουθεί να αποπνέει μία αισθητική δυναμικής κομψότητας. Πράγματι, οι σχεδιαστές αμαξώματος της BMW κατάφεραν να βελτιώσουν τις αναλογίες του νέου SAV, δίνοντας ακόμα μεγαλύτερη έμφαση στην αίσθηση ευελιξίας.

Αυτή η εντύπωση δεν δημιουργείται μόνον από τους κοντούς προβόλους μπροστά / πίσω αλλά και από τους μεγαλύτερους τροχούς. Ταυτόχρονα, η οπτική ισορροπία μεταξύ εμπρός και πίσω τμήματος χαρίζει στη νέα X5 ακόμα πιο αρμονικές αναλογίες που παραπέμπουν απευθείας στην AWD τεχνολογία του οχήματος.

Χάρη στο μακρύτερο μεταξόνιο, η νέα BMW X5 επιτυγχάνει σημαντικά υψηλότερα πρότυπα ευστάθειας και αισθητικής. Στο προφίλ του αυτοκικήτου κυριαρχούν οι δυναμικές κολόνες D, ενώ χαρακτηριστική είναι η συνάντηση των γραμμών όλων των κολόνων για τη δημιουργία μιας χαμηλής γραμμής οροφής, αναδεικνύοντας την κομψή αισθητική. 

Ένα κλασικό σχεδιαστικό χαρακτηριστκό της BMW στο πλάι είναι η γραμμή στο ύψος των χειρολαβών των θυρών, η οποία και ανασηκώνεται ελαφρώς προς τα πίσω. Ξεκινώντας πίσω από τα τόξα των εμπρός τροχών, αυτή η χαρακτηριστική γραμμή αγκαλιάζει ολόκληρο το πίσω τμήμα και δεν διακόπτεται ούτε από τα συγκροτήματα των πίσω φώτων.
Δυναμική φυσιογνωμία, ισχυρό πίσω τμήμα

Οι δυναμικές καμπύλες του καπό του κινητήρα, οι τρισδιάστατες μπάρες στη μάσκα της BMW, και οι μονάδες των προβολέων που ενσωματώνονται στα πλαϊνά πάνελ, όλα συντείνουν στη δημιουργία μιας ιδιαίτερα δυναμικής έκφρασης που απεικονίζεται στη φυσιογνωμία της νέας BMW X5. Οι διπλοί στρογγυλοί προβολείς δίνουν την εντύπωση ότι είναι ελαφρώς κομμένοι στο πάνω μέρος τους προσδίδοντας δυναμισμό στο εμπρός τμήμα της νέας BMW X5. 

Δυναμική κομψότητα είναι ο κατάλληλος χαρακτηρισμός και για το πίσω τμήμα της νέας BMW X5. Το ψηλό πάνω άκρο του πίσω προφυλακτήρα τονίζει το πλάτος του αυτοκινήτου και, σαν αποτέλεσμα, την ισχυρή και στιβαρή παρουσία του στο δρόμο. Η εντύπωση αυτή επιτείνεται περαιτέρω από την οριζόντια δομή των πίσω συγκροτημάτων φώτων, σε χαρακτηριστική σχεδίαση L της BMW, που αγκαλιάζουν το πορτμπαγκάζ. Τέλος, τέσσερις ράβδοι με λυχνίες LED χαρίζουν στη νέα X5 μία εντυπωσιακή και αναβαθμισμένη εμφάνιση και στο σκοτάδι.

Ο συνδυασμός κυρτών και κοίλων επιφανειών συνταιριάζει το δυναμικό στοιχείο των SAV της BMW με την κομψή αισθητική ενός γνήσιου premium αυτοκινήτου. Ο συνδυασμός αυτός δημιουργεί μία δυναμική ροή φωτός και σκιάς που συμβολίζει την ευελιξία του αυτοκινήτου και δίνει στις επιφάνειες μία σαφή δομή. Τα μυώδη τόξα των τροχών, από την άλλη, συμβολίζουν την ανώτερη ευστάθεια, και μαζί με το ισχυρό και φαρδύ μετατρόχιο, προσδίδουν στη νέα BMW X5 μία πραγματικά ξεχωριστή εμφάνιση. 
Αεροδυναμικό, ασφαλές και ευρύχωρο: το αμάξωμα της νέας BMW X5.

Η υποδειγματική αεροδυναμική είναι ένα από τα ιδιαίτερα προτερήματα της νέας BMW X5 και της σχεδιαστικής φιλοσοφίας της. Οι χαμηλές δυνάμεις άνωσης βελτιώνουν τη δυναμική συμπεριφορά και την ασφάλεια, ενώ ο συντελεστής οπισθέλκουσας 0.33 (X5 3.0si), τοποθετεί τη νέα BMW X5 στην κορυφή της κατηγορίας και στον τομέα αυτό. 

Η νέα BMW X5 έχει μήκος 4,854 mm και πλάτος 1,933 mm. Αυτή η αύξηση διαστάσεων συγκριτικά με το προηγούμενο μοντέλο μεταφράζεται σε μεγαλύτερη ευρυχωρία και ευελιξία στο εσωτερικό, καθώς η νέα BMW X5 διαθέτει αναπαυτικά καθίσματα κανονικού μεγέθους, κατάλληλα για μακρινές αποστάσεις. 
Μέγιστη ευελιξία: δύο πρόσθετα καθίσματα στην τρίτη σειρά.

Ένα ακόμα δείγμα του υψηλού επιπέδου ευελιξίας που προσφέρει η νέα X5 είναι η δυνατότητα ενσωμάτωσης μιας τρίτης σειράς καθισμάτων πίσω, απευθείας από το εργοστάσιο. Αυτή μπορεί να φιλοξενήσει με άνεση δύο ακόμα επιβάτες ύψους περίπου 1.70 m.

Τα δύο καθίσματα συνοδεύονται από ζώνες ασφαλείας τριών σημείων και προσκέφαλα ρυθμιζόμενα καθ’ ύψος. Για να διασφαλίζεται άνετη πρόσβαση στην τρίτη σειρά καθισμάτων, η δεύτερη σειρά μπορεί να μετατοπίζεται προς τα εμπρός, με τις πλάτες να παραμένουν κάθετες, ενώ οι υποδοχές-λαβές στην εσωτερική επένδυση των κολόνων C διευκολύνουν την πρόσβαση. Στην περίπτωση που τα πρόσθετα καθίσματα δεν χρειάζονται, αναδιπλώνται ατομικά μέσα στο πάτωμα του χώρου αποσκευών, χωρίς να φαίνονται καθόλου. 

Ένα ακόμα σημείο είναι ότι οι επιβάτες της δεύτερης σειράς καθισμάτων απολαμβάνουν επιπλέον χώρο για τα γόνατα 40 mm σε σχέση με το προηγούμενο μοντέλο.

Ανοιγόμενη σε δύο τμήματα, η πίσω πόρτα προσφέρει πρόσβαση σε ένα χώρο αποσκευών μεγάλων διαστάσεων, αυξημένου σε μήκος κατά 100 mm από πριν. Ένας πρόσθετος αποθηκευτικός χώρος κάτω από το πάτωμα του χώρου αποσκευών, όπως στα μοντέλα χωρίς τρίτη σειρά καθισμάτων, προσφέρει  90λίτρα επιπλέον. Η συνολική χωρητικότητα σύμφωνα με το πρότυπο VDA έχει αυξηθεί κατά 110 λίτρα ή κατά 22 %, στα 620 λίτρα για την πενταθέσια έκδοση της νέας BMW X5. 

Με πλήρη αναδίπλωση της ασύμμετρα διαιρούμενης δεύτερης σειράς καθισμάτων, ο όγκος του χώρου αποσκευών αυξάνεται στα 1,750 λίτρα t (+ 200 λίτρα ή 13 % σε σχέση με το προηγούμενο μοντέλο). Ακόμα και με την τρίτη σειρά καθισμάτων αναδιπλωμένη, η χωρητικότητα φτάνει στα 200 λίτρα.
Έξυπνη δομή ελαφρού βάρους: μεγαλύτερη στιβαρότητα, βάρος σχεδόν αμετάβλητο.

Παρά τις μεγαλύτερες διαστάσεις της νέας X5, οι μηχανικοί της BMW κατάφεραν να διατηρήσουν το βάρος του νέου μοντέλου σχεδόν αμετάβλητο, κάνοντας το αμάξωμα ακόμα πιο άκαμπτο στη διαδικασία αυτή. Για να επιτυγχάνεται πρόσθετος χώρος και επιπλέον αντοχή χωρίς σημαντική αύξηση βάρους, οι μηχανικοί εφάρμοσαν διεξοδικά την έξυπνη τεχνολογία ελαφρού βάρους. Τόσο η επιλογή των υλικών, όσο και η διάταξη και γεωμετρία των δοκών υποστήριξης, των βραχιόνων και των ενισχυτικών στοιχείων βασίζονται σε μία γενικότερη φιλοσοφία που εστιάζεται στη μέγιστη ασφάλεια σε περίπτωση σύγκρουσης, σε συνδυασμό με ανώτερη ευελιξία. 

Η στρεπτική ακαμψία έναντι του προηγούμενου μοντέλου έχει αυξηθεί περίπου κατά 15 % από 23,500 σε 27,000 Nm/μοίρα. 

Χαμηλοί βραχίονες έδρασης γύρω από τα τόξα των τροχών σχηματίζουν καμπύλη προς τη μέση του αυτοκινήτου και συνδέονται σταθερά με τις βάσεις του κινητήρα, βελτιστοποιώντας την ακαμψία του εμπρός τμήματος, χωρίς να προσθέτουν έξτρα βάρος. Γύρω από τις κολόνες C, ένας κλειστός δακτύλιος στρέψης εξυπηρετεί επίσης για τη βελτίωση της ακαμψίας του αμαξώματος.

Η ακαμψία αυξάνεται περαιτέρω με σφήνες στο πορτμπαγκάζ σε μέσο ύψος στις δύο κολόνες D όταν κλείνουν. Η επαφή μεταξύ των σφηνοειδών στοιχείων και των πλαισίων διασφαλίζεται με λειτουργία «απαλού κλεισίματος» της πίσω πόρτας (soft close).

Ατσάλι υψηλής και πολύ υψηλής αντοχής χρησιμοποιείται κυρίως στο πίσω άκρο της νέας BMW X5, ώστε να επιτυγχάνεται βέλτιστη ακαμψία και αντοχής στα φορτία σε μία οπίσθια σύγκρουση, παρά την ελάχιστη χρήση υλικού για το σκοπό αυτό. Μπροστά, η χρήση μιας βάσης ελατηρίου από χυτό αλουμίνιο εξυπηρετεί στη μείωση του βάρους και παράλληλα στη βελτιστοποίηση της ακαμψίας.

Η ειδική διάταξη των εμπρός πλαϊνών πάνελ και οι αρθρωτές τους βάσεις από πλαστικό επιτυγχάνει αρκετούς στόχους εξέλιξης ταυτόχρονα: Εκτός από το μικρότερο βάρος και τη μεγαλύτερη ελευθερία σχεδίασης, ένας από τους στόχους είναι η ολοκληρωμένη προστασία των πεζών.
Στιβαρός κλωβός ασφαλείας, πλούσια λίστα χαρακτηριστικών ασφαλείας.

Το σημαντικότερο στοιχείο παθητικής ασφάλειας της νέας BMW X5 είναι ο στιβαρός κλωβός επιβατών. Οι δυνάμεις που επενεργούν στο αυτοκίνητο σε περίπτωση σύγκρουσης περνούν μέσω των βάσεων του κινητήρα και του πλαισίου από διάφορες διαδρομές απόσβεσης φορτίου, ώστε να μην καταπονούνται οι επιμέρους δομές από υπερβολικά φορτία.

Στην καμπίνα, η νέα BMW X5 διαθέτει όχι μόνον εμπρόσθιους και πλευρικούς (προστασίας γορών/θώρακα) αερόσακους, αλλά και αερόσακους κεφαλής/τύπου κουρτίνας σαν στάνταρ χαρακτηριστικά. Οι αερόσακοι αυτοί διογκώνονται από τα καλύμματα των κολόνων A και την επένδυση οροφής για την αξιόπιστη προστασία των επιβατών των πρώτων δύο σειρών από τραυματισμό.

Η νέα BMW X5 εφοδιάζεται με ζώνες ασφαλείας τριών σημείων σε όλα τα καθίσματα. Αυτά τα συστήματα συγκράτησης συνοδεύονται από περιοριστές φορτίου και από ένα προεντατήρα στα εμπρός καθίσματα. Τελευταίο και πολύ σημαντικό, βάσεις πρόσδεσης παιδικών καθισμάτων ISOFIX προσφέρονται στάνταρ στη δεύτερη σειρά καθισμάτων.

Σε περίπτωση επικείμενης ανατροπής, αισθητήρες ανατροπής στη νέα BMW X5 ενεργοποιούν τους αερόσακους τύπου κουρτίνας και τους προεντατήρες των ζωνών. Οι αισθητήρες αυτοί οι οποίοι επικοινωνούν μέσω δικτύου με το Σύστημα Ελέγχου Δυναμικής Ευστάθειας - DSC Dynamic Stability Control, εγγυώνται έγκαιρη και κατάλληλη λειτουργία του συστήματος. 
Επομένως, η νέα BMW X5, χάρη στην υποδειγματική δομή αμαξώματος και στην ολοκληρωμένη φιλοσοφία ασφαλείας που υιοθετεί, παρέχει όλα τα διαπιστευτήρια για την επίτευξη κορυφαίας βαθμολογίας σε όλα τα crash tests σε παγκόσμια κλίμακα.
Εσωτερικό: λειτουργικό και ποιοτικό.

Η μοναδική οδηγική εμπειρία που βιώνει κάποιος μέσα σε μία BMW X5 πηγάζει από την επιβλητική θέση οδήγησης που απολαμβάνει ιδιαίτερα ο οδηγός. Με την υπερυψωμένη θέση των καθισμάτων και τη διάταξη του ταμπλό  που είναι ελαφρώς στραμμένη στον οδηγό, η πορεία του αυτοκινήτου μπορεί να ελέγχεται με απόλυτη ακρίβεια.
Όλες οι λειτουργίες και οι ενδείξεις είναι σαφείς και ευανάγνωστες ακόμα και από το συνοδηγό στη μέση του ταμπλό. Η Οθόνη Ελέγχου (Control Display) για το λειτουργικό σύστημα iDrive της BMW που τοποθείται στο ταμπλό στο ίδιο επίπεδο με τα στρογγυλά όργανα βρίσκεται ακριβώς στο πεδίο ορατότητας και των δύο εμπρός επιβατών. 

Η ποιοτική σχεδίαση και το αρμονικό πέρασμα από το ταμπλό στις πόρτες, χαρίζουν μία εικόνα ισχύος και κομψότητας ταυτόχρονα. Σε συνδυασμό με την βάση ενίσχυσης της κεντρικής κονσόλας που εκτείνεται μέχρι κάτω, το ταμπλό μοιάζει σαν να αιωρείται ελεύθερα στο χώρο.

Εκτός από την ελκυστική σχεδίαση, υλικά υψηλής ποιότητας, καλόγουστοι χρωματικοί συνδυασμοί, αναπαυτικά καθίσματα και επενδεδυμένα υποβραχιόνια συνθέτουν μία πραγματικά κομψή ατμόσφαιρα. Ο πλούσιος διαθέσιμος χώρος, ο μεγάλος αριθμός αποθηκευτικών χώρων και το έξοχο φινίρισμα αντανακλούν την προσωπικότητα ενός εξαιρετικού και πολυδιάστατου μοντέλου SAV.

Το εσωτερικό της νέας BMW X5 συνδυάζει το αποκλειστικό στυλ ενός πολυτελούς sedan υψηλών επιδόσεων με την ευελιξία και λειτουργικότητα ενός σύγχρονου SAV.  Με πέντε εκδόσεις ταπετσαρίας, έξι χρώματα ταπετσαρίας και πέντε τύπους ένθετων διακοσμητικών σε συνδυασμό με εννέα αποχρώσεις εξωτερικού, ο πελάτης έχει πλείστες δυνατότητες για να διαμορφώσει τη νέα BMW X5 σύμφωνα με τις ιδιαίτερες επιθυμίες του. Χωμιωμένα διακοσμητικά ένθετα σε Pearl Gloss, τέλος, προβάλλουν το στυλ, την αξία και την κομψότητα της νέας X5.
BMW iDrive με οκτώ μπουτόν προτίμησης.

Η νέα BMW X5 υιοθετεί την πρωτοποριακή φιλοσοφία ελέγχου iDrive για τη ρύθμιση των λειτουργιών Πλοήγησης, Κλιματισμού, Ψυχαγωγίας και Επικοινωνίας. Οι ρυθμίσεις άνεσης και επικοινωνίας γίνεται με περιστροφή, πίεση και πάτημα του iDrive Control στην κεντρική κονσόλα, ενώ οι λειτουργίες και οι ρυθμίσεις που επιλέγονται εμφανίζονται στην Οθόνη Ελέγχου. Αυτό το νέο, αντιθαμβωτικό μόνιτορ που ρυθμίζει αυτόματα τη φωτεινότητα σύμφωνα με τις συνθήκες φωτισμού περιβάλλοντος τοποθετείται σε άριστη εργονομική διάταξη στο ταμπλό, επιτρέποντας στον οδηγό να διαβάσει τις πληροφορίες που προβάλλονται οποιαδήποτε στιγμή, χωρίς να στρίβει το κεφάλι του ή να παίρνει τα μάτια του από το δρόμο. 

Οκτώ μπουτόν προτίμησης για να επιλέγει ο οδηγός τις αγαπημένες του λειτουργίες, διευκολύνουν περαιτέρω τη διαδικασία ελέγχου. Πατώντας το ένα από τα μπουτόν μία φορά, για παράδειγμα, ο οδηγός μπορεί να ανακαλεί τις πιο συχνές λειτουργίες όπως σημαντικά τηλεφωνικά νούμερα, συνήθεις προορισμούς ή έναν αγαπημένο ραδιοφωνικό σταθμό.

Προαιρετικά, πληροφορίες πολύ χρήσιμες για τον οδηγό μπορούν να προβάλλονται στην οθόνη Head-Up Display - μοναδική στην κατηγορία SAV -σε πολύ βολικό σημείο στο παρμπρίζ. Επομένως, η ταχύτητα του αυτοκινήτου, οι οδηγίες πλοήγησης, τα δεδομένα ελέγχου ταχύτητας καθώς και οι προειδοποιήσεις που εκδίδει το σύστημα Check/Control προβάλλονται στο άμεσο πεδίο ορατότητας του οδηγού. 
Άριστη ορατότητα: προβολείς xenon, φωτισμός στροφών και διασταυρώσεων.

Σε συνδυασμό με τα φώτα xenon που διατίθενται προαιρετικά, η νέα  BMW X5 προσφέρει μία ελκυστική και πολύ πρακτική λειτουργία φώτων ημέρας μέσω των φωτεινών δακτυλίων στους διπλούς στρογγυλούς προβολείς. Στην περίπτωση αυτή, οι δακτύλιοι των δύο εσωτερικών προβολέων εκπέμπουν πολύ έντονο και λαμπερό φως περίπου 100 φορές φωτεινότερο από τα συνήθη φώτα στάθμευσης, κάνοντας αισθητή την παρουσία του αυτοκινήτου και από μεγαλύτερη απόσταση και καθιστώντας το άμεσα αναγνωρίσιμο σαν μοντέλο BMW, λόγω της ιδιαίτερης φιλοσοφίας φωτισμού της.

Το σύστημα High Beam Assist που διατίθεται επίσης προαιρετικά με τη νέα BMW X5 αυξάνει την άνεση κατά τη νυχτερινή οδήγηση. Τα σύστημα αυτό αλλάζει τα φώτα αυτόματα στη μεσαία σκάλα, μόλις κάποιο αυτοκίνητο πλησιάζει από το αντίθετο ρεύμα κυκλοφορίας ή η απόσταση από ένα προπορευόμενο όχημα πέσει κάτω από ένα ορισμένο όριο. Ένα ακόμα χαρακτηριστικό στην περίπτωση αυτή είναι ότι τα φώτα ομίχλης λειτουργούν σαν φώτα διασταυρώσεων όταν το αυτοκίνητο στρίβει. 

Το Cruise control με επιλεκτική ενεργοποίηση των φρένων αποτελεί μία ακόμα ελκυστική προαιρετική επιλογή με τη νέα BMW X5. Το σύστημα επενεργεί στο σύστημα διαχείρισης του κινητήρα, στην σχέση του κιβωτίου και στα φρένα, προκειμένου να διατηρήσει την ταχύτητα που έχει οριστεί εκ των προτέρων. Καταγράφοντας συνεχώς την πλευρική επιτάχυνση του αυτοκινήτου, το Cruise Control με λειτουργία πέδησης αναγνωρίζει επίσης τον κίνδυνο υπονόμευσης της ασφάλειας και της άνεσης στις στροφές, μειώνοντας ανάλογα την ταχύτητα του αυτοκινήτου. Και για τη διατήρηση της σωστής ταχύτητας σε κατηφορικές διαδρομές ή κατά τη ρυμούλκηση τρέιλερ, το σύστημα παρεμβαίνει αν απαιτείται χρήση φρένου. 
Καινοτομίες

Προηγμένα συστήματα πλοήγησης και ηχοσυστήματα αναβαθμίζουν περαιτέρω την άνεση στο ταξίδι με τη νέα BMW X5. Ένα σύστημα DVD video για τη δεύτερη σειρά καθισμάτων, ένα CD- ή DVD-changer στο ντουλαπάκι καθώς και ένα πρωτοποριακό ηχοσύστημα πολλαπλών καναλιών είναι από τις πιο ενδιαφέρουσες προτάσεις που προσφέρονται στον τομέα ψυχαγωγίας εντός του αυτοκινήτου.

Ακόμα και η στάνταρ ‘βασική’ έκδοση του ηχοσυστήματος περιλαμβάνει έξι ηχεία, ενώ το Professional HiFi της BMW που είναι σχεδιασμένο για αναπαραγωγή πολυκάναλων πηγών, αποτελείται από 16 ηχεία. 

Χάρη στην στάνταρ πρίζα AUX-IN, μουσική από εξωτερικές πηγές ήχου όπως MP3 player παίζονται επίσης μέσω των ηχείων του αυτοκινήτου. 

Δύο ακόμα διαθέσιμες λειτουργίες είναι η κινητή πύλη του Internet BMW Online (mobile internet portal) και η υπηρεσία τηλεματικής BMW Assist. 

Η BMW TeleServices είναι μία νέα επιλογή που διατίθεται τώρα με την BMW X5: Χρησιμοποιώντας το BMW Teleservice Call, το αυτοκίνητο μεταδίδει όλες τις πληροφορίες που είναι σημαντικές για αυτόματο κλείσιμο ραντεβού με το συνεργείο εξουσιοδοτημένου επισκευαστή BMW του πελάτη, όταν χρειάζεται. Ο πελάτης, στη συνέχεια, λαμβάνει ένα τηλεφώνημα από τον επισκευαστή έγκαιρα, ώστε να κανονίσει μία ημερομηνία και τις απαιτούμενες εργασίες service. 

Σύντομα, η BMW TeleDiagnosis, μπορεί παρέχει και μία ‘ακτινογραφία’ του αυτοκινήτου εφόσον το ζητήσει ο πελάτης. Καθώς έχει τη δυνατότητα να διαβάζει τις μνήμες των μονάδων ελέγχου (εγκεφάλων) πριν από το ραντεβού στο συνεργείο, ο Εξουσιοδοτημένος Επισευαστής της BMW λαμβάνει πλήρεις διαγνωστικές πληροφορίες εκ των προτέρων και επομένως μπορεί να προσαρμόσει τις εργασίες σύμφωνα με τις ατομικές απαιτήσεις του πελάτη πριν καν φτάσει το αυτοκίνητο. 

Σε περίπτωση βλάβης ηλεκτρονικής λειτουργίας, η BMW TeleDiagnosis μπορεί να παρέχει στον πελάτη όχι μόνο συμβουλές, αλλά και άμεση τηλε-υποστήριξη, διαγράφοντας τους κωδικούς βλαβών στους εγκεφάλους του οχήματος, ή επαναρυθμίζοντας από μακριά μία μονάδα ελέγχου, εφόσον ο ίδιος το ζητήσει. Σε πολλές περιπτώσεις, αυτό επιτρέπει την άμεση αποκατάσταση βλαβών από απόσταση.

Συμπληρώνοντας το PDC Park Distance Control, η νέα BMW X5 διατίθεται με μία κάμερα οπισθοπορείας, ένα σύστημα βίντεο που διευκολύνει το παρκάρισμα κυρίως σε συνωστισμένες περιοχές και χώρους με κακή ορατότητα. 

Για την ενεργοποίηση της κάμερας, το μόνο που πρέπει να κάνει ο οδηγός είναι να πατήσει ένα μπουτόν ή να επιλέξει όπισθεν (στην περίπτωση αυτή το σύστημα ενεργοποιείται αυτόματα μαζί με το PDC Park Distance Control). Εκτός από την παρουσίαση μιας έγχρωμης ευρυγώνιας εικόνας βίντεο στην κεντρική Οθόνη Ελέγχου με βελτιστοποιημένη προοπτική, η κάμερα οπισθοπορείας προσφέρει πλείστες ακόμα λειτουργίες, όπως οι διαδραστικές γραμμές πορείας στην οθόνη που βοηθούν το χρήστη να βρίσκει την ιδανική πορεία προσέγγισης όταν κάνει ελιγμούς ή παρκάρει. 

Μία ακόμα καινούργια λειτουργία είναι η χρωματιστή επισήμανση των εμποδίων που ανιχνεύει το PDC μέσω αισθητήρων υπερήχων στην εικόνα της κάμερας, παράγοντας ένα τρισδιάστατο εικονίδιο. Για περαιτέρω υποστήριξη κατά τη ρυμούλκηση τρέιλερ, η κάμερα έχει ακόμα και λειτουργία ζουμ με μία ακόμα διαδραστική γραφιστική απεικόνιση, επιτρέποντας στον οδηγό να συνδέει τον κοτσαδόρο χωρίς το παραμικρό πρόβλημα. 
Με πρωτοποριακή τεχνολογία, ποιοτικό περιβάλλον πολυτελούς sedan υψηλών επιδόσεων, δυναμική και κομψή σχεδίαση και έξοχη δυναμική συμπεριφορά, η νέα BMW X5 αποτελεί πραγματική εξαίρεση στην κατηγορία της. Επομένως, το νέο μοντέλο συνεχίζει την παράδοση του προκατόχου του, του πρώτου SAV στον κόσμο που εγκαινίασε μία νέα κατηγορία στην αγορά. 
Τώρα οι μηχανικοί και σχεδιαστές της νέας BMW X5 έχουν εξελίξει περαιτέρω τις διάσημες ικανότητές της, προσθέτοντας και άλλα χαρακτηριστικά, θέλοντας να δημιουργήσουν ένα απόλυτα μοναδικό και απαράμιλλο όχημα, σε όλο τον κόσμο.
Σε μία κατηγορία στην οποία τώρα επικρατεί σκληρός ανταγωνισμός, η νέα BMW X5 θέτει και πάλι τα πρότυπα δυναμικής συμπεριφοράς και ευελιξίας. Κανένα άλλο αυτοκίνητο δεν συνδυάζει τις αντιπροσωπευτικές αρετές μιας BMW με τις δυνατότητες ενός πραγματικά πολυμορφικού, μοντέρνου και στιβαρού SAV. Το γεγονός αυτό καθιστά τη νέα BMW X5 το ιδανικό αυτοκίνητο για τον απαιτητικό αγοραστή, ο οποίος, με την επιλογή του αυτοκινήτου του, θέλει να εκφράσει το δυναμικό, ατομικό και ανεξάρτητο στυλ ζωής του και ταυτόχρονα να βιώσει την οδηγική εμπειρία μέσα από μία άλλη διάσταση.

2.
Περιληπτική Περιγραφή.

•
Δεύτερη έκδοση της πολύ επιτυχημένης δημιουργού της κατηγορίας Sports Activity Vehicle (SAV) με πωλήσεις που ανέρχονται στις 580,000 μονάδες μέχρι σήμερα: νέα εξέλιξη που διατηρεί τη φιλοσοφία αμαξώματος και κινητήρα και ενισχύει τις χαρακτηριστικές αρετές της X5 σε επίπεδο δυναμικής συμπεριφοράς, λειτουργικότητας και αποκλειστικότητας.

•
Σημαντική βελτίωση δυναμικής συμπεριφοράς και ευελιξίας: κινητήρες ακόμα πιο ισχυροί και αποδοτικοί, αμάξωμα με υψηλή στρεπτική ακαμψία, βελτιστοποιημένη αεροδυναμική, μοναδικός εμπρός άξονας με διπλά ψαλίδια και ενσωματωμένος πίσω άξονας ανεξάρτητης ανάρτησης Integral IV, χαμηλό κέντρο βάρους, αναβαθμισμένο all-wheel xDrive.

•
Το πρώτο όχημα στην κατηγορία του με Active Steering για αυξημένη ευελιξία και οδηγική απόλαυση, AdaptiveDrive με σταθεροποίηση κλίσεων αμαξώματος και προσαρμοζόμενους αποσβεστήρες για σπορ επιδόσεις και συμπεριφορά, το μοναδικό όχημα στην κατηγορία με ελαστικά runflat στάνταρ.

•
Εξατάχυτο αυτόματο κιβώτιο με ακόμα ταχύτερη αλλαγή ταχυτήτων στάνταρ, πιο άνετη διαδικασία αλλαγής, μεγαλύτερη οικονομία καυσίμου και ηλεκτρονικός επιλογέας 

•
Εσωτερικό με σημαντικά αναβαθμισμένες λειτουργίες, περισσότερος χώρος για τους επιβάτες, προαιρετική τρίτη σειρά καθισμάτων, πλούσιος χώρος αποσκευών (μέγ. χωρητικότητα: 620–1,750 litres). 

•
Σύστημα ελέγχου iDrive αναβαθμισμένο, με 8 μπουτόν εξατομίκευσης για άμεση επιλογή προορισμών πλοήγησης, τηλεφωνικών αριθμών και πηγών ήχου με το πάτημα ενός μπουτόν, το μοναδικό αυτοκίνητο στην κατηγορία SAV με προαιρετική ‘οθόνη παρμπρίζ’ Head-Up Display. 

•
Σχεδίαση εξωτερικού με αρμονικές αναλογίες, κομψές και λεπτές γραμμές, σπορ και δυναμική συνολική εμφάνιση.

•
Αποκλειστικό περιβάλλον εσωτερικού με προηγμένα υλικά, άριστη ποιότητα φινιρίσματος, πρωτοποριακές επιλογές: BMW Online, ηχοσύστημα πολλαπλών καναλιών, DVD video system, κάμερα οπισθοπορείας.

•
Εκδόσεις κινητήρων:

BMW X5 4.8i:
Βενζινοκινητήρας V8, 4,799 cc, 
 

μέγιστη ισχύς: 261 kW/355 hp (+ 11 %), 
 

μέγιστη ροπή: 475 Nm/350 lb-ft (+ 8 %), 
 

Επιτάχυνση 0–100 km/h σε 6.5 sec (– 7 %), 
 

Τελική ταχύτητα 240 km/h (149 mph), 
 

Μέση κατανάλωση καυσίμου στο μικτό Ευρωπαϊκό κύκλο

                            (προκαταρκτικά δεδομένα) 12.5 litres/100 km (– 5%).
BMW X5 3.0si:
Εξακύλινδρος βενζινοκινητήρας, 2,996 cc, 
 

μέγιστη ισχύς: 200 kW/272 hp (+ 18 %), 
 

μέγιστη ροπή: 315 Nm/232 lb-ft (+ 5 %), 
 

Επιτάχυνση 0–100 km/h σε 8.1 sec (– 8 %) 
 

Τελική ταχύτητα 225 km/h (140 mph) 
 

(210 km/h [130 mph] with H-spec tyres), 
 

Μέση κατανάλωση καυσίμου στο μικτό Ευρωπαϊκό κύκλο
 

(προκαταρκτικά δεδομένα) 10.9 litres/100 km (– 14 %).
BMW X5 3.0d:
Εξακύλινδρος πετρελαιοκινητήρας, 2,993 cc, 
 

μέγιστη ισχύς: 170 kW/231 hp (+ 6 %), 
 

μέγιστη ροπή: 520 Nm/383 lb-ft (+ 4 %), 
 

Επιτάχυνση 0–100 km/h σε 8.3 sec (– 3 %)
 

Τελική ταχύτητα 216 km/h (134 mph) 
 

(210 km/h [130 mph] with H-spec tyres), 





Μέση κατανάλωση καυσίμου στο μικτό Ευρωπαϊκό κύκλο
 

8.7 litres/100 km (– 7 %). 

3.   Φιλοσοφία:
Δημιουργός μιας Νέας Κατηγορίας Οχημάτων.

•
Ανώτερη δυναμική συμπεριφορά στην κατηγορία SAV.
•
Μέγιστη λειτουργικότητα σε συνδυασμό με ένα πολυτελές περιβάλλον.
•
Αποκλειστική οδηγική εμπειρία χάρη στον πρωτοποριακό ειδικό εξοπλισμό.
Η καθολική υπεροχή της BMW X5 προέρχεται από μία πληθώρα χαρακτηριστικών, τα οποία για πρώτη φορά συνδυάζονται με τέτοιο τρόπο σε όχημα: 
Η δεύτερη γενιά Sports Activity Vehicle (SAV) της BMW διαθέτει προσόντα all-road που διασφαλίζουν μοναδική δυναμική συμπεριφορά στο δρόμο και απεριόριστη ισχύ και επιδόσεις σε συνθήκες off-road. 

Η νέα BMW X5 συνδυάζει πλούσιους χώρους και κορυφαία λειτουργικότητα με μία εντυπωσιακή, ελκυστική σχεδίαση, προηγμένο φινίρισμα και κομψό, υψηλής ποιότητας εσωτερικό. Εξάλλου, ο αποκλειστικός χαρακτήρας της νέας X5 της BMW διαμορφώνεται μέσα από ένα μεγάλο αριθμό καινοτομιών και εξοπλισμού που αναβαθμίζουν τη δυναμική συμπεριφορά, τη λειτουργία και την άνεση του αυτοκινήτου σε όλα τα επίπεδα.

Αυξημένο ύψος αμαξώματος, κίνηση σε όλους τους τροχούς, και υπερυψωμένη θέση καθισμάτων που χαρίζει στον οδηγό πλήρη ορατότητα των κυκλοφοριακών συνθηκών είναι αντιπροσωπευτικά χαρακτηριστικά των οχημάτων αυτής της κατηγορίας. Με την τεχνολογία της μόνιμης, ηλεκτρονικά ελεγχόμενης τετρακίνησης xDrive, η νέα BMW X5 επιτυγχάνει έξοχη ευελιξία. Το σύστημα BMW xDrive βελτιστοποιεί όχι μόνο την πρόσφυση του οχήματος αλλά και το συνολικό πρότυπο δυναμικής συμπεριφοράς με πραγματικά μοναδικό τρόπο, προσδίδοντας στη νέα BMW X5 μία νέα διάσταση και σ’ αυτό τον τομέα.

Το εσωτερικό της νέας BMW X5, εξάλλου, υπόσχεται πολυμορφικότητα υψηλών προδιαγραφών: Η νέα BMW X5 είναι άνετη, ευρύχωρη και προσαρμοστική, συνδυάζοντας την υψηλή λειτουργικότητα και το περιβάλλον ενός πολυτελούς sedan υψηλών επιδόσεων. Μέσα στη νέα BMW X5, η έξοχη μεταβλητότητα συνδυάζεται με τη μοναδική αισθητική. Έτσι, η νέα BMW X5 ικανοποιεί όλων των ειδών τις απαιτήσεις και προσφέρει νέες προοπτικές στον τομέα της ατομικής μετακίνησης.
Δυναμική συμπεριφορά: αυξάνοντας τη διαφορά.

Εγκαινιάζοντας μία νέα διάσταση δυναμικής συμπεριφοράς, η νέα BMW X5 κουβαλά μία αναγνωρισμένη παράδοση. Γιατί όταν η πρώτη γενιά της BMW X5 παρουσιάστηκε το 1999, σηματοδότησε άμεσα το ξεκίνημα μιας εντελώς νέας κατηγορίας στην αγορά, συνδυάζοντας για πρώτη φορά τη διάσημη δυναμική συμπεριφορά μιας BMW με έξοχες ικανότητες all-road. Ενώ η μόνιμη τετρακίνηση, η αυξημένη απόσταση από το έδαφος και η υπερυψωμένη θέση καθισμάτων ήταν χαρακτηριστικά γνωρίσματα ενός SUV Sports Utility Vehicle, η BMW X5 πρόσφερε όλα αυτά και επιπρόσθετα έξοχη δυναμική συμπεριφορά στο δρόμο. Έτσι δημιούργησε μία νέα, απαράμιλλη και απόλυτα μοναδική φιλοσοφία αυτοκινήτου με την ονομασία SAV Sports Activity Vehicle.

Η μεγάλη απήχηση αυτής της φιλοσοφίας έγκειται στο γεγονός ότι εν τω μεταξύ, η BMW X5 έγινε πρότυπο μοντέλο για μία ολόκληρη σειρά άλλων οχημάτων, που λανσαρίστηκαν από άλλους κατασκευαστές, δημιουργώντας έντονο ανταγωνισμό στην κατηγορία SAV. Ταυτόχρονα, η πρώτη γενιά της BMW X5 παρέμεινε ορόσημο δυναμικής συμπεριφοράς καθ’ όλη τη διάρκεια του προϊοντικού κύκλου της.

Τώρα, η νέα BMW X5 ανεβάζει ακόμα ψηλότερα τον πήχη στην κατηγορία
SAV: Η νέα BMW X5 χαρακτηρίζεται από υποδειγματική οδηγική άνεση για όχημα του μεγέθους της, σε συνδυασμό με εντυπωσιακές επιδόσεις και ταχύτητα στις στροφές. 
Αυτό το ‘πακέτο’ αναβαθμίζεται, μεταξύ άλλων, χάρη στην πιο ακριβή τεχνολογία xDrive AWD, στις πρωτοποριακές λειτουργίες του συστήματος δυναμικού ελέγχου ευστάθειας DSC Dynamic Stability Control, και στο προαιρετικό AdaptiveDrive με ενεργές αντιστρεπτικές δοκούς και προσαρμοζόμενους αποσβεστήρες μοναδικούς στην κατηγορία.
Συνδυασμός έξοχης λειτουργικότητας με το περιβάλλον ενός πολυτελούς sedan υψηλών επιδόσεων.

Η νέα BMW X5 είναι ένα χαρισματικό μοντέλο και στο εσωτερικό της, διαθέτοντας μία πλούσια γκάμα λειτουργιών, ευελιξία καθώς και μία προαιρετική τρίτη σειρά καθισμάτων με πλούσιο χώρο για δύο επιβάτες ύψους μέχρι 1.70 m.

Αν ο πελάτης χρειάζεται περισσότερο χώρο φόρτωσης αντί των πρόσθετων καθισμάτων, τα καθίσματα της τρίτης σειράς αναδιπλώνονται ατομικά μέσα στο πάτωμα της BMW X5 μέσα σε δευτερόλεπτα. Το ίδιο ισχύει και για τη δεύτερη σειρά καθισμάτων, που μπορούν να αναδιπλώνονται είτε ατομικά είτε σαν σύνολο.

Ένα τέτοιο είδος ευελιξίας εσωτερικού υπόσχεται κάθε είδους δυνατότητα όσον αφορά τον προορισμό, τις δραστηριότητες και την πολυμορφικότητα, με βέλτιστες μεταφορικές ικανότητες όχι μόνο στις διακοπές αλλά και στην πραγματοποίηση όλων των δραστηριοτήτων ελεύθερου χρόνου που απαιτούν βαρύ σπορ εξοπλισμό. Παράλληλα, η BMW X5 έχει προδιαγραφές για ρυμούλκηση ακόμα βαρύτερου τρέιλερ.

Η νέα BMW X5 συνδυάζει ανώτερη λειτουργικότητα και αισθητική. Το εσωτερικό περιβάλλον αντανακλά το στυλ και τη φινέτσα ενός πολυτελούς sedan. Η δυναμική και κομψή σχεδίαση, η χρήση προσεκτικά επιλεγμένων υλικών υψηλής ποιότητας και το κορυφαίο φινίρισμα που γίνονται αντιληπτά σε κάθε λεπτομέρεια υπογραμμίζουν τον ανώτερο χαρακτήρα του νέου SAV της BMW. 
Η πλούσια γκάμα στάνταρ εξοπλισμού και προαιρετικών επιλογών περιλαμβάνει μία πληθώρα καινοτομιών πραγματικά μοναδικών στην κατηγορία SAV, όπως η προαιρετική οθόνη παρμπρίζ Head-Up Display, το σύστημα Active Steering,καθώς και το ηχοσύστημα πολλαπλών καναλιών, για να αναφέρουμε μερικά παραδείγματα. Σ’ αυτά προστίθενται νέες εξελίξεις που τώρα παρουσιάζει η BMW για πρώτη φορά, όπως το σύστημα ελέγχου iDrive με οκτώ μπουτόν προτίμησης, μια νέα Οθόνη Ενδείξεων (Control Display) καθώς και ο ηλεκτρονικός επιλογέας ταχυτήτων για το αυτόματο κιβώτιο που συνοδεύει στάνταρ όλες τις εκδόσεις της νέας BMW X5.

Η νέα BMW X5 ικανοποιεί όλες τις επιθυμίες του απαιτητικού οδηγού, ο οποίος εντυπωσιάζεται από τα αποκλειστικά χαρακτηριστικά ενός αυτοκίνητου ανώτερης κατηγορίας και ταυτόχρονα θεωρεί την ατομική μετακίνηση αναπόσπαστο κομμάτι του δυναμικού lifestyle του. Χάρη στις all-road ικανότητες και την έξοχη λειτουργικότητά της, η νέα BMW X5 
προσφέρει σ’ αυτό τον απαιτητικό οδηγό μία πραγματικά μοναδική εμπειρία ελευθερίας σε τέσσερις τροχούς – με υποδειγματικό στυλ, ελκυστική εμφάνιση και ανώτερη άνεση ανά πάσα στιγμή και σε όλες τις συνθήκες. Η ξεχωριστή οδηγική εμπειρία της BMW X5 συνίσταται επίσης στην απόλαυση όλων των πλεονεκτημάτων της πλούσιας κινητήριας ισχύος και των τεχνικών καινοτομιών της.

Μία χαρισματική προσωπικότητα προετοιμάζει το δρόμο για παγκόσμια επιτυχία.

Η φιλοσοφία ενός οχήματος με χαρακτηριστικά άνω του μέσου όρου σε πολλούς τομείς έκανε την BMW X5 μεγάλη επιτυχία σε όλο τον κόσμο. Ξεπερνώντας σε πωλήσεις τις 580,000 μονάδες, η πρώτη γενιά BMW X5 έχει αποδείξει την μεγάλη απήχηση που απόλαυσε σε όλες τις αγορές. Η συντριπτικά θετική απόκριση και στις ΗΠΑ, σαν παγκοσμίως κορυφαία αγορά SAV και στην Ευρώπη και άλλα μέρη του κόσμου αποδεικνύει ότι η έξοχη δυναμική συμπεριφορά και τα προηγμένα χαρακτηριστικά αναγνωρίζονται και σ’ αυτή την κατηγορία σαν άκρως ελκυστικά προϊοντικά γνωρίσματα.

Παράλληλα, η BMW X5 έχει ενισχύει τη θέση της μάρκας ως κατασκευάστριας κορυφαίων μοντέλων AWD. Εν τω μεταξύ, η έξυπνη τεχνολογία xDrive all-wheel-drive διατίθεται και σε αρκετά μοντέλα sedan και touring της BMW, και στη νέα BMW 3 Series Coupé, αναβαθμίζοντας σημαντικά τη δυναμική συμπεριφορά όλων αυτών των αυτοκινήτων. Αυτό και μόνον επιβεβαιώνει τα ξεχωριστά πλεονεκτήματα του BMW xDrive που αναδεικνύει τη BMW στον πιο επιτυχημένο κατασκευαστή οχημάτων AWD στην ανώτερη κατηγορία το 2005.

Η οδηγική εμπειρία ενός αυτοκινήτου που συνδυάζει κίνηση σε όλους τους τροχούς με αυξημένη απόσταση από το έδαφος και έξοχη δυναμική παραμένει συναρπαστική. Και η δυνατότητα συνδυασμού της ανώτερης λειτουργικότητας με το περιβάλλον ενός πολυτελούς sedan υψηλών επιδόσεων αποτελεί πάντα μία ελκυστική προοπτική. Με γνώμονα αυτό, η νέα BMW X5 ξεκινά τώρα να γίνει μία νέα επιτυχία σε όλο τον κόσμο. 
4.
Δυναμική Συμπεριφορά:
Ασύγκριτη Ευελιξία, 
Μοναδικές Ικανότητες.

•
Μοναδικός εμπρός άξονας με διπλά ψαλίδια.
•
Το πρώτο SAV στον κόσμο με Active Steering και AdaptiveDrive.
•
DSC με πρόσθετες λειτουργίες για ανώτερη δυναμική.
Από την αρχή της δημιουργίας της BMW X5, στόχος ήταν η επίτευξη μιας νέας διάστασης δυναμικής συμπεριφοράς. Κατ’ επέκταση, ισχυροί κινητήρες που λειτουργούν με μεγαλύτερη ακρίβεια είναι οι καθοριστικοί παράγοντες που ανεβάζουν ακόμα ψηλότερα τον πήχη σε σχέση με το προηγούμενο μοντέλο, σε επιδόσεις, ευελιξία, δυναμική συμπεριφορά και οδηγική άνεση.

Μία νέα εξέλιξη είναι, για παράδειγμα η ανάρτηση που μεταφέρει την ισχύ του κινητήρα με εντυπωσιακό τρόπο στο δρόμο – ή στο χώμα. Αυτή η μοναδική ανάρτηση συμπληρώνεται από πολυάριθμες καινοτομίες που εφαρμόζονται για πρώτη φορά σε μοντέλο SAV Sports Activity Vehicle – 
όπως το προαιρετικό Active Steering με Servotronic και το επίσης προαιρετικό AdaptiveDrive με ενεργές αντιστρεπτικές δοκούς και προσαρμοζόμενους αποσβεστήρες.
Φαρδύ μετατρόχιο, μακρύ μεταξόνιο – ιδανικά για ανώτερη δυναμική συμπεριφορά.

Η νέα BMW X5 διατηρεί τις θεμελιώδεις αρχές ενός αυτοφερόμενου αμαξώματος, της ανεξάρτητης ανάρτησης και της μόνιμης τετρακίνησης. Και ενώ οι εξωτερικές διαστάσεις του νέου μοντέλου είναι μεγαλύτερες από πριν, οι βασικές αναλογίες παραμένουν ίδιες και το συνολικό βάρος του οχήματος σχεδόν δεν έχει αλλάξει.

Οι παράγοντες αυτοί και μόνο προσδίδουν στη BMW X5 ιδανικές διαστάσεις για περαιτέρω βελτίωση της δυναμικής συμπεριφοράς, σαν αποτέλεσμα κυρίως του φαρδύτερου μετατροχίου και του μακρύτερου μεταξονίου: Αυτό ισχύει ιδιαίτερα για το φαρδύτερο μετατρόχιο της νέας BMW X5 που τώρα είναι 1, 644 mm (+ 68 mm) μπροστά και 1, 650 mm (+ 74 mm) πίσω. Το μεταξόνιο έχει αυξηθεί κατά 113 mm, στα 2, 933 mm.

Η νέα BMW X5 είναι η πρώτη BMW που διαθέτει εμπρός άξονα με διπλά ψαλίδια, ο οποίος αποτελεί μία άριστη βάση για έξοχη συμπεριφορά σε όλες τις συνθήκες, με περαιτέρω βελτιωμένη δυναμική. Το αποτέλεσμα είναι εξαιρετική πλευρική επιτάχυνση, ανώτερη κατευθυντική ευστάθεια ακόμα και στις υψηλές ταχύτητες, ελαχιστοποίηση των ανωμαλιών και των κραδασμών που περνούν στο τιμόνι αλλά και των κλίσεων του αμαξώματος, με τον εμπρός άξονα να προσφέρει ομαλή λειτουργία και οδηγικό έλεγχο.

Με δεδομένα όλα αυτά τα πλεονεκτήματα, ο νέος εμπρός άξονας με διπλά ψαλίδια εγγυάται όχι μόνον οδηγική απόλαυση υψηλών αξιώσεων, αλλά και υψηλά πρότυπα ασφάλειας, έξοχα χαρακτηριστικά στην καθημερινή οδήγηση και ένα ξεκούραστο στυλ οδήγησης και στα ταξίδια μεγάλων αποστάσεων.
Άριστη επαφή με το δρόμο για υψηλή πλευρική επιτάχυνση.

Αρκετά συνεργαζόμενα χαρακτηριστικά και τεχνολογίες προσφέρουν αυτά τα πλεονεκτήματα. Η κινηματική διαμόρφωση του εμπρός άξονα με διπλά ψαλίδια, για παράδειγμα, διατηρεί το κάμπερ των εμπρός τροχών στην ιδανική γωνία, ώστε οι τροχοί να έχουν έξοχη επαφή με το έδαφος σε όλες τις συνθήκες. Αυτό, με τη σειρά του, επιτρέπει στους τροχούς να μεταφέρουν υψηλότερες πλευρικές δυνάμεις για σημαντικά μεγαλύτερη πλευρική επιτάχυνση απ’ ότι στην περίπτωση ενός συμβατικού εμπρός άξονα. Ένα ακόμα θετικό αποτέλεσμα είναι ότι ο εμπρός άξονας με διπλά ψαλίδια συμβάλλει στη βελτιωμένη κατευθυντική ευστάθεια το οχήματος μέχρι την τελική ταχύτητα, καθώς η ειδική διαμόρφωση των βραχιόνων του άξονα ελαχιστοποιεί τη μετάδοση κραδασμών στο τιμόνι, όταν το αυτοκίνητο περνάει πάνω από σαμαράκια, λακκούβες ή άλλες ανωμαλίες του δρόμου.

Στον εμπρός άξονα με διπλά ψαλίδια οι αποσβεστήρες δεν χρειάζονται για να κατευθύνουν τους τροχούς και κατά συνέπεια δεν εκτίθενται σε οποιαδήποτε πλευρική δύναμη, επιδεικνύοντας εξαιρετικά ομαλή λειτουργία και ευαισθησία στην απόσβεση των ανωμαλιών του οδοστρώματος.

Μία ακόμα απόφαση που πάρθηκε από τους μηχανικούς εξέλιξης ήταν να στηρίξουν τις αντιστρεπτικές δοκούς απευθείας στις βάσεις των τροχών (ακραξόνια) για αυξημένη ομαλότητα και απόδοση. Πραγματικά, ο συνδυασμός αυτών των βελτιώσεων χαρίζει στη νέα BMW X5 άριστη απόκριση ελατηρίων και αποσβεστήρων, περιορίζοντας τις κλίσεις του αμαξώματος στο ελάχιστο, ακόμα και σε δυναμικές στροφές.

Πίσω άξονας Integral-IV για υποδειγματική μεταφορά ισχύος.

Ο πίσω άξονας integral-IV - βελτιωμένος στην BMW X5 - με ελαφριά δομή πατενταρισμένη από τη BMW συμβάλλει στη βέλτιστη δυναμική συμπεριφορά. Πράγματι, ολόκληρη η διάταξη του πίσω άξονα έχει προσαρμοστεί ειδικά στις διαστάσεις της νέας BMW X5 και στην αυξημένη ισχύ των κινητήρων. 

Λόγω φιλοσοφίας και διαμόρφωσης, ο νέος πίσω άξονας integral-IV ωφελεί τη δυναμική συμπεριφορά και την οδηγική άνεση, καθώς οι βάσεις των τροχών, το υποπλαίσιο και οι τέσσερις σύνδεσμοι της ανάρτησης διαχειρίζονται άριστα τα δυναμικά διαμήκη και πλευρικά φορτία. Έτσι μειώνονται οι τάσεις ελαστικότητας που εμφανίζονται στα ακραξόνια, ενώ ταυτόχρονα τα σχετικά μαλακά σαϊλεντμπλόκ των βραχιόνων προσφέρουν με ακρίβεια τη διαμήκη γεωμετρία τροχών που απαιτείται για άριστη ποιότητα κύλισης και άνεση.

Αυτή η βέλτιστη διαμήκης απόσβεση είναι άκρως αποτελεσματική στην απομόνωση θορύβων κύλισης και μετάδοσης, συμβάλλοντας σημαντικά στην ομαλότητα και στον έλεγχο θορύβων της νέας BMW X5. Η αυτόματη ρύθμιση ύψους αμαξώματος με αερανάρτηση στον πίσω άξονα, διατηρεί σταθερή την απόσταση από το έδαφος, ανεξάρτητα από το φορτίο που μεταφέρει το νέο μοντέλο. Αυτή η αυτορυθμιζόμενη ως προς το ύψος ανάρτηση είναι στάνταρ στη BMW X5 4.8i και διατίθεται προαιρετικά με τα εξακύλινδρα μοντέλα.
Ντεμπούτο στην κατηγορία SAV: Active Steering με Servotronic.

Η νέα κρεμαγιέρα με μεταβλητό λόγο υποπολλαπλασιασμού (μεταξύ 55 και 62 mm ανά στροφή του τιμονιού) προσαρμόζεται σε όλες τις απαιτήσεις και οδηγικές συνθήκες. Κατά την οδήγηση σε ευθεία πορεία, το σύστημα διεύθυνσης βοηθά τον οδηγό, μέσω ενός σκόπιμα πιο έμμεσου λόγου υποπολλαπλασιασμού (πιο αργό τιμόνι), να χειρίζεται το αυτοκίνητο με ανώτερο στυλ, ακόμα και στις υψηλές ταχύτητες, ενώ στις στροφές γίνεται πιο άμεσο, υποστηρίζοντας ένα δυναμικό στυλ οδήγησης.

Η νέα BMW X5 είναι το πρώτο αυτοκίνητο στην κατηγορία που διατίθεται προαιρετικά με Active Steering. Ειδικά διαμορφωμένο για το SAV της BMW, το Active Steering συντελεί στην περαιτέρω εκμετάλλευση των δυναμικών δυνατοτήτων της BMW X5 σε ένα μεγάλο αριθμό οδηγικών συνθηκών. 

Ο πρώτος παράγοντας που αξίζει να αναφερθεί είναι η βελτιστοποίηση του λόγου υποπολλαπλασιασμού για όλες τις ταχύτητες: Σε ταχύτητες μέχρι 90 km/h περίπου, ο λόγος υποπολλαπλασιασμού είναι πολύ άμεσος, προσφέροντας σημαντικό πλεονέκτημα, κυρίως για ένα σπορ και ενεργό στυλ οδήγησης, χωρίς σχεδόν να απαιτείται από τον οδηγό να σταυρώσει τα χέρια του περιστρέφοντας το τιμόνι. 
Σε ελιγμούς παρκαρίσματος, για παράδειγμα, το μόνο που πρέπει να κάνει ο οδηγός είναι να στρίψει το τιμόνι δύο φορές από τέρμα σε τέρμα.

Στις υψηλές ταχύτητες, από την άλλη, το τιμόνι γίνεται γραμμικά πιο έμμεσο με στόχο μία ακριβή κατευθυντική ευστάθεια και ανώτερη οδηγική άνεση.
Active Steering για αυξημένη οδηγική ευστάθεια.

Το Active Steering στη νέα BMW X5 συνδυάζεται με Servotronic. 
Ενώ το Servotronic προσδιορίζει τις δυνάμεις διεύθυνσης που απαιτούνται οποιαδήποτε χρονική στιγμή, το Active Steering ορίζει την απαιτούμενη γωνία διεύθυνσης, σε κάθε περίπτωση ανάλογα με την ταχύτητα του οχήματος.

Και τα δύο αυτά συστήματα αλληλοσυμπληρώνονται με ιδανικό τρόπο, όχι μόνο στα πλαίσια της δυναμικής συμπεριφοράς, αλλά και στοχεύοντας στη βέλτιστη ασφάλεια. Γιατί εκτός από τα πλεονεκτήματα στη δυναμική συμπεριφορά, το Active Steering συμβάλλει επίσης σημαντικά στη σταθεροποίηση του οχήματος όταν υπερστρέφει στις στροφές, διορθώνοντας και σταθεροποιώντας γρήγορα και με ακρίβεια το όχημα (ανάποδο τιμόνι). Την ίδια αντίδραση παρουσιάζει και κατά το φρενάρισμα σε διαφορετικές επιφάνειες (με τους τροχούς να υπόκεινται σε διαφορετικούς συντελεστές τριβής) εμποδίζοντας το όχημα να βγει εκτός ελέγχου, και διατηρώντας την οδηγική ευστάθεια ανά πάσα στιγμή.
AdaptiveDrive για μοναδική υπεροχή την κατηγορία SAV.

Ένα ακόμα μοναδικό στοιχείο στην κατηγορία SAV είναι ο συντονισμένος έλεγχος και διαχείριση των αντιστρεπτικών δοκών και αποσβεστήρων από το AdaptiveDrive που διατίθεται προαιρετικά. Συνδυάζοντας τις ενεργές αντιστρεπτικές δοκούς με το μεταβλητό έλεγχο των αποσβεστήρων, το AdaptiveDrive προσφέρει στη νέα BMW X5 ένα πρότυπο ασφάλειας, άνεσης και ευελιξίας απαράμιλλο για την κατηγορία. Το σύστημα αποτρέπει τις κλίσεις του αμαξώματος και τη βύθιση στις γρήγορες στροφές ή στους δυναμικούς ελιγμούς για την αποφυγή ενός εμποδίου ή σε παρόμοιες καταστάσεις. 

Το AdaptiveDrive εξυπηρετεί επίσης για τη μείωση της γωνίας διεύθυνσης που απαιτείται και βελτιώνει την άνεση μειώνοντας τις κλίσεις του αμαξώματος, ενώ παράλληλα αναβαθμίζει περαιτέρω τη δυναμική συμπεριφορά. Πατώντας απλά ένα μπουτόν, ο οδηγός μπορεί να επιλέξει πιο σπορ ή πιο άνετη ρύθμιση.

Χρησιμοποιώντας αισθητήρες ειδικά σχεδιασμένους για το σκοπό αυτό, το AdaptiveDrive συνεχώς μετρά και υπολογίζει την τρέχουσα πλευρική και διαμήκη επιτάχυνση, την ταχύτητα του οχήματος, τη θέση του τιμονιού, την επιτάχυνση αμαξώματος και τροχών, καθώς και το ύψους του αμαξώματος. 
Στη συνέχεια, εφαρμόζοντας αυτά τα δεδομένα, το AdaptiveDrive προσδιορίζει τις κατάλληλες εντολές για τους ηλεκτροκινητήρες στις αντιστρεπτικές δοκούς και τις ηλεκτρομαγνητικές βαλβίδες στους αποσβεστήρες. Λειτουργώντας σε συνεργασία, αυτές οι δύο μονάδες ελέγχου εξυπηρετούν άμεσα για να εμποδίζουν την οποιαδήποτε επικείμενη κλίση του αμαξώματος. 
Μοναδικό χαρακτηριστικό είναι η συντονισμένη συνεργασία των αντιστρεπτικών δοκών και αποσβεστήρων, με τα δύο μισά των αντιστρεπτικών δοκών να αποσυνδέονται το ένα από το άλλο, κατά την οδήγηση σε ευθεία πορεία, για αποφυγή της όποιας αντίδρασης της ανάρτησης που προκαλείται από δράση του ελατηρίου μόνο στη μία πλευρά.
Παγκόσμιο ντεμπούτο: μεταφορά δεδομένων μέσω FlexRay.

Το νέο σύστημα μετάδοσης δεδομένων υψηλών ταχυτήτων FlexRay που δημιουργήθηκε υπό τη διεύθυνση της BMW ελέγχει τους αισθητήρες και τις μονάδες ελέγχου για τη μεταφορά και επεξεργασία μεγάλων όγκων δεδομένων μέσα σε κλάσματα του δευτερολέπτου. Και τώρα η νέα BMW X5 είναι το πρώτο όχημα στον κόσμο με την τεχνολογία αυτή.

Το σύστημα FlexRay χρησιμοποιείται αποκλειστικά στη νέα BMW X5 για τον έλεγχο του AdaptiveDrive και λειτουργεί παράλληλα με τη δοκιμασμένη δομή του ηλεκτρονικού δικτύου. Το ιδιαίτερο προσόν του FlexRay είναι η ικανότητά του να μεταδίδει ταχύτητα έναν ασυνήθιστα μεγάλο όγκο δεδομένων, πράγμα που το καθιστά εξαιρετικό για τη δικτύωση των περιφερειακών εγκεφάλων, οι οποίοι χρησιμοποιούνται στο σύστημα  διαχείρισης δυναμικής του οχήματος.

Για τη βελτίωση της συνεχούς αποτελεσματικότητας του AdaptiveDrive, οι αλλαγές στις οδηγικές και οδικές συνθήκες παρακολουθούνται και καταγράφονται από ένα τεράστιο αριθμό δεδομένων, ενώ η επιτάχυνση αμαξώματος και τροχών καθώς και το ύψος του αμαξώματος καταγράφονται παράλληλα και συγκεντρώνονται σε έναν κεντρικό υπολογιστή για την δημιουργία μιας συνολικής εικόνας. Αυτό εξυπηρετεί προκειμένου να προσδιορίζεται η κατάλληλη αντίδραση σε κάθε περίπτωση, μεταδίδοντας τα σωστά σήματα στις αντιστρεπτικές δοκούς και τους αποσβεστήρες.

Ο προσδιορισμός μιας τέτοιας πληθώρας δεδομένων ταυτόχρονα, απαιτεί ένα ιδιαίτερα ικανό, αποδοτικό σύστημα μετάδοσης. 
Επομένως, το FlexRay προσφέρει τώρα στην BMW ακριβώς την τεχνολογία που είναι απαραίτητη για ακόμα μεγαλύτερη ακρίβεια στο δυναμικό οδηγικό έλεγχο.
DSC με πρόσθετες λειτουργίες.

Οι πρόσθετες λειτουργίες του βελτιστοποιημένου συστήματος δυναμικού ελέγχου ευστάθειας DSC Dynamic Stability Control της BMW αποδεικνύουν την πρόοδο που έχει συντελεστεί στον τομέα αυτό, αναβαθμίζοντας την οδηγική άνεση, τη δυναμική συμπεριφορά και την ασφάλεια σε πρωτοφανές επίπεδο. 

Οι βασικές λειτουργίες του DSC περιλαμβάνουν σταθεροποίηση του οχήματος με παρέμβαση των φρένων και μείωση της κινητήριας ισχύος, αποτελεσματική λειτουργία του συστήματος ABS, ASC Automatic Stability Control, HDC Hill Descent Control, Trailer Stability Control, DBC Dynamic Brake Control που μεγιστοποιεί αυτόματα την πίεση πέδησης όταν είναι απαραίτητο, καθώς και CBC Cornering Brake Control που εμποδίζει την όποια ανεπιθύμητη υπερστροφή του οχήματος όταν χρησιμοποιούνται ελαφρά τα φρένα σε μία στροφή.

Μία ακόμα λειτουργία είναι το ηλεκτρονικό ADB Automatic Differential Brake που ενεργεί σαν μπλοκέ διαφορικό όποτε είναι απαραίτητο με αυτόματη εφαρμογή του φρένου όταν ένας τροχός κινδυνεύει να σπινάρει.
Οδήγηση σε κατηφόρα με επιπλέον άνεση χάρη στο HDC.

Το HDC Hill Descent Control, το έξυπνο σύστημα της BMW για οδήγηση σε κατηφορικές διαδρομές με απόλυτη ευκολία και άνεση, προσφέρει σημαντικά πλεονεκτήματα κυρίως σε ανώμαλα εδάφη. Επειδή η οδήγηση σε μία απότομη, ολισθηρή κατηφόρα ενδέχεται να αποτελέσει πρόβλημα ακόμα και για ένα τετρακίνητο όχημα, το HDC που ενεργοποιείται με το πάτημα ενός μπουτόν, επιτρέπει στη νέα BMW X5 να ελέγχει με επιτυχία ακόμα και μία τέτοιου είδους δυσκολία. Επομένως, χωρίς να χρειάζεται ο οδηγός να παρεμβαίνει με οποιοδήποτε τρόπο, το όχημα λειτουργεί αυτόματα τα φρένα όποτε χρειάζεται και στους τέσσερις τροχούς, για κατάβαση με σταθερή ταχύτητα. Και επειδή αυτή η παρέμβαση των φρένων γίνεται σε χιλιοστά του δευτερολέπτου, οι επιβάτες δεν νιώθουν την οποιαδήποτε έλλειψη άνεσης. 

Το HDC Hill Descent Control μπορεί να χρησιμοποιηθεί σε ταχύτητες μέχρι 35 km/h, ενώ το σύστημα αλλάζει σε πρόγραμμα αναμονής, μόλις ο οδηγός ξεπεράσει αυτή την ταχύτητα. Στα 60 km/h, από την άλλη, το HDC απενεργοποιείται αυτόματα. 

Ο ίδιος ο οδηγός μπορεί να προσδιορίζει πόσο γρήγορα θα κινείται η BMW X5 σε μία κατηφόρα, με αυτόματη ρύθμιση ταχύτητας μεταξύ 7–25 km/h. Για να σταματήσει η λειτουργία HDC, το μόνο που πρέπει να κάνει ο οδηγός είναι να πατήσει το πεντάλ του φρένου.
Μέγιστη ασφάλεια κατά τη ρυμούλκηση τρέιλερ.

Ένα τετρακίνητο όχημα όπως η νέα BMW X5 είναι ιδανικό για τη ρυμούλκηση τρέιλερ. Και για τη μέγιστη ασφάλεια κάτω και από αυτές τις συνθήκες, το SAV της BMW είναι εφοδιασμένο με το πρωτοποριακό σύστημα Ελέγχου Ευστάθειας Τρέιλερ - Trailer Stability Control που καταστέλλει την οποιαδήποτε επικίνδυνη τάση αποσταθεροποίησης και εμποδίζει τις όποιες ανεξέλεγκτες κλίσεις ή ταλαντώσεις οχήματος και τρέιλερ. 

Αναγνωρίζοντας έγκαιρα τον κίνδυνο ολίσθησης μεταξύ αυτοκινήτου και τρέιλερ, το Trailer Stability Control αποκαθιστά την ευστάθειά τους χρησιμοποιώντας το φρένο και στο όχημα και στο τρείλερ, ενώ ταυτόχρονα μειώνει την κινητήρια ισχύ στο ελάχιστο. Και τα δύο αυτά βήματα γίνονται αυτόματα από το σύστημα, χωρίς να απαιτείται παρέμβαση από πλευράς οδηγού.

Το Trailer Stability Control ενεργοποιείται αυτόματα μόλις το τρέιλερ συνδεθεί στο όχημα μέσω της ηλεκτρικής φίσας. Η ελάχιστη ταχύτητα στην οποία μπορεί να παρέμβει το σύστημα είναι 65 km/h. 

Η νέα BMW X5 έχει λάβει έγκριση για ρυμούλκηση τρέιλερ μέχρι 2,700 kg. Προαιρετικά, το  μέγιστο φορτίο του τρέιλερ μπορεί να αυξηθεί μέχρι τα 3,500 kg στις BMW X5 3.0d και BMW X5 4.8i.

Μέγιστη απόδοση πέδησης σε όλες τις περιπτώσεις.

Ένα ακόμα πλεονέκτημα του νέου DSC Dynamic Stability Control της BMW είναι η βελτιστοποίηση του συστήματος πέδησης με ποικίλους τρόπους και μέσω διαφόρων λειτουργιών: Καταρχήν, το DSC αντισταθμίζει οποιαδήποτε απώλεια στην ισχύ πέδησης κάτω από εξαιρετικά υψηλές θερμοκρασίες πέδησης, αυξάνοντας την πίεση πέδησης ανάλογα με τις απαιτήσεις και εξουδετερώνοντας έτσι οποιαδήποτε επίδραση κόπωσης των φρένων (λειτουργία κατά της κόπωσης). Η δεύτερη λειτουργία είναι μια πρόσθετη ανάπτυξη ελαφριάς πέδησης που καθιστά έτοιμο το σύστημα σε κάθε είδους κατάσταση που απαιτεί άμεση επιβράδυνση. Το τακτικό στέγνωμα φρένων Regular Dry Braking, από την άλλη, βελτιστοποιεί την απόδοση πέδησης σε υγρές συνθήκες, σαν μία λειτουργία που ενεργοποιείται αυτόματα μόλις ο αισθητήρας βροχής καταγράψει υγρές συνθήκες ή ο οδηγός λειτουργήσει τους καθαριστήρες. 

Τέλος, η νέα BMW X5 έχει χειρόφρενο με ηλεκτρομηχανική και υδραυλική λειτουργία που ενεργοποιείται ή λύνεται εύκολα και άνετα μέσω ενός μπουτόν στην κεντρική κονσόλα.

Επειδή ακόμα και ένα AWD όχημα μπορεί να εκμεταλλευτεί την αυξημένη το πρόσφυση μόνον όταν η κινητήρια ισχύς μπορεί πραγματικά να φτάσει στους τροχούς, το Start-Off Assistant είναι ιδανικό συμπλήρωμα της νέας BMW X5, καθώς αυτή η πρόσθετη λειτουργία του DSC συγκρατεί το όχημα για λίγο στη θέση του, αφού ο οδηγός αφήσει το φρένο και επομένως αποτρέπει τον κίνδυνο της προς τα πίσω ολίσθησης όταν ξεκινά από μία ανηφόρα. 
DTC για επιλογή αυξημένης ολίσθησης και έξτρα δυναμική.

Αντανακλώντας ένα υψηλό επίπεδο δυναμικής συμπεριφοράς, η νέα BMW X5 περιλαμβάνει σύστημα  δυναμικού ελέγχου πρόσφυσης DTC Dynamic Traction Control, ένα ειδικό πρόγραμμα του DSC προσαρμοσμένου στη νέα BMW X5 και στις ειδικές απαιτήσεις της που ενεργοποιείται απλά με το πάτημα ενός μπουτόν στην κεντρική κονσόλα. Ιδανικό για οδήγηση σε συνθήκες off-road, το DTC αυξάνει το όριο απόκρισης για παρέμβαση μέσω του κινητήρα και των φρένων, επιτρέποντας στην BMW X5 να ξεκινά ομαλά και εύκολα, για παράδειγμα, στο χιόνι ή την άμμο, με τους κινητήριους τροχούς να σπινάρουν ελαφρά. Ταυτόχρονα, το DTC προσφέρει τη δυνατότητα για ένα ακόμα πιο σπορ και ενεργό στυλ οδήγησης στο δρόμο, ακόμα και με μία ελαφρά, ελεγχόμενη υπερστροφή ισχύος στις στροφές.

Με την υποστήριξη των πολλών λειτουργιών του νέου συστήματος Δυναμικού Ελέγχου Ευστάθειας της BMW (Dynamic Stability Control), το ισχυρό σύστημα πέδησης της νέας BMW X5 επιτρέπει άριστη επιβράδυνση σε όλες τις περιπτώσεις, με τους εσωτερικά αεριζόμενους δίσκους και στους τέσσερις τροχούς να παρέχουν αξιόπιστα την ενέργεια πέδησης. Η διάμετρος των δίσκων της BMW X5 3.0si είναι 348 mm μπροστά και 320 mm πίσω. 
Στην BMW X5 4.8i, η διάμετρος των δισκόφρενων είναι 365 και, αντίστοιχα, 345 mm (14.37 και, αντίστοιχα, 13.58´´ ).
Cruise Control με λειτουργία πέδησης.

Προαιρετικά, η νέα BMW X5 διατίθεται επίσης με cruise control που ενσωματώνει μία ειδική λειτουργία πέδησης. Το μεγάλο πλεονέκτημα του συστήματος αυτού είναι ότι δεν διατηρεί την ταχύτητα που έχει προεπιλεγεί από τον οδηγό, αλλά μειώνει επίσης την ταχύτητα του αυτοκινήτου, όταν χρειαστεί, κάτω από συγκεκριμένες οδηγικές συνθήκες. 

Παρεμβαίνοντας από τα 30 km/h, το cruise control με λειτουργία πέδησης διατηρεί την προεπιλεγμένη από τον οδηγό ταχύτητα, όλες τις φορές, ανεξάρτητα από τη διαδρομή. Για το σκοπό αυτό, το σύστημα είτε αυξάνει αυτόματα την κινητήρια ισχύ ή, μειώνοντας την κινητήρια ισχύ και κατεβάζοντας σχέσεις στο κιβώτιο, χρησιμοποιεί την ισχύ πέδησης του κινητήρα για να μειώσει ταχύτητα. 
Αν αυτή η μείωση της ταχύτητας δεν είναι αρκετή, όπως κατά την οδήγηση σε μία κατηφόρα ή κατά τη ρυμούλκηση τρέιλερ, το σύστημα παρεμβαίνει επιπρόσθετα με τα φρένα. 

Αυτό το προηγμένο σύστημα cruise control που ολοκληρώνεται με τη λειτουργία πέδησης, διατίθεται έξτρα με έναν Περιοριστή Ταχύτητας στις Στροφές - Curve Speed Limiter, που μειώνει την ταχύτητα του οχήματος στις στροφές σε χαμηλότερο επίπεδο από το επιθυμητό, όποτε είναι απαραίτητο λόγω δυναμικών συνθηκών οδήγησης. Για να προσδιορίσει πότε προκύπτει αυτή η ανάγκη, ο Περιοριστής Ταχύτητας παρακολουθεί τα δεδομένα πλευρικής επιτάχυνσης που παρέχουν οι αισθητήρες, ρυθμίζοντας την ταχύτητα του οχήματος όποτε οι οδηγικές συνθήκες γίνονται επικίνδυνες. Στη συνέχεια, ο Περιοριστής Ταχύτητας επιταχύνει και πάλι την BMW X5 στην επιθυμητή ταχύτητα μετά την έξοδο από τη στροφή.

Ο οδηγός ελέγχει τη λειτουργία του cruise control μέσω χειριστηρίου στην κολόνα του τιμονιού. Μόλις το όχημα φτάσει στην ελάχιστη απαιτούμενη ταχύτητα των 30 km/h, επομένως, το μόνο που χρειάζεται να κάνει ο οδηγός είναι να τραβήξει ή να πιέσει το χειριστήριο ελέγχου για να προσαρμόσει την τρέχουσα ταχύτητά του στο επιθυμητό επίπεδο, ενώ στη συνέχεια μπορεί να αλλάξει αυτή την ταχύτητα όποτε το επιθυμεί.

Το Cruise control με λειτουργία πέδησης είτε απενεργοποιείται μέσω του χειριστηρίου ελέγχου είτε πατώντας το πεντάλ φρένου. Πατώντας το μπουτόν Resume, ο οδηγός μπορεί να ενεργοποιεί πάλι το σύστημα στην τελευταία ταχύτητα που είχε αποθηκευτεί.

Η λειτουργία Comfort Dynamic επιτρέπει στον οδηγό να χρησιμοποιεί το χειριστήριο ελέγχου για να επιταχύνει, αυξάνοντας την ταχύτητα του αυτοκινήτου όποτε το επιθυμεί σε δύο δυναμικά στάδια και με μία απόλυτα σταθερή διαδικασία, χωρίς να πατά το πεντάλ του γκαζιού.

5.
All-Wheel Drive:
Μεγαλύτερη Ακρίβεια για Αυξημένη Οδηγική Απόλαυση.

•
Μεγαλύτερη ακρίβεια: έξυπνη τεχνολογία BMW xDrive all-wheel-drive.
•
Μόνιμη τετρακίνηση με μεταβλητή κατανομή ισχύος.
•
Βελτιστοποιημένη ποιότητα ελέγχου για Ενιαία Διαχείριση Πλαισίου - Integrated Chassis Management (ICM). 
Τα έξοχα οδηγικά χαρακτηριστικά σε όλες τις συνθήκες και σε όλα τα είδη των δρόμων είναι από τα ατού της νέας BMW X5. Αυτή η υπεροχή διασφαλίζεται κυρίως χάρη στην έξυπνη τεχνολογία μόνιμης τετρακίνησης xDrive της BMW. 

Επιτρέποντας μεταβλητή κατανομή κινητήριας ισχύος μεταξύ εμπρός και πίσω άξονα, αυτό το ηλεκτρονικά ελεγχόμενο σύστημα τετρακίνησης όχι μόνο διασφαλίζει βέλτιστη πρόσφυση σε όλες τις συνθήκες, αλλά αναβαθμίζει επίσης τη δυναμική συμπεριφορά σε απαράμιλλα πρότυπα. Επομένως, το xDrive της BMW συντελεί στην ευελιξία του οχήματος και στην οδηγική ευστάθεια και άνεση, χάρη στις ταχείες και ακριβείς αντιδράσεις του σε οποιαδήποτε αλλαγή στις οδηγικές και οδικές συνθήκες, συνδυάζοντας τις δυναμικές αρετές της πίσω κίνησης με τα πλεονεκτήματα πρόσφυσης της τετρακίνησης.

Πράγματι, χάρη στα πολλά πλεονεκτήματα και χαρακτηριστικά του xDrive, η BMW έχει γίνει τώρα ο πιο επιτυχημένος κατασκευαστής premium οχημάτων AWD,  παγκοσμίως.

Για την κατανομή της κινητήριας ισχύος γρήγορα και με βέλτιστη ακρίβεια, το xDrive, το σύστημα Δυναμικού Ελέγχου Ευστάθειας - DSC Dynamic Stability Control, και το σύστημα διαχείρισης του κινητήρα συνδέονται μεταξύ τους μέσω της Ενιαίας Διαχείρισης Πλαισίου - ICM της BMW. 
Αυτό διασφαλίζει συνεχώς άριστη ισορροπία κινητήριας ισχύος, παρέμβαση των φρένων ατομικά σε κάθε τροχό, και διαχείριση κινητήρα, ενώ το προαιρετικό Active Steering ενσωματώνεται επίσης σ’ αυτό το δίκτυο.

Κατά την υπερστροφή σε στροφές και σε ελιγμούς φρεναρίσματος σε επιφάνειες με διαφορετικό συντελεστή τριβής, η Ενιαία Διαχείριση Πλαισίου - Integrated Chassis Management μπορεί να εκτελεί διορθώσεις ομαλά και με ακρίβεια, διατηρώντας τον έλεγχο του οχήματος για την αποκατάσταση της ευστάθειας. Το αποτέλεσμα αυτού το έξυπνου δικτύου στην πράξη είναι ένα ανώτερο πρότυπο δυναμικής συμπεριφοράς και ενεργητικής ασφάλειας.

Νέα φιλοσοφία ελέγχου ICM για μεγαλύτερη ακρίβεια. 

Το δίκτυο που συνδέει το xDrive και το DSC χρησιμεύει, μεταξύ άλλων για να παρέχει απεριόριστη και μεταβλητή κατανομή κινητήριας ισχύος μεταξύ εμπρός και πίσω άξονα, επιβάλλοντας ταυτόχρονα την κατανομή ισχύος μεταξύ και των δύο τροχών σε κάθε άξονα, λειτουργώντας επομένως σαν ένα μπλοκέ διαφορικό. 

Κατά συνέπεια, εάν ένας από τους τροχούς ξεκινήσει να σπινάρει, χωρίς να μεταδίδει ισχύ στο δρόμο, επιβραδύνεται αυτόματα από το DSC που παρεμβαίνει στο κατάλληλο φρένο, με το διαφορικό στην τελική μετάδοση να παρέχει περισσότερη ισχύ στον απέναντι τροχό. 

Η νέα δομή ελέγχου του ICM διασφαλίζει ακόμα ταχύτερη και πιο ακριβή συνεργασία των xDrive και DSC. Ενώ μέχρι τώρα η διαχείριση κινητήρα και φρένων ήταν σε μεγάλο βαθμό ανεξάρτητη από τη διαχείριση διαμηκών δυνάμεων όσον αφορά την επιρροή στην κατευθυντικότητα του οχήματος, τα τρία κυκλώματα ελέγχου της νέας BMW X5 ενεργούν τώρα παράλληλα: 
Ενώ η διαχείριση διαμηκών δυνάμεων ελέγχει την κατανομή κινητήριας ισχύος μεταξύ εμπρός και πίσω άξονα, η διαχείριση φρένων μπορεί να παρεμβαίνει ατομικά στα φρένα με στόχο τη βελτιωμένη πρόσφυση και δυναμική συμπεριφορά. Επιπρόσθετα, το σύστημα διαχείρισης του κινητήρα μπορεί, όταν χρειάζεται, να μειώνει ή να αυξάνει τις κινητήριες δυνάμεις.

Αυτό το ακριβές δίκτυο που δημιουργείται με το DSC επιτρέπει στο σύστημα xDrive AWD της νέας BMW X5 να αποκρίνεται γρήγορα και με ακρίβεια στις μεταβολές των οδηγικών συνθηκών, με στόχο τη βελτίωση της δυναμικής συμπεριφοράς.
Μόνιμη τετρακίνηση με μεταβλητή κατανομή κινητήριας ισχύος.

Σε ευθεία πορεία υπό κανονικές συνθήκες, η νέα BMW X5 κατανέμει την κινητήρια ισχύ μεταξύ εμπρός και πίσω άξονα σε αναλογία 40:60, διατηρώντας επομένως τα δυναμικά πλεονεκτήματα και τα τυπικά χαρακτηριστικά της στάνταρ κίνησης που είναι αντιπροσωπευτικά της BMW. 

Όταν είναι απαραίτητο, όμως, αυτή η κατανομή κινητήριας ισχύος μπορεί να μεταβάλλεται σημαντικά: Ανάλογα με τις εκάστοτε απαιτήσεις, η κατανομή ροπής μεταξύ εμπρός και πίσω άξονα, μπορεί να μεταβάλλεται συνεχώς και γραμμικά από 0:100 μέχρι 50:50. Επομένως, σε μία εξαιρετική περίπτωση, όταν ο πίσω άξονας δεν μπορεί πλέον να μεταφέρει καθόλου ισχύ στο δρόμο, η BMW X5 θα λειτουργήσει για λίγο με τελείως κλειδωμένο AWD, όπως η «άκαμπτη» σύνδεση αξόνων σε ένα συμβατικό σύστημα τετρακίνησης, χωρίς κεντρικό διαφορικό.

Η άμεση, μεταβλητή και ακριβής μετάδοση κινητήριας ισχύος διασφαλίζεται από τις μονάδες ελέγχου στο διαχωριστή ισχύος και του DSC. Το DSC ξεκινά υπολογίζοντας τη δύναμη εμπλοκής του συμπλέκτη κατανομής που απαιτείται σαν αποτέλεσμα διαφόρων κριτηρίων όπως η γωνία διεύθυνσης, η θέση του πεντάλ του γκαζιού, οι στροφές του κινητήρα και η ταχύτητα του οχήματος. Στη συνέχεια, μέσω της μονάδας ελέγχου του διαχωριστή ισχύος, το σύστημα παρέχει την επιθυμητή δύναμη στον συμπλέκτη που είναι κατάλληλη σε κάθε περίπτωση, επιτυγχάνοντας επομένως τη βέλτιστη κατανομή ισχύος μεταξύ εμπρός και πίσω άξονα.

Ο διαχωριστής ισχύος που τοποθετείται ακριβώς μετά το κιβώτιο ταχυτήτων μεταφέρει αρχικά την ισχύ στους πίσω τροχούς μέσω του στιβαρού κεντρικού άξονα. 
Ο ηλεκτρονικά ελεγχόμενος πολύδισκος συμπλέκτης σ’ αυτό τον κύριο άξονα μεταφέρει στη συνέχεια το απαιτούμενο ποσοστό ελκτικής ισχύος προς τους εμπρός τροχούς μέσω ενός δευτερεύοντα άξονα, ολοκληρώνοντας τη διαδικασία μέσα σε 100 χιλιοστά του δευτερολέπτου το ανώτερο.
Βέλτιστη κατανομή ισχύος κάτω από όλες τις συνθήκες.

Ο οδηγός της νέας BMW X5 απολαμβάνει σταθερά τα μοναδικά πλεονεκτήματα του xDrive της BMW. Ξεκινώντας υπό νορμάλ συνθήκες, ο πολύδισκος συμπλέκτης παραμένει κλειστός μέχρι μία ταχύτητα 20 km/h, με την ισχύ να κατανέμεται σε αναλογία 50:50. 
Στη συνέχεια, ανάλογα με τις οδηγικές και οδικές συνθήκες, το σύστημα κατανέμει την κινητήρια ισχύ μεταβλητά σύμφωνα με τις απαιτήσεις. 
Όποτε ο οδηγός επιταχύνει πολύ γρήγορα ή όταν οι τροχοί στον έναν άξονα αρχίζουν να χάνουν την πρόσφυσή τους, η κατανομή ισχύος μεταβάλλεται άμεσα με στόχο τη βέλτιστη πρόσφυση και ελκτική ισχύ.

Το σύστημα λειτουργεί εντελώς διαφορετικά όταν η νέα BMW X5 ξεκινά υπό χειμερινές συνθήκες ή σε ανώμαλους δρόμους. Αν, για παράδειγμα, το όχημα ξεκινά από ένα χώρο στάθμευσης καλυμμένο με χιόνι, ο δρόμος μπροστά έχει ήδη καθαριστεί από το χιόνι, και μόνον οι εμπρός τροχοί πατάνε σε σκληρή επιφάνεια με κατάλληλη πρόσφυση, σχεδόν το 100% της κινητήριας ισχύος εκτρέπεται στον εμπρός άξονα μέσα σε 0.1 δευτερόλεπτα, χωρίς την παρέμβαση στα φρένα των πίσω τροχών και την εγγενή απώλεια ισχύος που χαρακτηρίζει ένα συμβατικό σύστημα. Σαν αποτέλεσμα η BMW X5 ξεκινά ομαλά γρήγορα και με ασφάλεια ακόμα και σε μία τέτοια περίπτωση.
Ευελιξία και σταθερότητα στις στροφές και κατά την επιτάχυνση.

Στις στροφές, το xDrive της νέας BMW X5 μειώνει και την υποστροφή και την υπερστροφή, κατανέμοντας την κινητήρια ισχύ γρήγορα και με ακρίβεια μεταξύ εμπρός και πίσω άξονα: Αν το πίσω τμήμα του αυτοκινήτου αρχίσει να υπερστρέφει (ολίσθηση του πίσω τμήματος), για παράδειγμα, ο πολύδισκος συμπλέκτης θα κλείσει ακόμα πιο δυνατά, παρέχοντας περισσότερη κινητήρια ισχύ στους εμπρός τροχούς. Αυτό επιτρέπει στους πίσω τροχούς να αναπτύξουν περισσότερες πλευρικές δυνάμεις για τη σταθεροποίηση του αυτοκινήτου.

Σε συνδυασμό με το DSC, το xDrive της BMW αναγνωρίζει την όποια τάση υπερστροφής από πολύ νωρίς, και παρεμβαίνει πριν καν ο οδηγός παρατηρήσει την αλλαγή στις συνθήκες.

Όταν το όχημα υποστρέφει (ολίσθηση του εμπρός τμήματος), και πάλι, η όποια τέτοια τάση αναγνωρίζεται έγκαιρα από το DSC με αξιολόγηση των δεδομένων που λαμβάνονται. Το σύστημα απαντά μειώνοντας άμεσα την κινητήρια ισχύ στον εμπρός άξονα, φτάνοντας ακόμα και στην οριακή περίπτωση της 100% πίσω κίνησης.

Το DSC θα παρέμβει στα φρένα για την σταθεροποίηση του οχήματος, όταν η μεταβλητή κατανομή ισχύος από μόνη της δεν αρκεί πλέον για να αντισταθμίσει την υπερστροφή ή την υποστροφή.

Η νέα BMW X5 είναι ιδιαίτερα ευέλικτη στη γρήγορη ανάβαση ενός βουνού, όπου ο εσωτερικός πίσω τροχός σε μία στροφή συχνά θα τείνει να σπινάρει όποτε ο οδηγός επιταχύνει δυναμικά βγαίνοντας από μία φουρκέτα. Σε μία τέτοια περίπτωση, το xDrive μειώνει άμεσα την κινητήρια ισχύ από τους πίσω τροχούς και τη μεταφέρει στον εμπρός άξονα, διασφαλίζοντας για μία φορά ακόμα ότι όλη η ισχύς που παρέχεται από τον κινητήρα στην πραγματικότητα χρησιμοποιείται για την επιτάχυνση του οχήματος.
Ομοιογενής συμπεριφορά.

Το xDrive all-wheel drive της BMW μπορεί ακόμα και να χειριστεί μία απότομη αλλαγή στην κινητήρια ισχύ χωρίς την παραμικρή προσπάθεια, και χωρίς ο οδηγός της BMW X5 να παρατηρήσει καν κάποια αλλαγή στην κατανομή ισχύος. Γιατί ενώ η χρονική καθυστέρηση από το πάτημα του πεντάλ του γκαζιού και την παραγωγή κινητήριας ισχύος είναι τουλάχιστον 200 χιλιοστά του δευτερολέπτου, ο πολύδισκος συμπλέκτης θα κλείσει ή θα ανοίξει εντελώς μέσα σε 100 χιλιοστά του δευτερολέπτου μόνο, διασφαλίζοντας επομένως απόλυτα ομαλή και ομοιογενή συμπεριφορά σε όλες τις περιπτώσεις.

Σε ανηφορικές διαδρομές με ολισθηρές επιφάνειες όπως χιόνι ή πάγο, το κλείδωμα μεταξύ εμπρός και πίσω άξονα θα εμποδίσει το σπινάρισμα κάθε τροχού. Κατά συνέπεια, η παρέμβαση του DSC θα χρειαστεί πολύ αργότερα, με τη μείωση της κινητήριας ισχύος ή την ενεργοποίηση των φρένων να πραγματοποιούνται κάτω από πολύ πιο δύσκολες οδικές συνθήκες. 
Συνεχίζοντας στο δρόμο ή το χωματόδρομο, το κλείδωμα αυτό μέσω του κεντρικού συμπλέκτη αποτρέπει τον κίνδυνο απώλειας διαμήκους ή πλευρικής πρόσφυσης σε κάθε τροχό, προσφέροντας και πάλι στον οδηγό ασφαλή και ευέλικτη συμπεριφορά.
Ελιγμοί και παρκάρισμα: ευκολία και ακρίβεια χάρη στο BMW xDrive.

Τέλος, το BMW xDrive καταργεί τη γνωστή αρνητική παρενέργεια («κούρδισμα» των αξόνων) των συμβατικών συστημάτων τετρακίνησης χωρίς κεντρικό διαφορικό: Με την πλήρη αποσύνδεση των δύο αξόνων, το BMW xDrive αλλάζει κατά το παρκάρισμα ή τους ελιγμούς σε 100% πίσω κίνηση, και πάλι χωρίς ο οδηγός να πρέπει να παρέμβει με κάποιο τρόπο. 
Το μόνο που θα παρατηρήσει ευχάριστα ο οδηγός, είναι ότι δεν υπάρχει «κούρδισμα» των αξόνων ούτε ανεπιθύμητες δυνάμεις επενεργούν στο τιμόνι (δυσκολία στο στρίψιμο).

6.
Κινητήρες:
Μονάδες Υψηλών Προδιαγραφών.

•
Κινητήρες ακόμα πιο ισχυροί και αποδοτικοί.

•
Διαθέσιμοι από την αρχή: βενζινοκινητήρας V8, εν σειρά εξακύλινδρος βενζινοκινητήρας, αλουμινένιος εξακύλινδρος πετρελαιοκινητήρας.

•
Πετρελαιοκινητήρας με ψεκασμό καυσίμου common rail τρίτης γενιάς.
Ένα premium Sports Activity Vehicle (SAV) απαιτεί κινητήρα πρώτης κατηγορίας με εντυπωσιακή ισχύ και πολιτισμένη λειτουργία – και η νέα BMW X5 πληροί άριστα αυτές τις απαιτήσεις, διαθέτοντας δύο βενζινοκινητήρες και έναν πετρελαιοκινητήρα με μία γκάμα ισχύος από 173 kW/235 hp μέχρι 261 kW/355 hp. 

Παρά την αυξημένη κινητήρια ισχύ, η κατανάλωση καυσίμου του V8 και του εν σειρά εξακύλινδρου βενζινοκινητήρα είναι χαμηλότερη σε σχέση με τα προηγούμενα μοντέλα. Ταυτόχρονα, ο νέος αλουμινένιος εξακύλινδρος πετρελαιοκινητήρας προσδίδει μία νέα διάσταση στην έννοια ‘efficient dynamics’.

Η νέα BMW X5 έχει κορυφαίες δυναμικές δυνατότητες, καθώς ανταποκρίνεται ομαλά και άμεσα σε οποιαδήποτε κίνηση του πεντάλ του γκαζιού, ενώ προσφέρει στον οδηγό μέγιστη οδηγική απόλαυση κατά την επιτάχυνση. Η αυξημένη απόδοση των νέων κινητήριων μονάδων, από τη άλλη, έχει θετική επίδραση στη μείωση των εκπομπών καυσαερίων και της κατανάλωσης καυσίμου, ενώ η νέα BMW X5 διεκδικεί τον τίτλο ‘premium’ χάρη στον  έξοχο πολιτισμένο χαρακτήρα της. 
Ανώτερη ισχύς και δυναμική: βενζινοκινητήρας V8.

Ο βενζινοκινητήρας V8 συμβολίζει ένα νέο επίπεδο ισχύος και επιδόσεων στην κατηγορία χάρη στον κυβισμό των 4,799 cc και στη μέγιστη απόδοση των 261 kW/355 hp. Η κορυφαία κινητήρια μονάδα της BMW X5 παράγει μέγιστη ροπή 475 Nm σε μία κλίμακα στροφών μεταξύ 3,400 και 3,800 σ.α.λ., και επιταχύνει τη νέα BMW X5 4.8i από στάση στα 100 km/ σε 6.5 δευτερόλεπτα μόνο. Η τελική ταχύτητα περιορίζεται ηλεκτρονικά στα 240 km/h. 

Παρά την αύξηση της κινητήριας ισχύος κατά 26 kW/35 hp (11% ) σε σχέση με το προηγούμενο μοντέλο, η κατανάλωση καυσίμου έχει μειωθεί κατά 5%, καθιστώντας αυτή την έξοχη κινητήρια μονάδα αποδοτικότερη σε σχέση με όλους τους συγκρίσιμους κινητήρες. Σε απόλυτες τιμές, η BMW X5 4.8i καταναλώνει 12.5 λίτρα/100 χλμ. Εξάλλου, ο νέος V8 πληροί τις προδιαγραφές εκπομπών ρύπων Euro 4 και ULEV II στις ΗΠΑ.
Αυτός ο κορυφαίος κινητήρας έχει βελτιωθεί εκτενώς και αναβαθμιστεί για τη νέα BMW X5 4.8i. Εκτός από τη μεταβλητή ρύθμιση εκκεντροφόρων double-VANOS και την πλήρως μεταβλητή βύθιση βαλβίδων VALVETRONIC, ο V8 έχει τώρα ακόμα πιο αποδοτική διαχείριση κινητήρα. Ένα ακόμα στοιχείο που συντελεί στις έξοχες επιδόσεις και τη μέγιστη απόδοση της BMW X5 4.8i είναι η νέα πολλαπλή εισαγωγή δύο σταδίων, στην οποία έχουν βελτιστοποιηθεί οι αυλοί εισαγωγής και οι βαλβίδες για υψηλότερη απόδοση ροής. Για την ελαχιστοποίηση των απωλειών πίεσης στην πλευρά της εισαγωγής, ο αέρας τώρα ρέει μέσα από δύο πολλαπλές.

Το σύστημα εξαγωγής με 4 σε 1 είναι εντελώς νέο.

Γενικά, οι διάφορες βελτιώσεις που έγιναν για την αύξηση της κινητήριας ισχύος βοηθούν και στη μείωση της κατανάλωσης καυσίμου. Παράλληλα, ο κινητήρας έγινε ακόμα πιο εύστροφος και δυναμικός, διατηρώντας την αθόρυβη και πολιτισμένη λειτουργία του σε όλες τις συνθήκες.
VALVETRONIC για απόλυτα πολτισμένη λειτουργία.

Λανσάροντας το πλήρως μεταβλητό σύστημα βύθισης βαλβίδων VALVETRONIC, οι μηχανικοί της BMW έθεσαν νέο ορόσημο στην κατασκευή κινητήρων – εν τω μεταξύ, το VALVETRONIC αποτελεί ένα χαρακτηριστικό τεχνικό γνώρισμα των βενζινοκινητήρων της BMW.

Αυτή η πλήρως μεταβλητή λειτουργία των βαλβίδων επιτρέπει τη διαχείριση φορτίου χωρίς απώλειες ροής, που σημαίνει ότι η κινητήρια ισχύς ελέγχεται όχι από την πεταλούδα του γκαζιού αλλά από το χρονισμό των βαλβίδων, πράγμα που συμβάλλει μεταξύ άλλων στη σημαντική μείωση της κατανάλωσης καυσίμου και των εκπομπών ρύπων, κυρίως υπό μερικό φορτίο και στην καλύτερη απόκριση του κινητήρα. 

Το BMW VALVETRONIC τοποθετείται και στον V8 και στην εν σειρά εξακύλινδρη κινητήρια μονάδα της νέας BMW X5. Το αποτέλεσμα αυτής της προηγμένης τεχνολογίας είναι απόλυτα πειστικό και στα δύο μοντέλα, με τον κινητήρα να ανταποκρίνεται άριστα στο πεντάλ του γκαζιού και έτσι να ακολουθεί ακόμα και τις πιο συντηρητικές εντολές του οδηγού.

Πολιτισμένη λειτουργία & μειωμένη κατανάλωση καυσίμου, δύο σε ένα: 
εν σειρά εξακύλινδρος βενζινοκινητήρας.

Η νέα BMW X5 3.0si αντλεί ισχύ από την πιο σύγχρονη έκδοση του εν σειρά εξακύλινδρου κινητήρα της BMW που φημίζεται για την ευστροφία και τον πολιτισμένο χαρακτήρα του. 
Η μέγιστη απόδοση ισχύος της μονάδας 3.0-λίτρων είναι 200 kW/272 hp, και η ροπή αντίστοιχα 315 Nm στις 2,750 rpm, επιτρέποντας στη νέα BMW X5 3.0si να επιταχύνει στα 100 km/h σε 8.1 δευτερόλεπτα και να φτάνει στην τελική ταχύτητα των 225 km/h. Με ελαστικά δείκτη ταχύτητας Η, ωστόσο, η τελική ταχύτητα περιορίζεται από το εργοστάσιο στα 210 km/h. 

Η μέση κατανάλωση της BMW X5 3.0si στον Ευρωπαϊκό κύκλο είναι 10.9 λίτρα/100 χλμ, (προκαταρκτική τιμή). Αυτό σημαίνει ότι το νέο μοντέλο είναι 14% πιο οικονομικό από τον προκάτοχό του, παρά την αύξηση στην απόδοση ισχύος κατά 18%.

Η υψηλότερη απόδοση αυτού του νέου εν σειρά εξακύλινδρου είναι αποτέλεσμα, μεταξύ άλλων, του πλήρως μεταβλητού συστήματος βύθισης βαλβίδων VALVETRONIC και του μεταβλητού ελέγχου εκκεντροφόρων διπλού-VANOS.

Οι βελτιώσεις αυτές σημαίνουν αύξηση στην κινητήρια ισχύ σε σχέση με το προηγούμενο μοντέλο κατά 30 kW/41 hp. Ταυτόχρονα, ο νέος εν σειρά εξακύλινδρος κινητήρας υπερέχει κυρίως με την εντυπωσιακή του απόκριση  σε συνδυασμό με την ομαλή, αθόρυβη και πολιτισμένη λειτουργία του, που καθιστά τον κινητήρα το απόλυτο ορόσημο στυλ και επιδόσεων στην κατηγορία του.

Μία ακόμα βελτίωση είναι η μείωση του βάρους του κινητήρα έναντι της προηγούμενης μονάδας: Χάρη στο στροφαλοθάλαμο από μαγνήσιο/αλουμίνιο, η κινητήρια μονάδα είναι περίπου 10 κιλά ελαφρύτερη, ζυγίζοντας συνολικά μόλις 161 kg.

Ο στροφαλοθάλαμος αποτελείται από ένα κέλυφος από μαγνήσιο εξωτερικά και ένα αλουμινένιο ολοκληρωμένο ένθετο που περιλαμβάνει χιτώνια και κύκλωμα ψύξης, προσφέροντας ιδανικές συνθήκες για έξοχη ακαμψία, ομαλή λειτουργία και μεγάλη διάρκεια ζωής. 
Ταυτόχρονα, η μείωση βάρους γύρω από τον εμπρός άξονα, συμβάλλει σημαντικά στην ευελιξία της νέας BMW X5 3.0si.

Η αντλία νερού στο σύστημα ψύξης που λειτουργεί ηλεκτρικά και μόνον όταν είναι απαραίτητο, συμβάλλει επιπρόσθετα στη γενική οικονομία του νέου εξακύλινδρου. 

Συνδυασμός ελκτικής ισχύος και απόδοσης: ο εν σειρά εξακύλινδρος πετρελαιοκινητήρας.

Η έκδοση diesel της νέας BMW X5 ξεχωρίζει για την υποδειγματική ισχύ, την ελκτική ροπή και την ομαλή λειτουργία, καθώς και για την ιδιαίτερα αποδοτική χρήση καυσίμου: Η μέγιστη απόδοση ισχύος του εν σειρά, εξακύλινδρου κινητήρα 3.0-λίτρων είναι 173 kW/235 hp, ενώ η μέγιστη ροπή των 520 Nm παράγεται μεταξύ 2,000 και 2,750 rpm, πράγμα που εγγυάται ισχυρή ελκτική ισχύ από τις χαμηλές στροφές. 

Αυτή η σημαντική ισχύς και ροπή οφείλεται κυρίως στο νέο υπερσυμπιεστή καυσαερίων με τουρμπίνα μεταβλητής γεωμετρίας και ηλεκτρική ρύθμιση. Επιπλέον, τα πτερύγια της τουρμπίνας έχουν βελτιστοποιηθεί, και η απόδοση του συμπιεστή έχει αναβαθμιστεί σε ακόμα υψηλότερο επίπεδο. Σαν αποτέλεσμα, ο υπερσυμπιεστής παρεμβαίνει από νωρίς, χωρίς την παραμικρή καθυστέρηση, και η αποδοτική λειτουργία του βελτιώνει τη ροπή και τη μέγιστη ισχύ του κινητήρα.

Η νέα BMW X5 3.0d επιταχύνει από στάση στα 100 km/h σε 8.3 δευτερόλεπτα και έχει τελική ταχύτητα 216 km/h (210 km/h με ελαστικά δείκτη ταχύτητας Η). Η κατανάλωση καυσίμου, όμως, έχει μειωθεί σε 8.7 λίτρα ντίζελ /100 χλμ. στον Ευρωπαϊκό κύκλο δοκιμών, και, κατά συνέπεια, είναι 7% χαμηλότερη από του προηγούμενου μοντέλου – αξιοσημείωτο αποτέλεσμα λαμβάνοντας υπόψη την αύξηση της κινητήριας ισχύος κατά 13 kW/17 hp (8%). 

Ένα ιδιαίτερο τεχνικό γνώρισμα του εν σειρά εξακύλινδρου diesel στη νέα BMW X5 3.0d είναι ο αλουμινένιος στροφαλοθάλαμος, που αντικαθιστά το προηγούμενο μπλοκ από χυτοσίδηρο. Η χρήση αλουμινίου μόνο μειώνει το βάρος του κινητήρα κατά 25 κιλά, ενώ η ακαμψία και σταθερότητα του κινητήρα παραμένουν παραπάνω από επαρκείς, χωρίς να απαιτούνται ενισχύσεις οι μπουλόνια. Τα χιτώνια των κυλίνδρων αποτελούνται επίσης από αλουμίνιο και τοποθετούνται με μία θερμική διαδικασία στο αλουμινένιο μπλοκ.
Μέγιστη απόδοση: ψεκασμός καυσίμου common rail με πιεζοηλεκτρικά μπεκ.

Υιοθετώντας την τρίτη γενιά της τεχνολογίας common rail, η εξακύλινδρη κινητήρια μονάδα της νέας BMW X5 3.0d διαθέτει το πιο σύγχρονο σύστημα ψεκασμού που διατίθεται για πετρελαιοκινητήρα: Τα πιεζοηλεκτρικά μπεκ λειτουργούν με μέγιστη απόδοση και ακρίβεια στον ψεκασμό καυσίμου στους έξι θαλάμους καύσης με πίεση 1,600 bar. 

Αυτά τα νέα, πολύ συμπαγή μπεκ επιτρέπουν την ακριβή αναλογία στην παροχή καυσίμου, διατηρώντας παράλληλα τον προ-ψεκασμό στο ελάχιστο. Σαν αποτέλεσμα, η διαδικασία καύσης είναι όχι μόνον ιδιαίτερα δυναμική και οικονομική αλλά και καθαρή, ενώ ένα φίλτρο σωματιδίων τοποθετείται κοντά στον κινητήρα, καθώς και ένας οξειδωτικός καταλύτης στο ίδιο κέλυφος διασφαλίζοντας διαχείριση καυσαερίων που πληροί απόλυτα τις προδιαγραφές εκπομπών ρύπων Euro 4.

7.
Αυτόματο Κιβώτιο:
Η Άνεση Συναντά την Αμεσότητα.

•
Εξατάχυτο αυτόματο κιβώτιο για 50% ταχύτερες αλλαγές.
•
Απευθείας σύνδεση στον κινητήρα, βέλτιστη άνεση, αυξημένη απόδοση.
•
Κομψή εργονομία: ηλεκτρονικός επιλογέας ταχυτήτων
Όλες οι εκδόσεις της BMW X5 διατίθενται στάνταρ με βελτιστοποιημένο εξατάχυτο αυτόματο κιβώτιο.

Εφοδιασμένο με προηγμένο ηλεκτρονικό έλεγχο, το νέο κιβώτιο ξεχωρίζει κυρίως με τους πρωτοφανείς χρόνους αντίδρασης και αλλαγής ταχυτήτων: Ορίζοντας νέα πρότυπα σπορ οδήγησης, οι χρόνοι αντίδρασης και αλλαγής ταχυτήτων του νέου κιβωτίου είναι μέχρι 50% ταχύτεροι σε σχέση με ένα συμβατικό αυτόματο κιβώτιο.

Η απευθείας σύνδεση του κιβωτίου στον κινητήρα αυξάνει τη δυναμική επιτάχυνση της νέας BMW X5, ενώ η ηλεκτρονική ανίχνευση της θέσης και διαδρομής του επιλογέα διασφαλίζει μέγιστη ακρίβεια στις αλλαγές ταχυτήτων.

Με ομαλή μετάβαση από τη μία σχέση στην επόμενη, το νέο αυτόματο κιβώτιο όχι μόνο προσφέρει σημαντική βελτίωση στην δυναμική συμπεριφορά, αλλά και το απόλυτο πρότυπο οδηγικής άνεσης. Οι ταχύτητες επιλέγονται μέσω ηλεκτρονικού επιλογέα που χαρακτηρίζεται από βελτιστοποιημένη εργονομία και πραγματικά εντυπωσιακή, κομψή αισθητική. Το αυτόματο κιβώτιο υιοθετεί νέα τεχνολογία μετατροπέα ροπής αποφεύγοντας την όποια περιττή ολίσθηση θα μπορούσε να προκαλέσει απώλεια ισχύος. Το κιβώτιο διατίθεται σε δύο εκδόσεις προσαρμοσμένες ειδικά στις δυνατότητες ροπής του εξακύλινδρου βενζινοκινητήρα, αφενός και του εξακύλινδρου πετρελαιοκινητήρα και βενζινοκινητήρα V8, αφετέρου. Ένα χαρακτηριστικό που μοιράζονται και οι δύο εκδόσεις είναι τα βελτιωμένα στάνταρ συστήματα απόσβεσης.

Το κιβώτιο που συνδυάζεται με τον οκτακύλινδρο και τον πετρελαιοκινητήρα μπορεί να διαχειρίζεται ροπή ύψους μέχρι 650 Nm, ενώ το κιβώτιο του εξακύλινδρου βενζινοκινητήρα μπορεί να διαχειρίζεται μέγιστη ροπή 400 Nm.

Το νέο, αυτόματο κιβώτιο μόνο, μπορεί να μειώνει την κατανάλωση καυσίμου στον Ευρωπαϊκό κύκλο κατά περίπου 3% και να προσφέρει μηχανική λειτουργία όταν χρειάζεται με έναν σειριακό επιλογέα ταχυτήτων. Πράγματι, υπάρχει ακόμα και ένα σπορ πρόγραμμα για τους δυναμικούς και φιλόδοξους οδηγούς.

Νέος ηλεκτρονικός επιλογέας ταχυτήτων.

Το αυτόματο κιβώτιο ελέγχεται από έναν ηλεκτρονικό επιλογέα ταχυτήτων που τοποθετείται για πρώτη φορά στη νέα BMW X5. Με μία κομψή αισθητική που συνδυάζεται με την εργονομική ευκολία ελέγχου του, ο επιλογέας δεν ικανοποιεί μόνον σε εμφάνιση και αίσθηση, αλλά προσφέρει και ασφαλή, σταθερή λαβή σε κάθε περίπτωση. Η διάταξη των θέσεων του επιλογέα είναι η συνήθης των αυτόματων κιβωτίων, με μοναδική διαφορά ότι αυτός επιστρέφει στην αρχική του θέση κάθε φορά μετά τη χρήση.

Ένα ακόμα χαρακτηριστικό είναι ότι η διαχείριση του κιβωτίου δεν γίνεται πλέον μηχανικά, αλλά ακολουθεί ηλεκτρικά σήματα.

Ο οδηγός αλλάζει σε Park πατώντας το μπουτόν P στο πάνω μέρος του επιλογέα. Και για την ενεργοποίηση του μηχανικού επιλογέα, το μόνο που πρέπει να κάνει είναι να πιέσει το μοχλό προς τα αριστερά, αλλάζοντας στη συνέχεια σχέσεις με το χέρι, τραβώντας το μοχλό προς τα πίσω για ανέβασμα ταχύτητας και πιέζοντας προς τα εμπρός για κατέβασμα.

Σε μία ένδειξη πάνω στον ίδιο τον επιλογέα και σε μία ακόμα στο ταμπλό απεικονίζεται η ταχύτητα που έχει εμπλακεί τη συγκεκριμένη στιγμή.

Αυτός ο πρωτοποριακός επιλογέας ταχυτήτων επιτρέπει τη σύντομη και εργονομική διαδρομή, ενώ ένα ακόμα πλεονέκτημα πέρα από το στοιχείο της άνεσης, είναι ο πρόσθετος χώρος που απομένει στην κεντρική κονσόλα για την τοποθέτηση συρταριών και θηκών αναψυκτικών.
Ηλεκτρονικά συστήματα ελέγχου υψηλής απόδοσης για ταχεία αντίδραση.

Το νέο αυτόματο κιβώτιο αλλάζει ταχύτητες ομαλά και γρήγορα, ανταποκρινόμενο άμεσα στις εντολές του οδηγού. Οι ταχύτητες αλλάζουν ηλεκτρονικά στο πρόγραμμα shift-by-wire, προσφέροντας μία πραγματικά μοναδική σπορ οδηγική εμπειρία. Ένα ακόμα πλεονέκτημα είναι ότι η τεχνολογία αυτή δεν απαιτεί μηχανική επαφή με το κιβώτιο, αντικαθιστώντας τον προηγούμενο επιλογέα Steptronic. 

Ο προηγμένος ηλεκτρονικός έλεγχος διασφαλίζει ότι το νέο αυτόματο κιβώτιο ανταποκρίνεται άμεσα στην πίεση του πεντάλ του γκαζιού, επιτρέποντας στον οδηγό να «ελέγχει τις αλλαγές σχέσεων» ακόμα καλύτερα στο αυτόματο πρόγραμμα, για παράδειγμα, όταν επιταχύνει δυναμικά.

Σε χαλαρά ταξίδια το αυτόματο κιβώτιο θα επιλέξει αυτόματα την υψηλότερη δυνατή ταχύτητα, με την πίεση που ασκεί ο οδηγός στο πεντάλ του γκαζιού να αξιολογείται μέσω ενός υπολογιστή και να μεταφράζεται με ακρίβεια στην επιθυμητή επιτάχυνση. Για να μπορούν να αναλύονται με ακρίβεια οι εντολές του οδηγού και η λειτουργική κατάσταση, το σύστημα ελέγχου χρησιμοποιεί επίσης δεδομένα της ταχύτητας του αυτοκινήτου, των στροφών του κινητήρα και της γωνίας διεύθυνσης του οχήματος, λαμβάνοντας επίσης υπόψη του κατά πόσον το όχημα κινείται σε ευθεία, σε ανηφόρα ή κατηφόρα.

Η προσεκτική μελέτη όλων αυτών των παραγόντων διασφαλίζει τη χρήση της σωστής ταχύτητας σύμφωνα με τις οδηγικές συνθήκες και απαιτήσεις, με τη χαμηλότερη κλίμακα στροφών να επιλέγεται για βέλτιστη οικονομία καυσίμου. Αυτή η διαδικασία άμεσης ανίχνευσης ταχυτήτων, όπως ονομάζεται, διασφαλίζει ταχείες αλλαγές όταν γίνεται υπερπήδηση μιας ή περισσοτέρων σχέσεων κατά τη διάρκεια κατεβάσματος, προσφέροντας στο αυτόματο κιβώτιο εντυπωσιακή ακρίβεια και ταχεία απόκριση ανά πάσα στιγμή και σε όλες τις περιπτώσεις.
Νέα τεχνολογία μετατροπέα με μειωμένη ολίσθηση.

Το νέο εξατάχυτο αυτόματο κιβώτιο της BMW X5 προσφέρει μία πραγματικά υποδειγματική, εξαιρετικά δυναμική οδηγική εμπειρία όχι με την έξοχη αμεσότητα και ακρίβειά του, αλλά και χάρη στην απευθείας σύνδεσή του στον κινητήρα για πιο άμεση εκμετάλλευση της ισχύος του. 

Για να επιτευχθεί αυτή η συμβίωση, ο κινητήρας και το κιβώτιο συνδέονται μεταξύ τους πιο άμεσα από ποτέ, ενώ η νέα τεχνολογία του μετατροπέα ροπής βοηθά επίσης στη μοναδική αίσθηση ανώτερης οδηγικής ευελιξίας.

Ο μετατροπέας ροπής περιλαμβάνει δύο συστήματα αποσβεστήρων υψηλής απόδοσης για άριστη καταστολή των κραδασμών. Σαν αποτέλεσμα, ο νέος μετατροπέας ροπής μπορεί να αποφεύγει την περιττή ολίσθηση που σπαταλά ενέργεια σε όλες σχεδόν τις οδηγικές καταστάσεις, κάνοντας ταυτόχρονα τη διαδικασία αλλαγής ταχυτήτων ακόμα πιο σταθερή και άνετη.

Ο συμπλέκτης του μετατροπέα (στάτης) κλείνει αμέσως μετά την εκκίνηση, έτσι το εξατάχυτο αυτόματο κιβώτιο επιτυγχάνει απευθείας σύνδεση με τον κινητήρα, ενώ η εντύπωση που δημιουργείται στην οδήγηση θυμίζει αυτή ενός μηχανικού κιβωτίου. Ένας πρόσθετος αποσβεστήρας στρέψης στον μετατροπέα ροπής αντισταθμίζει αποτελεσματικά την όποια «ανωμαλία» στη λειτουργία του συστήματος μετάδοσης, ενώ ο αποσβεστήρας στρέψης της τουρμπίνας επιτρέπει στο όχημα να λειτουργεί με τον στάτη κλειστό και σε χαμηλότερες από ποτέ στροφές κινητήρα. Αυτό συντελεί στη μείωση της όποιας απώλειας απόδοσης του αυτόματου κιβωτίου και βελτιώνει σημαντικά τις δυναμικές επιδόσεις ολόκληρου του συστήματος μετάδοσης. 

8.
Σχεδίαση:
Έκφραση Κύρους, Διαχρονικό Στυλ.

•
Αρμονικές αναλογίες εκφράζουν ισχύ, επιβολή και κομψότητα.
•
Οριζόντιες γραμμές υπογραμμίζουν τις δυναμικές επιδόσεις της νέας BMW X5.
•
Το πληθωρικό πλαϊνό τμήμα προδίδει τις μεγαλύτερες διαστάσεις του εσωτερικού.
Ισχύς, κομψότητα και επιβολή – αυτά είναι τα στοιχεία που χαρακτηρίζουν την εμφάνιση της νέας BMW X5. Συγκριτικά με τον προκάτοχό του, το νέο πεντάθυρο μοντέλο είναι 18.7 cm μακρύτερο και 6.1 cm φαρδύτερο. Αλλά χάρη στη σχεδίαση του αμαξώματος, οι νέες διαστάσεις διατηρούν την κομψή και προηγμένη εμφάνιση της BMW X5 από κάθε άποψη.

Πράγματι, οι αναλογίες του προηγούμενου μοντέλου έχουν βελτιωθεί και εναρμονιστεί προσεκτικά με στόχο ένα ακόμα υψηλότερο επίπεδο τελειότητας, δημιουργώντας μία συνολικά άριστη ισορροπία μεγέθους και διαστάσεων. Η αύξηση του μεταξονίου κατά 11.3 cm, για παράδειγμα, βοηθά στο να επιτυγχάνεται μία νέα οπτική ισορροπία του εμπρός και πίσω τμήματος, προβάλλοντας την ευελιξία της νέας X5 ακόμα περισσότερο από πριν.

Η μοντέρνα εμφάνιση της νέας BMW X5 συνδυάζει άριστα το δυναμικό χαρακτήρα ενός Sports Activity Vehicle με την κομψή εμφάνιση ενός πολυτελούς μοντέλου υψηλών επιδόσεων. Μέσα από τον συνδυασμό αναλογιών, επιφανειών και λεπτομερειών, η εντυπωσιακή σχεδιαστική γλώσσα του οχήματος αποκαλύπτει όχι μόνον έξοχες ικανότητες στο δρόμο, αλλά και αξιοπιστία σε συνθήκες off road. Πράγματι, με την πρώτη ματιά, η στιβαρή και δυναμική παρουσία της BMW X5 εκφράζει την έννοια της γνήσιας οδηγικής απόλαυσης που χαρακτηρίζει τη μάρκα BMW.
Εμπρός τμήμα: καθαρές γραμμές, σαφής έμφαση.

Η χαρακτηριστική εμφάνιση της οικογένειας BMW αποκαλύπτεται με σαφή και δυναμικό τρόπο στο εμπρός τμήμα της νέας BMW X5. Τα διάκενα στο εντυπωσιακό καπό του κινητήρα έχουν μειωθεί σε πρωτοφανή επίπεδα, και συγχωνεύονται με τις χαρακτηριστικές γραμμές γύρω από τους προβολείς, αποτελώντας οπτική συνέχεια των επιφανειών τους.

Οι διπλοί, στρογγυλοί προβολείς που είναι κομμένοι στο πάνω μέρος ακτινοβολούν οπτική σαφήνεια, υπογραμμίζοντας τον επιθετικό, σπορ χαρακτήρα της νέας BMW X5 και μόνο μέσα από τη σχεδίαση του εμπρός τμήματος.

Ένα ακόμα εξέχον χαρακτηριστικό της νέας BMW X5 είναι η ανασχεδιασμένη διπλή μάσκα, με μπάρες που σχηματίζουν καμπύλη σαν ένα μυς, υποδηλώνοντας τη δύναμη και αντοχή του αυτοκινήτου. Τα μεγάλα φώτα ομίχλης που τοποθετούνται στα κάτω άκρα προσδίδουν στη BMW X5 μία ακόμα πιο εντυπωσιακή εμφάνιση για πιο δυναμική παρουσία.

Τα λεπτά, μαύρα καλύμματα γύρω από τον προφυλακτήρα και τα μαρσπιέ, από την άλλη, συμβολίζουν τον ιδιαίτερο χαρακτήρα αυτού του Sports Activity Vehicle και ταυτόχρονα χαρίζουν στη νέα BMW X5 ακόμα πιο ανάλαφρη, ευέλικτη εμφάνιση. 
Οριζόντιες γραμμές δημιουργούν μία αίσθηση έκδηλου δυναμισμού 

Με το σημαντικά μακρύτερο μεταξόνιο, η νέα BMW X5 δείχνει ακόμα πιο στιβαρή και αποπνέει μία αίσθηση επιβολής. Το οπτικό κέντρο βάρους του αυτοκινήτου έχει μετατοπιστεί ελαφρώς προς τα εμπρός, παραπέμποντας στην τετρακίνηση της BMW X5. Ο επιπλέον χώρος πίσω αναδεικνύεται οπτικά από το πλούσιο και λείο πλαϊνό τμήμα, που περιορίζεται από την απότομα κεκλιμένη κολόνα D.

Όλες οι κολόνες οροφής έχουν μεγαλύτερη κλίση και τώρα έρχονται πιο κοντά η μία με την άλλη στην οροφή, χαρίζοντας στη νέα X5 μία συμπαγή εμφάνιση, λόγω της πιο μικρής γραμμής οροφής. Οι σχεδόν τετράγωνοι θόλοι των τροχών με τα χείλη που προεξέχουν από το αυτοκίνητο, ολοκληρώνουν αυτή την εντύπωση.

Η νέα BMW X5 χαρακτηρίζεται από οριζόντιες γραμμές, με το μακρύ και ελαφρώς κεκλιμένο καπό του κινητήρα να δημιουργεί μία οπτική συνέχεια με την κομψή πλαϊνή γραμμή. Σαν ένα κλασικό σχεδιαστικό θέμα της BMW, η καμπύλη γραμμή που ανεβαίνει ελαφρώς προς το πίσω τμήμα του αυτοκινήτου ξεχωρίζει κυρίως στο επίπεδο των χειρολαβών, ξεκινώντας πίσω από τους θόλους των εμπρός τροχών και αγκαλιάζοντας ολόκληρο το πίσω τμήμα, χωρίς να διακόπτεται ούτε από τα συγκροτήματα των πίσω φώτων.

Αυτές οι οριζόντιες γραμμές συνεχίζονται στους εξωτερικούς δίχρωμους καθρέπτες που παραμένουν απόλυτα διακριτικές οπτικά, παρά την αύξηση του μεγέθους τους λόγω νομικών απαιτήσεων. Τέλος, οι λαβές των θυρών ενσωματώνονται αρμονικά στη σχεδίαση του νέου μοντέλου.

Άριστη βαθμολογία και στην αεροδυναμική.

Οι οριζόντιες γραμμές της νέας X5 συντελούν επίσης στην πιο χαμηλωμένη και δυναμική εμφάνιση του αυτοκινήτου. Η εντύπωση αυτή επιβεβαιώνεται απόλυτα από τα αεροδυναμικά χαρακτηριστικά του, που είναι ασυνήθιστα για ένα Sports Activity Vehicle, καθώς ο συντελεστής οπισθέλκουσας 0.33 (BMW X5 3.0si) τοποθετεί τη νέα BMW X5 στην κορυφή της κατηγορίας και από αυτή την άποψη.

Η καμπύλη γραμμή που ανεβαίνει ελαφρώς από εμπρός προς τα πίσω, όπως φαίνεται από το πλάι, είναι ένα ακόμα κλασσικό σχεδιαστικό στοιχείο της BMW. Μαζί με τα δυναμικά μαρσπιέ, δημιουργεί ένα σφηνοειδές σχήμα που επιβεβαιώνει την έμφαση στη δυναμική συμπεριφορά της BMW X5.

Ένα ακόμα ιδιαίτερο γνώρισμα της μάρκας είναι η εναλλαγή κυρτών και κοίλων επιφανειών στο αμάξωμα του νέου δυναμικού εργαλείου της BMW: αυτό το χαρακτηριστικό παιχνίδι του φωτός με τη σκιά αναδεικνύουν όχι μόνο το μυώδες παρουσιαστικό, αλλά και την αυθεντική προσωπικότητα της BMW X5, σαν ένα έξοχο premium μοντέλο. 

Τα μεγάλα παράθυρα σχεδόν ‘ρέουν’ το ένα μέσα στο άλλο σαν μία μονοκόμματη μονάδα και εγγυώνται άριστη ορατότητα προς όλες τις κατευθύνσεις. Και πάλι, οι κρυστάλλινες επιφάνειες της καμπίνας των επιβατών υπογραμμίζουν τον οριζόντιο προσανατολισμό της BMW X5. Στο εμπρός τμήμα, το ίδιο σχεδιαστικό θέμα των εντυπωσιακών και οριζόντιων γραμμών συνεχίζεται από δύο εγκάρσιες μπάρες στον κάτω αεραγωγό.
Δυναμικό πίσω τμήμα.

Το πίσω τμήμα της νέας BMW X5 τονίζει επίσης την οριζόντια δομή ολόκληρου του αυτοκινήτου, με ιδιαίτερα εντυπωσιακό τρόπο, ενώ οι γραμμές πίσω προβάλλουν το πλάτος και τη στιβαρότητα της X5.

Αυτές οι οριζόντιες γραμμές εντυπωσιάζουν και στο πάνω άκρο του πίσω προφυλακτήρα, ενώ αντανακλώνται στις αντίστοιχες των πίσω φαναριών που αγκαλιάζουν το πίσω τμήμα. 

Τα πίσω φανάρια τυπικού για BMW σχήματος L, φέρουν τέσσερις ράβδους από λυχνίες LED και διαυγή κρύσταλλα, για ένα σοφιστικέ νυχτερινό φωτισμό, υπογραμμίζοντας και πάλι την παρουσία και το δυναμικό στυλ της BMW X5 με αυτή την ιδιαίτερη λεπτομέρεια. 

9.
Αμάξωμα και Ασφάλεια:
Έξυπνες Φιλοσοφίες για Υποδειγματική Αντοχή και Βέλτιστο Βάρος. 

•
Υψηλή ακαμψία αμαξώματος για πρόσθετη ασφάλεια και δυναμική συμπεριφορά.
•
Ανθεκτικός κλωβός επιβατών και κορυφαία προστασία.
•
Το πρώτο SAV με ελαστικά ασφαλείας runflat.
Κορυφαία ασφάλεια χάρη στην έξοχη στρεπτική ακαμψία και αυξημένοι χώροι εσωτερικού – αυτά είναι τα ιδιαίτερα πλεονεκτήματα της σχεδίασης αμαξώματος της νέας BMW X5.

Για να κερδίσουν πρόσθετο χώρο για μία τρίτη σειρά καθισμάτων και για να προσδώσουν σε όλο το αμάξωμα ακόμα μεγαλύτερη στιβαρότητα, οι μηχανικοί της BMW εστίασαν σταθερά στην έξυπνη δομή ελαφρού βάρους και στη σχεδίαση των βάσεων, των ενισχύσεων και των κολόνων του αυτοκινήτου. Το αποτέλεσμα είναι μία πραγματικά έξοχη στρεπτική ακαμψία, καλύτερη από του προηγούμενου μοντέλου κατά περίπου 15%, ανεβάζοντας τον πήχη σε απόλυτες τιμές από 23,500 σε 27,000 Nm/ μοίρα. Αυτή η μεγαλύτερη ακαμψία όχι μόνο διασφαλίζει ακόμα υψηλότερο επίπεδο ασφάλειας, αλλά συντελεί σε μία έξοχη, δυναμική οδηγική εμπειρία.

Οι μηχανικοί της BMW κατάφεραν επίσης να βελτιστοποιήσουν το πρότυπο της δομής ελαφρού βάρους, ένα κριτήριο που προσδιορίζει την στρεπτική ακαμψία ανάλογα με τις διαστάσεις και το βάρος του αυτοκινήτου. Και πάλι, αυτό αποδεικνύει τα ιδιαίτερα προσόντα της νέας BMW X5 σαν ένα όχημα που προσφέρει το υψηλότερο δυνατό επίπεδο στιβαρότητας και ευελιξίας, λαμβάνοντας πάντα υπ’ όψη τις διαστάσεις της. Ακόμα και η τοποθέτηση της προαιρετικής, πολύ μεγάλης πανοραμικής κρυστάλλινης οροφής δεν έχει αισθητές επιπτώσεις στη συνολική ακαμψία του κελύφους του αμαξώματος γενικά.

Σε σχέση με το προηγούμενο μοντέλο, το αμάξωμα της νέας BMW X5 είναι μεγαλύτερο από κάθε άποψη – αύξηση μήκους 18.7 cm, πλάτους 6.1 cm. Συγκριτικά, όμως, το βάρος της νέας BMW X5 3.0si χωρίς φορτίο έχει αυξηθεί μόνο κατά 30 kg, και τώρα ανέρχεται στα 2,125 kg σύμφωνα με τα πρότυπα της Ε.Ε.. Έτσι, η νέα BMW X5 3.0d παραμένει το ίδιο ελαφριά με πριν, ζυγίζοντας και πάλι 2,180 kg.
Έξυπνη τεχνολογία ελαφρού βάρους και έξοχη ακαμψία αμαξώματος.

Η υποδειγματική ακαμψία αμαξώματος προέρχεται, μεταξύ άλλων, από την προσθήκη κάτω βραχιόνων υποστήριξης στους θόλους των τροχών. Έχοντας κλίση προς το κέντρο του αυτοκινήτου, οι βραχίονες αυτοί δημιουργούν μία στρεπτικά άκαμπτη σύνδεση με τους βραχίονες (βάσεις) στήριξης του κινητήρα.

Η στρεπτική ακαμψία αυξάνεται περαιτέρω με τη σύνδεση των βραχιόνων αυτών με το εγκάρσιο στοιχείο του προφυλακτήρα μέσω διαγώνιων ράβδων. 
Και οι δύο αυτές βελτιώσεις βελτιστοποιούν την ακαμψία του αμαξώματος μπροστά, χωρίς να απαιτείται μεγαλύτερος αριθμός εξαρτημάτων.

Ένα καλό παράδειγμα της έξυπνης τεχνολογίας ελαφρού βάρους είναι οι βάσεις ελατηρίων από χυτό αλουμίνιο που εμφανίζονται για πρώτη φορά στο εμπρός τμήμα της νέας BMW X5 και μειώνει το βάρος κατά περίπου 50% έναντι μιας συμβατικής δομής από ατσάλι. Συγκρατώντας το γόνατο του ελατηρίου και το βραχίονα ελέγχου η κάθε βάση από χυτό αλουμίνιο διαχειρίζεται τις δυνάμεις από την ανάρτηση και τις μεταφέρει στο αμάξωμα του αυτοκινήτου. Το πλεονέκτημα αυτής της δομής είναι όχι μόνο μεγαλύτερη στιβαρότητα του κελύφους του αμαξώματος γενικά, αλλά και βελτιστοποιημένη δυναμική συμπεριφορά.

Γύρω από την κολόνα C, ένα κλειστός δακτύλιος που αποτελείται από τη βάση οροφής, την κολόνα C, τους διαμήκεις βραχίονες στο πλάι και τις εγκάρσιες μπάρες στο πάνελ του πατώματος συμβάλλει επίσης στην αυξημένη ακαμψία του αμαξώματος. Η ασφάλιση της πίσω πόρτας μεταξύ των δύο κολόνων D συμβάλλει στην περαιτέρω αύξηση της στρεπτικής ακαμψίας, ενώ η άμεση επαφή μεταξύ των σφηνών στη μέση διασφαλίζεται από μια λειτουργία απαλού κλεισίματος, που ασφαλίζει αυτόματα στην πίσω πόρτα.
Έξοχη αεροδυναμική για αναβαθμισμένη δυναμική συμπεριφορά.

Εξελίσσοντας το κέλυφος αμαξώματος της νέας BMW X5, οι μηχανικοί και σχεδιαστές της BMW εστίασαν ιδιαίτερα στον τομέα της καλής αεροδυναμικής. Παρά τους μεγαλύτερους εξωτερικούς καθρέπτες που τώρα προσφέρουν ακόμα καλύτερη ορατότητα, η νέα BMW X5 3.0si ορίζει ένα νέο πρότυπο και στον τομέα της αεροδυναμικής με συντελεστή οπισθέλκουσας 0.33. Πραγματικά, το προηγούμενο μοντέλο ήταν ήδη το καλύτερο στην κατηγορία του, και στον τομέα αυτό, μέχρι το τέλος του κύκλου ζωής του – και τώρα οι χαμηλές αεροδυναμικές πιέσεις συμβάλλουν σημαντικά στη βελτιωμένη δυναμική συμπεριφορά και ασφάλεια στο δρόμο.

Αυτό οφείλεται, μεταξύ άλλων, στο κάτω μέρος του πατώματος που είναι σχεδόν λείο από μπροστά μέχρι πίσω, στα σπόιλερ μπροστά από τους τροχούς, και στις ειδικές αεροδυναμικές βελτιώσεις πίσω. Επιπλέον, τα καλύμματα του κάτω μέρους του πατώματος μειώνουν το θόρυβο και προστατεύουν τις σωληνώσεις και άλλα εξαρτήματα από τον εκσφενδονισμό πετρών και βρομιάς.

Η νέα BMW X5 είναι το πρώτο αυτοκίνητο παραγωγής στον κόσμο που έχει αεροτομή οροφής με καμπύλες ελέγχου ροής αέρα ενσωματωμένες στο πλάι, για μείωση της αεροδυναμικής αντίστασης και της άνωσης. Τα εξαρτήματα αυτά συγχωνεύονται αρμονικά στη σπορ και κομψή γραμμή οροφής, ενώ τα πίσω τμήματα με τις καμπύλες ελέγχου ροής αέρα επιτυγχάνουν, μαζί με την αεροτομή οροφής, μία βελτιστοποιημένη αποκοπή ροή αέρα ακριβώς στο σωστό σημείο.
Άριστη προστασία στον ανθεκτικό κλωβό των επιβατών.

Άριστη προστασία για τους επιβάτες του οχήματος – αυτή ήταν η οδηγία που δόθηκε στους μηχανικούς εξέλιξης της νέας BMW X5. Έτσι, χάρη στη δομή του αμαξώματος και στην πλούσια γκάμα χαρακτηριστικών ασφαλείας, το νέο μοντέλο πληροί όλες τις απαιτήσεις για να βαθμολογηθεί με άριστα στα σχετικά crash tests σε όλο τον κόσμο. 

Ο κλωβός επιβατών, επομένως, προσφέρει στους επιβάτες κορυφαία επίπεδα παθητικής ασφάλειας, καθώς οι μπάρες στήριξης του κινητήρα αλλά και το ίδιο το πλαίσιο εκτρέπουν τις δυνάμεις που εκλύονται σε ένα ατύχημα, σε διάφορες ζώνες απόσβεσης φορτίου, προκειμένου να εμποδίζουν την τοπική υποφόρτωση των ενισχύσεων. 

Ένα ιδιαίτερο χαρακτηριστικό είναι η πρωτοποριακή φιλοσοφία ασφαλείας κολόνας τιμονιού σε μία σύγκρουση που αποτελείται από ένα προσαρμογέα σύγκρουσης και ένα σωλήνα σύγκρουσης: Σε περίπτωση ατυχήματος, η ενέργεια κρούσης απορροφάται προοδευτικά με μία προκαθορισμένη διαδικασία, με το κάτω και μεσαίο τμήμα της κολόνας να ακολουθεί ένα προδιαγεγραμμένο σχέδιο θραύσης για να αποτρέψει, παράλληλα, τη διείσδυση στην καμπίνα επιβατών.

Για την προστασία των πεζών, η δομή αμαξώματος χαμηλώνει μπροστά, ενώ ο ενδιάμεσος χώρος που δημιουργείται με αυτό τον τρόπο γεμίζει με ειδικό, συνθετικό ελαστικό υλικό, ακόμα και στο πλάι. 
Σαν αποτέλεσμα, η νέα BMW X5 πληροί όλες τις προϋποθέσεις ελαστικότητας  που είναι κρίσιμες για την ασφάλεια των πεζών και την ακαμψία του αμαξώματος χάρη σε έναν ιδανικό συνδυασμό εξαρτημάτων και υλικών.

Αισθητήρας ανατροπής για πρόσθετη ασφάλεια.

Η πιο προηγμένη τεχνολογία ασφαλείας στο εσωτερικό της νέας BMW X5 διασφαλίζει την αποτελεσματική προστασία όλων των επιβατών. Εκτός από τους εμπρόσθιους και πλευρικούς αερόσακους, τα συστήματα αυτά περιλαμβάνουν επίσης αερόσακους τύπου κουρτίνας στο πλάι, που διογκώνονται από τα πάνελ της κολόνας Α και την επένδυση οροφής για την προστασία των επιβατών των δύο πρώτων σειρών από τραυματισμούς.

Η νέα BMW X5 εφοδιάζεται με ζώνες ασφαλείας τριών σημείων σε όλα τα καθίσματα, συμπεριλαμβανομένης και της τρίτης σειράς, καθώς και προσκέφαλα με ρυθμιζόμενο ύψος. 
Άλλα χαρακτηριστικά ασφαλείας που αξίζει να αναφερθούν είναι οι περιοριστές φορτίου ζωνών ασφαλείας και οι προεντατήρες για τα καθίσματα οδηγού και συνοδηγού. Τέλος, υπάρχουν βάσεις πρόσδεσης παιδικών καθισμάτων ISOFIX στα καθίσματα της δεύτερης σειράς.

Σε περίπτωση επικείμενης ανατροπής, οι αισθητήρες ανατροπής αναβαθμίζουν την ασφάλεια σε ακόμα υψηλότερο επίπεδο, ανιχνεύοντας αυτόματα κρίσιμες οδηγικές καταστάσεις, οι οποίες ενδέχεται να οδηγήσουν σε ανατροπή και ενεργοποιώντας, στη συνέχεια, τους αερόσακους τύπου κουρτίνας και τους προεντατήρες των ζωνών. 

Συνδεόμενοι στο δίκτυο του Δυναμικού Ελέγχου Ευστάθειας - Dynamic Stability Control (DSC), οι αισθητήρες ανατροπής εγγυώνται ταχεία ενεργοποίηση, όπου είναι απαραίτητο.

Οι αισθητήρες ανατροπής προσδιορίζουν τη γωνία του οχήματος γύρω από τον κατακόρυφο άξονά του καθώς και την γωνιακή ταχύτητα και επιτάχυνση. Εφαρμόζοντας αυτά τα δεδομένα και διάφορα άλλα στοιχεία που λαμβάνουν από το DSC, το σύστημα αισθητήρων ανατροπής προσδιορίζει κατά πόσον το όχημα βρίσκεται σε κρίσιμη κατάσταση και ενεργοποιεί τους αερόσακους τύπου κουρτίνας και τους προεντατήρες ζωνών ασφαλείας, όπως κρίνεται αναγκαίο.

Για την αποφυγή μιας σύγκρουσης από πίσω, η νέα BMW X5 φέρει φώτα στοπ δύο σταδίων: Όποτε ο οδηγός πατά φρένο ασυνήθιστα δυνατά, ή όταν ενεργοποιείται το ABS, η περιοχή που καλύπτεται από τα φώτα φρένων γίνεται πιο φωτεινή, δημιουργώντας ένα σαφές οπτικό σήμα που παροτρύνει τους οδηγούς που ακολουθούν να φρενάρουν επίσης πιο δυνατά.

Ελαστικά ασφαλείας Runflat κάνουν την πρεμιέρα τους στην κατηγορία SAV.

Η νέα BMW X5 είναι το πρώτο όχημα στην κατηγορία του που φέρει στάνταρ ελαστικά runflat. Έχοντας τον πλεονέκτημα των ενισχυμένων πλευρικών τοιχωμάτων, τα ελαστικά αυτά είναι ιδιαίτερα ανθεκτικά και αποτρέπουν τον κίνδυνο κλαταρίσματος κυρίως σε συνθήκες off-road. 

Ακόμα και σε περιπτώσεις μηδενικής πίεσης, τα ελαστικά runflat επιτρέπουν στον οδηγό να συνεχίσει το ταξίδι του με ασφάλεια, αποφεύγοντας τον κίνδυνο ατυχήματος ή την ανάγκη αλλαγής του τροχού κάτω από επικίνδυνες συνθήκες στο σκοτάδι, δίπλα στο δρόμο.

Η μέγιστη αυτονομία που απομένει μετά από πλήρη απώλεια πίεσης είναι από 50 (με πλήρες φορτίο) μέχρι 250 (με ελάχιστο φορτίο) χιλιόμετρα, 
με το όχημα να μην υπερβαίνει την ταχύτητα των 80 χλμ.

Με σταδιακή απώλεια πίεσης, όπως συνήθως συμβαίνει στο 80% όλων των κλαταρισμάτων, η απόσταση που μπορεί να καλύψει ο οδηγός είναι 2,000 χλμ., με τα ABS και DSC να παραμένουν πλήρως λειτουργικά και υπό αυτές τις συνθήκες. 

Ένα ακόμα σημαντικό χαρακτηριστικό είναι ότι σε μία τέτοια περίπτωση, το προαιρετικό AdaptiveDrive μεταφέρει αυτόματα περισσότερο βάρος οχήματος στους τροχούς που διατηρούν την κανονική πίεση ελαστικών, απαλλάσσοντας επομένως το κλαταρισμένο ελαστικό από το μέγιστο φορτίο και κατ’ επέκταση επιτρέποντας πρόσθετη χιλιομετρική κάλυψη.

Το σύστημα runflat αποτελείται από το ίδιο το ελαστικό, τη ζάντα με το εκτεταμμένο χείλος, και ένα δείκτη ανίχνευσης βλάβης ελαστικού. Οι runflat ιδιότητες των ελαστικών διασφαλίζονται χάρη στα ενισχυμένα πλευρικά τοιχώματα και τις ανθεκτικές στη θερμότητα γόμες, ενώ το ειδικό σχήμα και οι καμπύλες των ζαντών εμποδίζουν το ξεζαντάρισμα ακόμα και σε περίπτωση ξαφνικής απώλειας πίεσης. 

Εμφανώς, όλα αυτά μεταφράζονται σε πρόσθετη ασφάλειας, κυρίως στις υψηλές ταχύτητες ή σε δρόμους με στροφές.

Ο δείκτης πίεσης ελαστικών παρακολουθεί την πίεση ανά πάσα στιγμή, συγκρίνοντας σταθερά την ταχύτητα περιστροφής των τροχών. Στη συνέχεια, μόλις η ταχύτητα του τροχού αποκλίνει από την ιδανική τιμή πάνω από 30%, ο οδηγός ενημερώνεται ανάλογα από μία προειδοποιητική λυχνία. 

Εκτός από την αναβάθμιση της ασφάλειας το σύστημα runflat συμβάλλει επίσης στην εξοικονόμηση βάρους και χώρων, καθώς καταργείται πλέον η ανάγκη για ρεζέρβα. 

Η νέα BMW X5 προσφέρεται στάνταρ με ζάντες αλουμινίου 18 ιντσών με ελαστικά 255/55. Μεγαλύτερες ζάντες 19- και 20-ιντσών καθώς και ελαστικά διαστάσεων 275/40 μπροστά και 315/35 πίσω, διατίθενται προαιρετικά.
Εντατικό πρόγραμμα δοκιμών προετοιμάζει το αυτοκίνητο για όλα τα ενδεχόμενα.

Όλο το κέλυφος αμαξώματος της νέας BMW X5 έχει υποβληθεί στις πιο σκληρές δοκιμές στο δυναμόμετρο, στις ειδικές πλατφόρμες και σε τεστ αντοχής στο δρόμο και σε πίστες. Ιδιαίτερη σημασία δόθηκε σε όλες τις περιπτώσεις και σε δοκιμές διάβρωσης καθώς και μόνωσης από το νερό και τη σκόνη. Το δυναμικό τεστ διάβρωσης προσομοιώνει τα φορτία που συνήθως συναντώνται στην πράξη, ψεκάζοντας νέφος αλατιού στο αμάξωμα και υποβάλλοντας την δομή του αμαξώματος σε υψηλή ατμοσφαιρική υγρασία σε ένα κλιματικό θάλαμο. 
Εξάλλου, όλο το αμάξωμα πρέπει να είναι επίσης ανθεκτικό στο χώμα, στην άμμο και στις πέτρες, καθώς και στη λάσπη αλατιού και στο αλατισμένο νερό, σε πραγματικές οδηγικές συνθήκες.

Το τεστ σκόνης προσδιορίζει πόσο καλά προστατεύεται το σύστημα εξαερισμού από τη σκόνη και πόσο προσεκτικά οι τσιμούχες των κινούμενων μερών ανθίστανται στη βρομιά και την εξωτερική μόλυνση. 

Το τεστ διέλευσης μέσα από νερό βάθους 50 cm, τέλος, διασφαλίζει ότι το κάτω μέρος του πατώματος του αυτοκινήτου δεν υφίσταται ζημιές ακόμα και κάτω από τέτοιες συνθήκες και ότι δεν μπορεί να εισέλθει καθόλου νερό στους χώρους επιβατών και αποσκευών.

Αυτά τα τεστ χιλιάδων χιλιομέτρων, δημιουργούν συνθήκες και προκλήσεις μέσα σε λίγες εβδομάδες, πολύ υψηλότερες από τις απαιτήσεις που καλείται να αντιμετωπίσει το όχημα υπό κανονικές συνθήκες, σε όλο τον κύκλο λειτουργικής ζωής του.

10.
Εσωτερικό:
Ευέλικτο και Αποκλειστικό.

•
Μεγαλύτερη λειτουργικότητα μέσα σε ένα αποκλειστικό περιβάλλον.
•
Χώροι για επτά άτομα χάρη στην προαιρετική, τρίτη σειρά καθισμάτων.
•
Υλικά υψηλής ποιότητας και εξαιρετικό φινίρισμα.
Ίσως το πιο σημαντικό χαρακτηριστικό γνώρισμα οποιουδήποτε μοντέλου X της BMW είναι η ανώτερη οδηγική εμπειρία για την κατηγορία Sports Activity Vehicle (SAV). 
Το cockpit της νέας BMW X5 επιτείνει αυτή τη μοναδική αίσθηση με έναν επιτυχημένο συνδυασμό λειτουργικότητας, αρμονίας και έξοχων επιφανειών, ενώ το πρωταρχικό σημείο στην εξέλιξη του cockpit είναι η ‘διαισθητική’ χρήση όλων των οργάνων και χειριστηρίων από τον οδηγό.

Στο πλαίσιο αυτό, όλα τα όργανα και οι μονάδες ελέγχου δημιουργήθηκαν από την πρώτη στιγμή με γνώμονα την προηγμένη οδηγική εμπειρία σε ένα δυναμικό και πολυμορφικό όχημα, με την υπερυψωμένη θέση του καθίσματος και το ταμπλό οργάνων να κλίνει ελαφρώς προς τον οδηγό, προσφέροντας μία αίσθηση ανώτερου ελέγχου και οδηγικής απόλαυσης σε όλες τις συνθήκες. Εξάλλου, ο προσανατολισμός στον οδηγό που αποτελεί χαρακτηριστικό γνώρισμα της BMW βελτιώνεται με το νέο, εργονομικά βελτιστοποιημένο ηλεκτρονικό επιλογέα ταχυτήτων. 

Μέσω της ζώνης άνεσης μεταξύ οδηγού και συνοδηγού, ο δεύτερος μπορεί επίσης να διαβάζει και να ελέγχει όλες τις πληροφορίες και τις ενδείξεις που παρουσιάζουν ενδιαφέρον γι’ αυτόν. Ένα πρωτεύον στοιχείο στο άμεσο πεδίο ορατότητας οδηγού και συνοδηγού είναι το σύστημα ελέγχου iDrive που τοποθετείται στο ταμπλό, στο ίδιο επίπεδο με το στρογγυλό ταχύμετρο και το στροφόμετρο.
Κομψό cockpit και μεγαλύτερο ντουλαπάκι.

Στο εσωτερικό, συνεχίζεται η μοναδική σχεδιαστική γλώσσα που χαρακτηρίζει την BMW, με τη διακριτική καμπύλη στο ταμπλό και την αρμονική της μετάβαση στις εσωτερικές επενδύσεις των θυρών να χαρίζουν στο cockpit μία μοναδική αίσθηση ισχύος και κομψότητας.

Λειτουργώντας και σαν σημαντικό στοιχείο ενίσχυσης, η κεντρική κονσόλα κυριολεκτικά βυθίζεται κάτω από το ταμπλό, δημιουργώντας μία χαρακτηριστική αντίθεση φωτός και σκιάς και δίνοντας την εντύπωση ότι το ταμπλό σχεδόν αιωρείται πάνω από την κεντρική κονσόλα. 

Το ντουλαπάκι ενσωματώνεται ομαλά και αρμονικά στο πάνω τμήμα του cockpit, με τα δύο καπάκια του να ανοίγουν σαν πεταλούδα σε συντονισμένη κίνηση – εντελώς αυτόματα μέσω ηλεκτρικού συστήματος, με το πάτημα ενός μπουτόν.

Το κλείσιμο του ντουλαπιού είναι μία μηχανική διαδικασία, ενώ το κλείδωμά του γίνεται αυτόματα μόλις ο οδηγός κλειδώσει το αυτοκίνητο. 
Σε χωρητικότητα, το ντουλαπάκι είναι πολύ μεγαλύτερο από του προηγούμενου μοντέλου, κάτι που έγινε εφικτό, μεταξύ άλλων, με την τοποθέτηση του αερόσακου του συνοδηγού ψηλότερα, ο οποίος προσφέρει βελτιστοποιημένη λειτουργία προστασίας.

Προαιρετικά, η νέα BMW X5 προσφέρεται με 6-DVD ή 6-CD changer, τα οποία ενσωματώνονται στο πάνω μισό του ντουλαπιού για ευκολία χρήσης και ελέγχου.
Κεντρική κονσόλα: ελκυστική σχεδίαση με ακόμα περισσότερες λειτουργίες. 

Το μπουτόν ελέγχου του iDrive, ο ηλεκτρονικός επιλογέας ταχυτήτων και ο διακόπτης του χειρόφρενου βρίσκονται σε ιδανική θέση στην κεντρική κονσόλα, όπου διάφορα συρτάρια και οι μεγάλες καλυμμένες ποτηροθήκες είναι σε θέση εύκολης πρόσβασης. 

Το ίδιο ισχύει και για το προαιρετικό σταχτοδοχείο και τον αναπτήρα, ενώ στα χειριστήρια εξαερισμού των καθισμάτων της δεύτερης σειράς και στο προαιρετικό DVD προστίθεται ένα μόνιτορ για τους πίσω επιβάτες.

Οι επιβάτες που κάθονται στο πίσω τμήμα της BMW X5 έχουν επίσης ευκολότερη πρόσβαση στο κουτί αποθήκευσης της κεντρικής κονσόλας, ενώ το νέο σύστημα με καπάκι στυλ πεταλούδας αναβαθμίζει το επίπεδο άνεσης και ευκολίας, που αποτελεί και το πιο σημαντικό προσόν του: Τα δύο καπάκια ανοίγουν και κλείνουν ανεξάρτητα το ένα από το άλλο, με το πάτημα ενός μπουτόν, ενώ ακόμα και μετά του άνοιγμα του ενός καπακιού, το άλλο μπορεί να παραμείνει κλειστό σαν υποβραχιόνιο.

Μία υποδοχή AUX-IN για τη σύνδεση ενός εξωτερικού συστήματος ήχου, προσφέρεται στάνταρ μέσα στον ευρύχωρο αποθηκευτικό χώρο της κεντρικής κονσόλας, ενώ ένα πλήρες Πακέτο Αποθηκευτικών Χώρων με φωτισμό και πρίζα ρεύματος 12-V μπορεί επίσης να ενσωματωθεί σαν προαιρετικός εξοπλισμός. Στον προαιρετικό εξοπλισμό ανήκει και ένα κιτ τηλεφώνου με καπάκι στο πάνω τμήμα.

Επεκτεινόμενες σε όλο το μήκος στα πλαϊνά, οι διακοσμητικές μπάρες της κεντρικής κονσόλας προσδίδουν μία νότα πολυτέλειας. Στην στάνταρ έκδοση κατασκευάζονται από βαμμένο πλαστικό, ενώ προαιρετικά διατίθενται σε ξύλο ή αλουμίνιο.
Τώρα με επτά καθίσματα: αυξημένη ευρυχωρία και άνεση.

Αναπαυτικά καθίσματα με επενδεδυμένα υποβραχιόνια υπόσχονται ξεκούραστα ταξίδια και προσφέρουν ένα κομψό περιβάλλον μέσα στη νέα BMW X5. Η διαμήκης μετατόπιση των καθισμάτων του οδηγού και του συνοδηγού ρυθμίζεται μηχανικά, ενώ το ύψος και η κλίση ρυθμίζονται ηλεκτρικά μέσω ενός διακόπτη απευθείας στο ίδιο το κάθισμα. Τα πλήρως ηλεκτρικά καθίσματα περιλαμβάνουν μία λειτουργία μνήμης στο κάθισμα του οδηγού, προαιρετικά, ενώ ηλεκτρικά ρυθμιζόμενα σπορ και αναπαυτικά καθίσματα (sport & comfort) ολοκληρώνουν τη γκάμα προαιρετικού εξοπλισμού μαζί με τον ενεργό εξαερισμό καθισμάτων που περιλαμβάνει θέρμανση καθίσματος.

Οι επιβάτες της δεύτερης σειράς θα απολαύσουν πολύ περισσότερο χώρο και άνεση στη νέα BMW X5 σε σχέση με το προηγούμενο μοντέλο, καθώς η περιοχή των γονάτων στη θέση αυτή έχει αυξηθεί κατά 40 mm. Τέλος, με την πλήρη αναδίπλωση των καθισμάτων στο πάτωμα του αυτοκινήτου, δημιουργείται μία τεράστια, επίπεδη και χωρίς εμπόδια περιοχή φόρτωσης.
Πρακτικά και ευέλικτα: δύο καθίσματα στην τρίτη σειρά.

Η νέα BMW X5 διατίθεται για πρώτη φορά με μία τρίτη σειρά καθισμάτων που επίσης εξαφανίζεται, όταν είναι απαραίτητο, στο πάτωμα του αυτοκινήτου. 
Στην περίπτωση αυτή, το μέγεθος του χώρου αποσκευών μπορεί να μεταβάλλεται με απόλυτη ευελιξία, μετατοπίζοντας τη δεύτερη σειρά καθισμάτων ή ρυθμίζοντας τα προσκέφαλα. 

Τα καθίσματα της τρίτης σειράς που αναδιπλώνονται ατομικά ανάλογα με τις ανάγκες, είναι ιδανικά για επιβάτες ύψους μέχρι 1.70 m. Διατίθενται με ζώνες ασφαλείας τριών σημείων και προσκέφαλα με ρυθμιζόμενο ύψος, και με υποβραχιόνια ενσωματωμένα στην πλαϊνή επένδυση. Τα συστήματα των ζωνών και τα υποβραχιόνια της τρίτης σειράς, μαζί με τις κολόνες D που έχουν βελτιστοποιηθεί για το ενδεχόμενο σύγκρουσης και τη δομή των εσωτερικών πάνελ που απορροφά την ενέργεια κρούσης, συντελούν στη βέλτιστη προστασία των επιβατών.

Αεραγωγοί για θέρμανση και ψύξη καθώς και δύο ποτηροθήκες ενσωματώνονται στην κεντρική κονσόλα. 

Στην επταθέσια έκδοση της νέας BMW X5, τα καθίσματα της δεύτερης σειράς έχουν διαμήκη ρύθμιση 80 mm, με ρύθμιση προσκέφαλων σε τέσσερα στάδια μέχρι μάξιμουμ 12°.

Η λειτουργία Easy-Entry διασφαλίζει άνετη και βολική πρόσβαση στα πίσω καθίσματα, ενώ ένας μοχλός απελευθερώνει το πίσω άκρο των καθισμάτων της δεύτερης σειράς για την ανάκλισή τους προς τα εμπρός διευκολύνοντας έτσι την πρόσβαση στην πίσω σειρά. Τέλος, υποδοχές-λαβές στις κολόνες C βοηθούν επίσης στην πρόσβαση των επιβατών πίσω.

Σχεδιάζοντας τις εσωτερικές επενδύσεις θυρών και τις λαβές γύρω από την τρίτη σειρά καθισμάτων, οι μηχανικοί εξέλιξης είχαν το πλεονέκτημα να μελετήσουν τα πρώτα σχέδια του εσωτερικού μαζί με παιδιά σε ένα πρωτότυπο της νέας BMW X5. Η άποψη αυτών των νεαρών επιβατών σχετικά με τη βέλτιστη θέση των υποβραχιονίων και των λαβών ελήφθη σοβαρά υπόψη στη συνέχιση της διαδικασίας εξέλιξης.
Ευρύχωρος και ευέλικτος: χώρος αποσκευών. 

Ανεξάρτητα από τον αριθμό των καθισμάτων που χρησιμοποιούνται, η νέα BMW X5 προσφέρει άφθονους χώρους πίσω από την πίσω πόρτα, που ανοίγει σε δύο τμήματα. Έτσι, ο χώρος αποσκευών είναι 100 mm μακρύτερος από του προηγούμενου μοντέλου, ενώ η χωρητικότητα έχει αυξηθεί σύμφωνα με το πρότυπο VDA κατά 110 L ή 22%, στα 620 L  στην πενταθέσια έκδοση της νέας BMW X5.

Ένα πρόσθετο διαμέρισμα κάτω από το πάτωμα του χώρου αποσκευών στις εκδόσεις χωρίς τρίτη σειρά καθισμάτων προσφέρει άλλα 90 λίτρα. Με πλήρη αναδίπλωση της ασύμμετρα διαιρούμενης δεύτερης σειράς, ο χώρος αποσκευών αυξάνεται στα 1,750 L, επομένως η μέγιστη χωρητικότητα για αποσκευές της BMW X5 αυξάνεται κατά 13% ή 200 L συγκριτικά με του προηγούμενου μοντέλου. Τέλος, ακόμα και όταν χρησιμοποιείται η τρίτη σειρά καθισμάτων, παραμένουν διαθέσιμα 200 L χώρου αποσκευών.
Νέα ταπετσαρία για ένα πραγματικά αποκλειστικό περιβάλλον.

Η άριστα ισορροπημένη φιλοσοφία υλικών και χρωμάτων χαρίζει στη νέα BMW X5 μία εξαιρετική αίσθηση, συνδυάζοντας το στυλ ενός πολυτελούς sedan υψηλών επιδόσεων με την πολυμορφικότητα και λειτουργικότητα ενός σύγχρονου SAV. Σε συνδυασμό με εννέα αποχρώσεις εξωτερικού, τέσσερις εκδόσεις εξοπλισμού, έξι χρώματα εξοπλισμού και ταπετσαρίες σε πέντε διαφορετικές εκδόσεις, προσφέρονται ένα τεράστιες δυνατότητες για ατομικές επιλογές.

Αυτές οι δυνατότητες εξατομίκευσης της νέας BMW X5 συμβάλλουν σημαντικά στη μοναδική απήχηση του οχήματος, πράγμα πολύ σπουδαίο, λαμβάνοντας υπόψη ότι στην εποχή μας ένα αυτοκίνητο γίνεται όλο και πιο σημαντικό στοιχείο της σύγχρονης ζωής, και επομένως αποτελεί κάτι πολύ περισσότερο από ένα απλό μέσο μεταφοράς. Επομένως, είναι φυσιολογικό ο πελάτης να προβάλλει ιδιαίτερες απαιτήσεις ως προς το περιβάλλον που επιλέγει για το εσωτερικό του αυτοκινήτου.

Γι’ αυτό ακριβώς, η BMW προσφέρει ξύλινη επένδυση υψηλών προδιαγραφών για πρώτη φορά από καφέ σκούρο και πολύ γυαλιστερό μπαμπού σαν ένα ιδιαίτερο διακοσμητικό στοιχείο του εσωτερικού, και σαν μία εναλλακτική πρόταση στο συμβατικό φινίρισμα από ξύλο. Το μπαμπού ταιριάζει πραγματικά χάρη στην έξοχη ποιότητα του υλικού, το χαμηλό βάρος, την υψηλή αντοχή στις δυνάμεις της πίεσης, της τάσης και της στρέψης, ενώ έχει άψογο φινίρισμα. Επεξεργασμένες σύμφωνα με την παραδοσιακή διαδικασία από εξειδικευμένους τεχνίτες, οι λεπτές διακοσμητικές λωρίδες μπαμπού χαρίζουν στη νέα BMW X5 μία νότα μοναδικότητας. 
Προηγμένα υλικά, αρμονική σχεδίαση.

Η υψηλή ποιότητα και αρμονία όλων των εξαρτημάτων δημιουργεί ένα πραγματικά μοναδικό περιβάλλον στο εσωτερικό της νέας BMW X5. Το εσωτερικό, στο σύνολό του είναι ανοιχτό και ευρύχωρο, ενώ ο οριζόντιος προσανατολισμός του ταμπλό προσφέρει μία ιδιαίτερα δυναμική αίσθηση. Η ποιοτική, κοκκώδης υφή του ταμπλό και οι εντυπωσιακές ραφές στα εξαρτήματα εσωτερικού, αποπνέουν μία αίσθηση φινέτσας. Τέλος, ο συνδυασμός με τη διακοσμητική μπάρα δύο τμημάτων προσδίδει ακόμα μεγαλύτερη έμφαση στο προηγμένο στυλ και την καλαισθησία του ταμπλό.

Ως προς τη σχεδίαση και τη διάταξή τους, τα χειριστήρια και τα όργανα εναρμονίζονται άριστα στη συνολική εικόνα, ενώ η προσεκτική χρήση μετάλλου σε περλέ γυαλιστερό χρώμιο χαρίζει λάμψη και γοητεία στα σημεία που πρέπει. Το υλικό αυτό, που είναι άκρως ελκυστικό σε εμφάνιση και αίσθηση, χρησιμοποιείται στις λαβές των θυρών, στα περιστροφικά κουμπιά, στα διακοσμητικά πλαίσια και στους αεραγωγούς του συστήματος κλιματισμού.

11.
Σύστημα Ελέγχου iDrive με Οκτώ Μπουτόν Προτίμησης:
Αναβαθμισμένο και Πιο Εργονομικό.

•
Οι αγαπημένες λειτουργίες ενεργοποιούνται με το πάτημα ενός μπουτόν.
•
Προγραμματιζόμενα μπουτόν αφής.
•
Αντιθαμβωτική και απόλυτα φωτεινή: η νέα Οθόνη Ελέγχου - Control Display.
Το σύστημα ελέγχου iDrive που τώρα τοποθετείται στάνταρ στη νέα BMW X5 βελτιώνει σημαντικά την ασφάλεια και την άνεση. Έχοντας περαιτέρω βελτιστοποιηθεί, το iDrive της BMW διευκολύνει τον έλεγχο και χειρισμό διαφόρων λειτουργιών όπως Κλιματισμός, Πλοήγηση, Ψυχαγωγία και Επικοινωνία, ενώ υπερέχει κυρίως χάρη σε μία φιλοσοφία ‘διαισθητικού’ ελέγχου.

Για να διαμορφώσει τις ρυθμίσεις που επιθυμεί, το μόνο που χρειάζεται να κάνει ο οδηγός είναι να λειτουργήσει τον Ελεγκτή iDrive (Controller) στην κεντρική κονσόλα, ενώ η άριστη εργονομική θέση και η αίσθηση  αφής του Controller του επιτρέπουν να ελέγχει όλες τις απαραίτητες λειτουργίες χωρίς καν να κοιτάζει κάτω, κυρίως επειδή οι λειτουργίες και οι ρυθμίσεις που επιλέγονται απεικονίζονται σε υψηλή ανάλυση και έγχρωμα στην κεντρική Οθόνη Ελέγχου.

Λανσάροντας το νέο σύστημα iDrive, η BMW προσφέρει ένα έξοχο πρότυπο ευκολίας χρήσης και εργονομίας, που συνδυάζει άριστα τους απλούς χειρισμούς με τη συνολική λειτουργικότητα. Εξάλλου, χάρη στη σαφή διάταξη των διαφόρων λειτουργιών, το iDrive είναι ένας σημαντικός σύντροφος για τον οδηγό.

Μία καινοτομία που προσφέρεται για πρώτη φορά με το iDrive στη νέα BMW X5, είναι η εισαγωγή οκτώ προγραμματιζόμενων μπουτόν προτίμησης κάτω από τη μονάδα του CD drive, κάτι το οποίο συμβάλλει στην ταχύτερη και ευκολότερη λειτουργία του συστήματος. Με τα μπουτόν προτίμησης, ο οδηγός μπορεί να αποθηκεύει συχνές λειτουργίες – όπως ο αγαπημένος του ραδιοφωνικός σταθμός, οι αριθμοί τηλεφώνων που καλεί συχνά ή οι συχνοί προορισμοί πλοήγησης – απλά με τον προγραμματισμό των κατάλληλων μπουτόν. Αυτό επιτρέπει την άμεση επιλογή και ανάκτηση πηγών ψυχαγωγίας όπως ραδιοφωνικοί σταθμοί ή  CD, επιτρέποντας στον οδηγό να παραλείπει αρκετά βήματα στη διαδικασία λειτουργίας και να έχει πρόσβαση στην επιθυμητή λειτουργία ακόμα πιο γρήγορα.

Απλός έλεγχος για πρόσθετη άνεση.

Τα νέα μπουτόν προτίμησης επιτρέπουν τις ατομικές ρυθμίσεις σύμφωνα με τις επιθυμίες του οδηγού και των επιβατών, για ταχεία πρόσβαση στις αγαπημένες λειτουργίες κατά τη διάρκεια της οδήγησης. Ο χειρισμός των μπουτόν αυτών είναι πολύ εύκολος: 
Το μόνο που πρέπει να κάνει ο οδηγός για να αποθηκεύσει μία ορισμένη λειτουργία είναι να πατήσει το μπουτόν παρατεταμένα, και στη συνέχεια να το ξαναπατήσει στιγμιαία, για την ανάκτηση της επιθυμητής λειτουργίας. Ένα ακόμα πλεονέκτημα είναι ότι τα μπουτόν είναι ευαίσθητα στην αφή, πράγμα που σημαίνει ότι ο χρήστης μπορεί με ένα απλό άγγιγμα του μπουτόν να δει σε προεπισκόπηση ποια ρύθμιση θα ανακτήσει πριν ενεργοποιηθεί η λειτουργία.

Λαμβάνοντας υπόψη τον αυξανόμενο αριθμό λειτουργιών ενός σύγχρονου αυτοκινήτου, το BMW iDrive καταργεί τον υπερβολικό αριθμό διακοπτών και μπουτόν, διατηρώντας παράλληλα τη συμβατική πρόσβαση σε λειτουργίες μεγάλης συχνότητας. Επομένως, ξεχωριστά μπουτόν και χειριστήρια εκτός μονάδας ελέγχου iDrive εξακολουθούν να υπάρχουν για τη θερμοκρασία εσωτερικού, τη θέρμανση του πίσω παρμπρίζ, ή τον έλεγχο έντασης ήχου του ηχοσυστήματος, όπως η κατανομή αέρα μπορεί τώρα να ρυθμιστεί απευθείας από ένα μπουτόν στη μονάδα του κλιματισμού. 
Και τα οκτώ προγραμματιζόμενα μπουτόν προτίμησης επιτρέπουν τώρα στον οδηγό να επιλέγει περισσότερες λειτουργίες για άμεση πρόσβαση, σύμφωνα με τις προσωπικές του προτιμήσεις.
Οθόνη Ελέγχου (Control Display) βελτιστοποιημένη σύμφωνα με υψηλότερα πρότυπα.

Τα έξοχα εργονομικά χαρακτηριστικά του BMW iDrive αναδεικνύονται περαιτέρω με τη νέα, έγχρωμη οθόνη 6.5 ιντσών που δημιουργήθηκε ειδικά για τη νέα BMW X5. Συγκριτικά με το προηγούμενο μοντέλο, το υπερσύχρονο μόνιτορ της νέας BMW X5 τοποθετείται ψηλότερα, στη μέση του ταμπλό, στο ίδιο επίπεδο με το ταχύμετρο και το στροφόμετρο, διασφαλίζοντας καλύτερη και πιο ‘καθαρή’ ορατότητα. Το μεγάλο πλεονέκτημα είναι ότι ο οδηγός, όταν κοιτάζει την Οθόνη, συνεχίζει να έχει τα μάτια του στο δρόμο και στην γύρω κυκλοφορία, χωρίς να διασπάται σχεδόν καθόλου η προσοχή του. 

Η γραφική απεικόνιση στην Οθόνη έχει επίσης βελτιωθεί, με τα χρώματα και τους χαρακτήρες της οθόνης να εναρμονίζονται άριστα με όλες τις συνθήκες, για βέλτιστη αναγνωσιμότητα και δημιουργία αντιθέσεων.

Για την επιφάνεια αυτής της Οθόνης υιοθετείται  τεχνολογία, που ανακλά το προσπίπτον φως το οποίο δυσκολεύει την ανάγνωση μιας συμβατικής οθόνης. Αυτή η παθητική ανάκλαση στην Οθόνη Ελέγχου που λαμβάνει υπόψη ακόμα και την επίδραση του ηλιακού φωτός συντελεί στη δημιουργία μιας ποιοτικής απεικόνισης, πιο φωτεινής και απόλυτα μοναδικής. Εξάλλου, σε λιγοστό φως ή στο σκοτάδι, ο φωτισμός του φόντου διασφαλίζει άριστη διαύγεια και αναγνωσιμότητα.

Μία ακόμα αναβάθμιση της Οθόνης Ελέγχου είναι η ξεχωριστή λειτουργία θέρμανσης που προθερμαίνει γρήγορα ολόκληρη τη μονάδα στη βέλτιστη θερμοκρασία λειτουργίας της, σε εξαιρετικά χαμηλές θερμοκρασίες.

Η μέγιστη ανάλυση είναι 640 x 240 pixels, η ανάλυση χρωμάτων είναι 16bit. Προαιρετικά, η Οθόνη Ελέγχου διατίθεται επίσης σε διάσταση 8.8 ιντσών σε συνδυασμό με το σύστημα πλοήγησης BMW Professional ή με ένα τηλεοπτικό δέκτη. 
BMW iDrive – μία ιστορία επιτυχίας.

Μετά το λανσάρισμά της πριν από έξι χρόνια, η πρωτοποριακή φιλοσοφία ελέγχου iDrive της BMW έχει εξελιχθεί σε έξοχο χαρακτηριστικό της τεχνολογίας αυτοκινήτου, προετοιμάζοντας το δρόμο για μία εντελώς νέα γενιά συστημάτων ελέγχου, που τώρα χρησιμοποιούνται και από άλλους κατασκευαστές στα οχήματά τους. Αλλά μέχρι σήμερα, το BMW iDrive παραμένει το μοναδικό σύστημα ελέγχου που επιτυγχάνει άριστη ισορροπία ευκολίας λειτουργίας και υψηλής λειτουργικότητας.

12.
Χαρακτηριστικά και Εξοπλισμός:
Καινοτομίες και Πολυτέλεια.

•
Προβολείς Xenon, Λειτουργία Headlight Assistant, Φώτα Στροφών.
•
Το πρώτο SAV με Οθόνη Παρμπρίζ - Head-Up Display.
•
Κάμερα οπισθοπορείας με διαδραστικές γραμμές πορείας και λειτουργία ζουμ.
Η συναρπαστική εμπειρία που προσφέρει η νέα BMW X5 δεν συνίσταται μόνο στο προηγμένο οδηγικό στυλ. Και μόνον η εμφάνιση του νέου μοντέλου της BMW και το σοφιστικέ εσωτερικό επιβεβαιώνουν ότι πρόκειται για ένα κορυφαίο, premium μοντέλο της κατηγορίας SAV, με πλείστα χαρακτηριστικά που προσφέρουν πρωτοποριακές λύσεις και με μία σχεδίαση που εστιάζεται στην εργονομία και την άνεση.

Πέρα από τα στοιχεία που ξεχωρίζουν από την πρώτη στιγμή, η πλούσια γκάμα επιλογών περιλαμβάνει πολυάριθμες καινοτομίες που προσφέρονται για πρώτη φορά σε μοντέλο SAV. Μεταξύ αυτών είναι τεχνολογικές καινοτομίες που αναβαθμίζουν την οδηγική άνεση, τη λειτουργικότητα και την ασφάλεια, προβάλλοντας τη νέα BMW X5 σαν ένα όχημα που εγκαινιάζει νέα πρότυπα στην κατηγορία του, στον τομέα της δυναμικής συμπεριφοράς και της αποκλειστικότητας.
Προβολείς Xenon με φώτα ημέρας, Προσαρμοζόμενοι Προβολείς και Φώτα Στροφών.

Σε συνδυασμό με τα φώτα xenon που διατίθενται προαιρετικά, η νέα 
BMW X5 προσφέρεται με μία σειρά πρωτοποριακών τεχνολογιών φωτισμού,  Προσαρμοζόμενους Προβολείς - Adaptive Headlights, Φώτα Στροφών - Bending Lights, και φώτα ημέρας, για άριστο φωτισμό του δρόμου και καλύτερη αναγνωρισιμότητα του οχήματος όλο το 24ωρο.

Το πρόγραμμα φώτων ημέρας χρησιμοποιεί τους δακτυλίους στους διπλούς, στρογγυλούς προβολείς (τους δύο στα φώτα μεγάλης σκάλας) παρέχοντας εξαιρετικά έντονο φως,100 φορές πιο φωτεινό από τα συμβατικά φώτα στάθμευσης. Όταν ενεργοποιούνται στη νέα BMW X5, ωστόσο, τα φώτα στάθμευσης χρησιμοποιούν και τους τέσσερις δακτυλίους με την ίδια ένταση φωτεινότητας.

Τα φώτα ημέρας αυξάνουν την ορατότητα του οχήματος κυρίως από μεγαλύτερη απόσταση και επομένως βελτιώνουν την οδηγική ασφάλεια. Συγκριτικά με τους συμβατικούς προβολείς της μεσαίας σκάλας, η κατανάλωση ενέργειας των φώτων ημέρας μειώνεται κάτω από 50%. Πέρα από τη βελτίωση της ορατότητας, οι δακτύλιοι αυτοί αποτελούν στοιχείο ταυτότητας της μάρκας BMW.

Οι Προσαρμοζόμενοι Προβολείς φωτίζουν το δρόμο μπροστά ανάλογα με την κίνηση του τιμονιού,  με τους προβολείς να παρακολουθούν τις στροφές του δρόμου και να βελτιώνουν την ορατότητα με ακρίβεια στο τμήμα του δρόμου μπροστά από το αυτοκίνητο.

Μία ακόμα λειτουργία επιπρόσθετη στους Προσαρμοζόμενους Προβολείς είναι ο Φωτισμός των Στροφών που ενσωματώνεται στα φώτα ομίχλης: Όποτε ο οδηγός στρίβει, το εσωτερικό φως ομίχλης ως προς την στροφή ενεργοποιείται αυτόματα, ενώ ένα πρόσθετο κάτοπτρο χρησιμεύει για να φωτίζει το δρόμο προς την κατεύθυνση που παίρνει ο οδηγός. Σαν αποτέλεσμα, τα Φώτα Στροφών επεκτείνουν την περιοχή φωτισμού των 15° που καλύπτεται από τους Προσαρμοζόμενους Προβολείς, αυξάνοντας τη γωνία φωτισμού μέχρι τις 90°.
Υποστήριξη Μεγάλης Σκάλας - High-Beam Assist για άριστη ορατότητα τη νύχτα.

Η λειτουργία High-Beam Assist, που διατίθεται προαιρετικά με τη νέα  BMW X5 διασφαλίζει πρόσθετη άνεση κατά τη νυχτερινή οδήγηση, απενεργοποιώντας αυτόματα τη μεγάλη σκάλα, μόλις πλησιάζει ένα όχημα από το αντίθετο ρεύμα κυκλοφορίας, ή η απόσταση του προπορευόμενου αυτοκινήτου πέσει κάτω από ένα ορισμένο επίπεδο, ή ο δρόμος φωτίζεται επαρκώς, π.χ. σε μία κατοικημένη περιοχή. Αντίθετα, το σύστημα αλλάζει αυτόματα όποτε κρίνεται απαραίτητο, από τη μεσαία στη μεγάλη σκάλα.

Η λειτουργία High-Beam Assist ελέγχεται από μία κάμερα ενσωματωμένη στον καθρέπτη εσωτερικού που παρακολουθεί το επίπεδο φωτεινότητας και τις οδικές συνθήκες. Στη συνέχεια, ένας εγκέφαλος αποστέλλει σήματα σε μία μονάδα για την ενεργοποίηση ή απενεργοποίηση των φώτων, ανάλογα.

Η λειτουργία High-Beam Assist ενεργοποιείται αυτόματα με το άναμμα των προβολέων, και απενεργοποιείται από το μοχλό στην κολόνα του τιμονιού, ενώ ο οδηγός έχει τη δυνατότητα μηχανικού ελέγχου της μεσαίας και μεγάλης σκάλας, όπως επιθυμεί. Χάρη στην αυτόματη λειτουργία του, ωστόσο, το σύστημα High-Beam Assist εγγυάται ένα υψηλό πρότυπο ασφάλειας και αποτελεσματικότητας, που επιτρέπει στον οδηγό να συγκεντρώνεται απόλυτα στο δρόμο.

Ντεμπούτο στην κατηγορία SAV: Head-Up Display στην BMW X5.

Η νέα BMW X5 διατίθεται προαιρετικά με Head-Up Display, η οποία προβάλλει πληροφορίες χρήσιμες για τον οδηγό, όπως η ταχύτητα του αυτοκινήτου ή δεδομένα πλοήγησης, απευθείας στο πεδίο ορατότητάς του, και συνεπώς σε εξαιρετικά εργονομική θέση στο παρμπρίζ.

Μέσω της Οθόνης Ελέγχου, ο οδηγός μπορεί να επιλέγει τις πληροφορίες που θα ήθελε να λαμβάνει, να αποθηκεύει προσωπικές ρυθμίσεις όπως η φωτεινότητα της Οθόνης, ή η θέση της εικόνας στο Κλειδί/Μνήμη -  Key/Car Memory, ενώ η ένταση της προβολής ρυθμίζεται αυτόματα στις συνθήκες φωτισμού περιβάλλοντος.

Παρέχοντας στον οδηγό χρήσιμες πληροφορίες χωρίς να παίρνει τα μάτια του από το δρόμο, η οθόνη Head-Up Display αυξάνει περαιτέρω την οδηγική ασφάλεια. Πράγματι, το σύστημα κάνει την όλη διαδικασία οδήγησης λιγότερο κουραστική, αφού ο οδηγός σπάνια χρειάζεται να αλλάξει το επίκεντρο της προσοχής του.
Κάμερα οπισθοπορείας: τα πάντα ορατά.

Συμπληρώνοντας το PDC Park Distance Control, η BMW X5 διατίθεται για πρώτη φορά με μία Κάμερα οπισθοπορείας που τοποθετείται χωρίς να φαίνεται πάνω από την πίσω πινακίδα κυκλοφορίας και προσφέρει μία ευρυγώνια απεικόνιση του πίσω τμήματος στην Κεντρική Οθόνη της BMW X5. 

Το σύστημα διευκολύνει το παρκάρισμα και τους ελιγμούς, κυρίως σε στενούς χώρους ή περιοχές με περιορισμένη ορατότητα. 

Η κάμερα οπισθοπορείας ενεργοποιείται αυτόματα μαζί με το PDC όταν επιλέγεται η όπισθεν ή μηχανικά πατώντας το μπουτόν Parking  στο cockpit, και στη συνέχεια η Οθόνη Ελέγχου προσφέρει με σαφήνεια στον οδηγό μια έγχρωμη, βελτιστοποιημένη εικόνα της περιοχής πίσω από το όχημα, με τη σωστή προοπτική. Τα εικονίδια που τοποθετούνται πάνω από την εικόνα του βίντεο διευκολύνουν τη διαδικασία των ελιγμών, ενώ διαδραστικές γραμμές, για παράδειγμα, παρουσιάζουν τον απαιτούμενο χώρο εκ των προτέρων, και τη βέλτιστη τροχιά για την είσοδο σε ένα χώρο στάθμευσης. 

Αυτά τα γραφιστικά στοιχεία ρυθμίζονται συνεχώς, ανάλογα με τη θέση του τιμονιού και του ίδιου του οχήματος, ενώ πρόσθετες στατικές γραμμές παρουσιάζουν τον ελάχιστο δυνατό κύκλο στροφής στο δρόμο, σαν ένα στοιχείο ιδιαίτερα χρήσιμο κατά την οπισθοπορεία σε ένα χώρο στάθμευσης. Οι έγχρωμες επισημάνσεις των εμποδίων στην εικόνα της κάμερας που βασίζονται σε σήματα υπερήχων του PDC, από την άλλη, διευκολύνουν τον οδηγό στον εντοπισμό εμποδίων και στενών σημείων.

Μία ειδική λειτουργία μεγεθύνει την περιοχή της εικόνας ώστε να καταλαμβάνει όλη την οθόνη, ανάλογα με την ταχύτητα: Στις χαμηλές ταχύτητες, παρουσιάζει μία περιοχή που εκτείνεται από τον πίσω προφυλακτήρα μέχρι τον ορίζοντα, ενώ στις υψηλές ταχύτητες το κάτω σημείο της απεικόνισης είναι περίπου 1 m πάνω από το έδαφος, και το πάνω σημείο πολύ πάνω από τον ορίζοντα.

Η χρήση της κάμερας είναι ιδιαίτερα χρήσιμη κατά τη ρυμούλκηση τρέιλερ, καθώς με τη λειτουργία ζουμ μεγεθύνεται η εικόνα γύρω από τον κοτσαδόρο. Στη συνέχεια, ειδικές στατικές γραμμές στην εικόνα βοηθούν τον οδηγό να αξιολογήσει την απόσταση από τον κοτσαδόρο, ενώ μία διαδραστική γραμμή που σχετίζεται με τη θέση και τη γωνία του τιμονιού επιτρέπει την ακριβή προσέγγιση στον ίδιο τον κοτσαδόρο. Τέλος, στις πολύ χαμηλές θερμοκρασίες, ο φακός της κάμερας θερμαίνεται αυτόματα για την προστασία του συστήματος από χιόνι και πάγο.
Τιμόνι πολλαπλών λειτουργιών για γρήγορο και εύκολο έλεγχο.

Σε όλα τα αυτοκίνητα, η στεφάνη του τιμονιού είναι το μέσον επικοινωνίας ανθρώπου/μηχανής, προσφέροντας στον οδηγό άμεση πληροφόρηση για τις οδικές συνθήκες και τη συμπεριφορά του αυτοκινήτου του. Για να μην διασπάται η προσοχή του οδηγού από την κυρίως διαδικασία οδήγησης, με το χειρισμό του ηχοσυστήματος ή του τηλεφώνου, η νέα BMW X5 διατίθεται στάνταρ με ένα τιμόνι πολλαπλών λειτουργιών.

Το στάνταρ τιμόνι της νέας BMW X5 έχει σχεδίαση τριών ακτίνων και φέρει στεφάνη από δέρμα με μία εργονομικά βελτιστοποιημένη περιοχή λαβής, διακόπτες πολλαπλών λειτουργιών και δύο προγραμματιζόμενα μπουτόν που ελέγχουν τις διάφορες λειτουργίες, πέραν του τηλεφώνου και του ηχοσυστήματος.

Ένα σπορ τιμόνι μικρότερης διαμέτρου διατίθεται προαιρετικά, έχοντας δερμάτινη στεφάνη και μια μπάρα με λογότυπο. Τέλος, και τα δύο τιμόνια διατίθενται με θερμαινόμενη στεφάνη.
Αυτόματος κλιματισμός τεσσάρων ζωνών για να αναβαθμισμένη ατομική άνεση.

Το αυτόματο αιρκοντίσιον είναι ένα ακόμα στάνταρ χαρακτηριστικό της νέας BMW X5 – προαιρετικά διατίθενται δύο ειδικές εκδόσεις αυτόματου κλιματισμού δύο ή τεσσάρων ζωνών για ακόμα υψηλότερο επίπεδο άνεσης και οδηγικής απόλαυσης.

Ο διζωνικός κλιματισμός επιτρέπει τον ατομικό έλεγχο θερμοκρασίας για τον οδηγό και το συνοδηγό, με την κατανομή αέρα να ελέγχεται είτε αυτόματα, είτε μηχανικά για την αριστερή και τη δεξιά πλευρά. Ένα ακόμα χαρακτηριστικό είναι η επιλογή διαφόρων επιπέδων κλιματισμού  – χαμηλού, μέτριου ή δυνατού.

Ο κλιματισμός τεσσάρων ζωνών προσφέρει τον αντίστοιχο έλεγχο πίσω, με χρήση ξεχωριστού πάνελ ελέγχου για το σκοπό αυτό. 
Στην περίπτωση αυτή, οι αεραγωγοί στις κολόνες B συμπληρώνουν το σύστημα, διασφαλίζοντας βέλτιστη κατανομή αέρα και για τα πίσω καθίσματα.

Για να επιτυγχάνονται στο πετρελαιοκίνητο μοντέλο τα πρότυπα θέρμανσης των βενζινοκίνητων εκδόσεων της νέας BMW X5, η απόδοση θέρμανσης της BMW X5 3.0d βελτιστοποιείται μέσω ενός ηλεκτρικού θερμαντήρα. 
Ενεργός εξαερισμός στα εμπρός καθίσματα.

Ο ενεργός εξαερισμός στα εμπρός καθίσματα διασφαλίζει πρόσθετη άνεση και ευεξία το καλοκαίρι, ενώ αναβαθμίζει τα πρότυπα ασφαλείας, αφού ένα βελτιστοποιημένο κλιματικά κάθισμα ανακουφίζει τον οδηγό από την κόπωση στο μέγιστο δυνατό βαθμό.

Η ρύθμιση της έντασης του εξαερισμού και η σωστή κατανομή αέρα μεταξύ της βάσης του καθίσματος και του προσκέφαλου γίνεται από το BMW iDrive. 
Ανεμιστήρες ενσωματωμένοι στην αφρώδη επένδυση των καθισμάτων κατανέμουν τον αέρα του εσωτερικού σε όλη την επιφάνειά τους και, από εκεί, μέσω του διαπερατού στρώματος θέρμανσης και της διάτρητης δερμάτινης ταπετσαρίας προς το εξωτερικό των καθισμάτων. Για να αποφευχθεί ο όποιος κίνδυνος υπερβολικά χαμηλών θερμοκρασιών, η θέρμανση των καθισμάτων που είναι ενσωματωμένη στο σύστημα ενεργοποιείται αυτόματα όταν χρειάζεται.
Πακέτο Φωτισμού για ένα αποκλειστικό περιβάλλον στο εσωτερικό της νέας BMW X5.

Η νέα φιλοσοφία φώτων εσωτερικού διασφαλίζει ότι η οδήγηση της BMW X5 στο σκοτάδι είναι μία εξίσου μοναδική εμπειρία που ο οδηγός και οι επιβάτες θα απολαύσουν σε ένα πραγματικά ευχάριστο και αποκλειστικό περιβάλλον. Δύο φώτα στην περιοχή των ποδιών μπροστά τοποθετούνται στάνταρ, δύο πρόσθετα φώτα πίσω διατίθενται προαιρετικά, ενώ οι τέσσερεις υποδοχές των λαβών των θυρών στο εσωτερικό της BMW X5 φωτίζονται έμμεσα όποτε ανάβουν οι προβολείς. Ακόμα και οι περιοχές γύρω από τις θήκες των θυρών φωτίζονται με ένα ζεστό, κρυφό φωτισμό, από μία φωτεινή μπάρα ενσωματωμένη στην επένδυση θυρών.

Εξάλλου, η τοποθέτηση λυχνιών LED στα πάνελ των θυρών και στις εξωτερικές λαβές συμβάλλουν στη βελτιστοποίηση του φωτισμού στην περιοχή γύρω από το αυτοκίνητο, ενώ ο χώρος που απαιτείται για την είσοδο και έξοδο από τη νέα BMW X5 φωτίζεται σταθερά και σταδιακά όταν ανοίγουν οι πόρτες. Και για να διευκολύνεται η διαδικασία εισόδου στο αυτοκίνητο στο σκοτάδι, ο φωτισμός μπορεί να ενεργοποιείται από την αρχή, όταν ξεκλειδώνουν οι πόρτες.
Comfort Access: ξεκίνημα κινητήρα χωρίς άγγιγμα του κλειδιού.

Η προαιρετική λειτουργία Comfort Access επιτρέπει στον οδηγό της νέας BMW X5 να ξεκλειδώνει το αυτοκίνητό του και να ξεκινά τον κινητήρα χωρίς καν να αγγίζει το κλειδί. Το μόνο που πρέπει να κάνει ο οδηγός είναι να μεταφέρει το κλειδί στο αυτοκίνητο, π.χ. μέσα στην τσέπη του ή σε μία τσάντα, ενώ το σύστημα κεντρικού κλειδώματος ξεκλειδώνει τις πόρτες όταν ο οδηγός ή ένας από τους επιβάτες τραβήξουν τη λαβή. Ο μηχανισμός αυτός ενεργοποιείται μόλις ένας πομπός που είναι ενσωματωμένος στο κλειδί βρεθεί σε ακτίνα 1.5 μέτρων από τη λαβή της πόρτας την οποία μπορεί να τραβήξει ο οδηγός ή ένας από τους επιβάτες.

Στη συνέχεια, αφού μπει στο αυτοκίνητο, ο οδηγός μπορεί να βάλει εμπρός τον κινητήρα μόλις το κλειδί της νέας BMW X5 βρεθεί μέσα στην καμπίνα επιβατών, χωρίς να πρέπει να τοποθετήσει το κλειδί-πομπό στην κολόνα του τιμονιού. Το μόνο που πρέπει να κάνει είναι να πατήσει το πεντάλ φρένου και το μπουτόν start/stop προκειμένου να πάρει εμπρός ο κινητήρας. Ένα ακόμα σημείο είναι ότι το αυτοκίνητο δεν μπορεί να κλειδωθεί εφόσον το κλειδί εξακολουθεί να βρίσκεται στην καμπίνα επιβατών.
Κλειδί που αποθηκεύει το προσωπικό προφίλ του οδηγού.

Παραλαμβάνοντας τη νέα του BMW X5, ο ιδιοκτήτης παίρνει δύο κλειδιά- τηλεχειριστήρια που μπορούν να αποθηκεύουν και να ανακτούν τα προσωπικά προφίλ και τις ρυθμίσεις διαφόρων χρηστών. Για μεγαλύτερη άνεση, ένας αριθμός προσωπικών ρυθμίσεων μπορεί να αποθηκεύεται ατομικά και να ανακτάται με το ξεκλείδωμα του αυτοκινήτου: ρυθμίσεις ήχου στο ηχοσύστημα, ρυθμίσεις ραδιοφωνικού σταθμού, προγραμματισμός μπουτόν προτίμησης από το BMW iDrive, γλώσσα απεικόνισης στην Οθόνη Ελέγχου, δεδομένα αιρκοντίσιον (θερμοκρασία, κατανομή αέρα), ρυθμίσεις καθίσματος, καθρέπτη και κολόνας τιμονιού, φωτισμός, κεντρικό κλείδωμα, ρυθμίσεις της κάμερας οπισθοπορείας, και διαμόρφωση της οθόνης Head-Up Display. 

Όταν ο οδηγός φεύγει από το αυτοκίνητο, οι μονάδες ελέγχου που είναι υπεύθυνες για τις αντίστοιχες λειτουργίες αποθηκεύουν αυτόματα τις αντίστοιχες ρυθμίσεις στο κλειδί που χρησιμοποιήθηκε, και στη συνέχεια επανενεργοποιούνται οι αποθηκευμένες ρυθμίσεις μόλις το όχημα λειτουργήσει με το ίδιο κλειδί. Οι ρυθμίσεις που τροποποιούνται κατά τη διάρκεια της οδήγησης, από την άλλη, αποθηκεύονται αυτόματα με την έξοδο από το αυτοκίνητο, στο κλειδί που χρησιμοποιήθηκε.
Πανοραμική κρυστάλλινη οροφή: φρέσκος αέρας και νέα αίσθηση χώρου.

Η προαιρετική, πανοραμική, κρυστάλλινη οροφή προσφέρει μία ξεχωριστή αίσθηση ελευθερίας στη νέα BMW X5, καθώς το ασυνήθιστα μεγάλο άνοιγμά της υπόσχεται στους εμπρός και πίσω επιβάτες μία νέα διάσταση ευρυχωρίας. Η πανοραμική οροφή είναι συρόμενη/ανακλινόμενη και περιλαμβάνει δύο κρυστάλλινα τμήματα και δύο μετακινούμενες επενδύσεις οροφής. Τα κρυστάλλινα πάνελ, οι επενδύσεις οροφής και ο εκτροπέας αέρα μετατοπίζονται στις αντίστοιχες θέσεις τους από ένα ηλεκτρικό σύστημα ελέγχου και λειτουργούν με ένα διακόπτη στην κονσόλα ελέγχου πάνω από τον εσωτερικό καθρέπτη.

Η παροχή φρέσκου αέρα μπορεί να ρυθμίζεται ακριβώς σύμφωνα με τις απαιτήσεις των επιβατών, ενώ ο εκτροπέας αέρα που προσαρμόζεται στην ταχύτητα του αυτοκινήτου μπορεί να ανεβαίνει σε δύο διαφορετικά επίπεδα για την αντιστάθμιση του θορύβου στις χαμηλές και υψηλές ταχύτητες.
Συστήματα ψυχαγωγίας: όλα τα προγράμματα, υψηλή ποιότητα ήχου.

Ηχοσυστήματα της τελευταίας λέξης της τεχνολογίας αυξάνουν τη χαρά της οδήγησης στη νέα BMW X5. Προαιρετικά, το νέο SAV της BMW διατίθεται με ένα σύστημα DVD video για τους επιβάτες της δεύτερης σειράς, ένα CD ή DVD changer στο ντουλαπάκι και ένα πολυκάναλο ηχοσύστημα. 

Ακόμα και το ‘βασικό’ σύστημα που τοποθετείται στάνταρ περιλαμβάνει έξι ηχεία. Τα επιμέρους εξαρτήματα του στερεοφωνικού συστήματος είναι ένα CD στη μέση του ταμπλό, ένα κεντρικό woofer κάτω από τα εμπρός καθίσματα και ένα sub-woofer/tweeter σε κάθε μία από τις τέσσερις επενδύσεις οροφής. 

Στην προαιρετική έκδοση HiFi, το ηχοσύστημα περιλαμβάνει 12 ηχεία, έχοντας ακόμα και ψηφιακό equaliser για τη βέλτιστη ρύθμιση των ηχείων σύμφωνα με τη διάταξη του εσωτερικού. Το επίπεδο ηχητικών πιέσεων χωρίς παραμόρφωση που επιτυγχάνεται με αυτό τον τρόπο είναι διπλάσιο από αυτό που προσφέρει ένα συνηθισμένο στερεοφωνικό σύστημα, ενώ δύο πρόσθετα κεντρικά ηχεία (tweeter και sub-woofer) ενσωματώνονται στο ταμπλό. Τέλος, ο ψηφιακός ενισχυτής επτά καναλιών έχει συνολική απόδοση 205 Watt (5 x 25 Watt + 2 x 40 Watt).
Μία ακόμα καινοτομία: ηχοσύστημα πολλαπλών καναλιών.

Επίσης, προαιρετικά διατίθεται το σύστημα BMW Professional HiFi που έχει σχεδιαστεί για αναπαραγωγή από πολυκάναλες πηγές ήχου περιλαμβάνει 16 ηχεία, για ήχο surround 7.2 (επτά κανάλια sub-woofer/tweeter και δύο κεντρικά). Ένα ακόμα χαρακτηριστικό που συναντάνται για πρώτη φορά σε όχημα παραγωγής είναι μία μέθοδος ισοστάθμισης (equalizing) που προέρχεται από επαγγελματικά στούντιο ήχου.

Μαζί με το σύστημα των ηχείων που έχει αναβαθμιστεί ακόμα περισσότερο, η ακριβής επεξεργασία σήματος σε συνδυασμό με τα βελτιωμένα ηχεία προσφέρει ένα σχέδιο ήχου τελείως διαφορετικό από αυτό που παράγει ένα συμβατικό σύστημα HiFi.

Για την επίτευξη αυτής της ποιότητας, η ηχητική πίεση χωρίς παραμόρφωση έχει διπλασιαστεί για μία φορά ακόμα, ενώ ο ψηφιακός ενισχυτής εννέα καναλιών προσφέρει μέγιστη ισχύ  600 Watt (7 x 50 Watt + 2 x 125 Watt). 

Η ισοστάθμιση του ήχου στις συχνότητες των woofer ανάλογα με την ταχύτητα του οχήματος αντισταθμίζει την επίδραση των θορύβων της οδήγησης, ενώ οι επιβάτες απολαμβάνουν υψηλή ποιότητα ήχου και έξοχη ακουστική, άριστα προσαρμοσμένη στις ατομικές θέσεις των καθισμάτων των επιβατών. 

Όλα τα CD player είναι συμβατά με MP3.

Η νέα BMW X5 είναι το πρώτο μοντέλο BMW στο οποίο όλα τα CD player είναι συμβατά με MP3. Πρόσθετες συνδέσεις για εξωτερικές πηγές ήχου προσφέρονται μέσω υποδοχής AUX-IN που βρίσκεται στάνταρ στην κεντρική κονσόλα. Η υποδοχή μπορεί να επιλέγεται μέσω του BMW iDrive, για σύνδεση ενός MP3 player ή άλλης εξωτερικής πηγής ήχου στο ηχοσύστημα του αυτοκινήτου. 
Σύστημα DVD video για τους επιβάτες της δεύτερης σειράς.

Η νέα BMW X5 προσφέρει ένα προαιρετικό σύστημα DVD video στη δεύτερη σειρά καθισμάτων, για την αποκλειστική ψυχαγωγία των πίσω επιβατών.

Αυτό το σύστημα video είναι μία ξεχωριστή μονάδα που λειτουργεί ανεξάρτητα και ελέγχεται από τα πίσω καθίσματα. Αποτελείται από ένα έγχρωμο μόνιτορ 8 ιντσών που τοποθετείται πίσω στην κεντρική κονσόλα και μετατοπίζεται εύκολα προς τα κάτω όταν είναι απαραίτητο, για παράδειγμα κατά τη μεταφορά ογκωδών αντικειμένων. 

Το player για την αναπαραγωγή ήχου, εικόνας ή φωτογραφικών DVD ή CD είναι ενσωματωμένο στο κάτω τμήμα της κεντρικής κονσόλας και υπάρχει μία διεπαφή για ακουστικά με καλώδια ή ασύρματα (με υπέρυθρες), αλλά και μια υποδοχή AUX-IN για τη σύνδεση εξωτερικών πηγών βίντεο (όπως μία κονσόλα παιχνιδιών ή μία video camera). Τέλος, ολόκληρο το σύστημα μπορεί επίσης να λειτουργήσει μέσω του τηλεχειριστηρίου. 
BMW TeleServices: ασφαλής, σίγουρη και αξιόπιστη μετακίνηση.

Η ευρεία γκάμα λειτουργιών multimedia στη νέα BMW X5 ολοκληρώνεται από τη διαδικτυακή πύλη BMW Online mobile internet καθώς και από την υπηρεσία τηλεματικής BMW Assist. Ένα ακόμα χαρακτηριστικό που διατίθεται για πρώτη φορά με τη BMW X5 είναι η BMW TeleServices μέσω της οποίας το BMW Group προσφέρει στους πελάτες του μία παγκόσμια σειρά υπηρεσιών και παροχών, με την προϋπόθεση το όχημα να είναι εφοδιασμένο με ένα σύστημα τηλεφώνου και πλοήγησης.

Με κλήση στην BMW TeleService, η BMW X5 μεταδίδει αυτόματα όλες τις πληροφορίες που είναι σημαντικές για το service στο συνεργείο του Επισκευαστή της BMW όταν είναι απαραίτητο, και ο πελάτης στη συνέχεια λαμβάνει ένα τηλεφώνημα για τον προσδιορισμό της ημερομηνίας και του σκοπού του service που πρόκειται να πραγματοποιηθεί.

Αυτό θέτει επίσης τη βάση για την BMW TeleDiagnosis προσφέροντας τη δυνατότητα στο άμεσο μέλλον να παρουσιάζει μια διαγνωστική «ακτινογραφία» του αυτοκινήτου, κατόπιν αιτήματος του πελάτη. Στη συνέχεια, καθώς οι καταχωρήσεις των μονάδων ελέγχου διαβάζονται πριν από το service, ο Επισκευαστής της BMW θα μπορεί να συντάξει μία ολοκληρωμένη διάγνωση, πριν καν δει το αυτοκίνητο, και ο πελάτης θα απολαμβάνει προσωπική εξυπηρέτηση πριν την πραγματική ημερομηνία του service.

Ένα ακόμα πλεονέκτημα είναι ότι στο μέλλον, μικρές ηλεκτρονικές βλάβες θα μπορούν σε πολλές περιπτώσεις να αποκαθίστανται εξ αποστάσεως, ενώ θα υπάρχει και η δυνατότητα επαναπρογραμματισμού μιας μονάδας ελέγχου χωρίς να χρειάζεται ο πελάτης προσέλθει καν στο συνεργείο. 
Σύστημα πλοήγησης Professional με ακόμα μεγαλύτερη οθόνη και πλήρη φωνητικό έλεγχο.

Η νέα BMW X5 διατίθεται προαιρετικά με τη νέα γενιά του συστήματος πλοήγησης Professional της BMW: Η μονάδα πλοήγησης της BMW X5 διατίθεται με ακόμα μεγαλύτερη Οθόνη Ελέγχου (8.8 ιντσών), ενώ το σύστημα Professional μπορεί να αναβαθμιστεί προαιρετικά με λειτουργία φωνητικού ελέγχου. Πράγματι, αυτή επιτρέπει την φωνητική καταχώρηση ενός προορισμού, με τον χρήστη να πρέπει απλά να διαβάσει όλο το όνομα μιας από τις σχεδόν 80,000 πόλεις σε όλη τη Γερμανία.
Ελκυστικά αξεσουάρ για ατομικό στυλ.

Η πλούσια γκάμα Γνήσιων Αξεσουάρ BMW ολοκληρώνει την εξίσου πλούσια γκάμα στάνταρ εξοπλισμού και επιλογών που διατίθενται απευθείας από το εργοστάσιο, προσφέροντας ελευθερία επιλογών από κάθε άποψη. Γενικά, τα Γνήσια Αξεσουάρ BMW δίνουν έμφαση στη μοναδικότητα της νέας BMW X5, προσφέροντας μία πραγματικά ατομική εμφάνιση – για παράδειγμα με αποκλειστικές ζάντες αλουμινίου 21 ιντσών, εντυπωσιακή σχεδίαση και αποτελεσματική προστασία κάτω τμήματος του πατώματος, καθώς και ένα ειδικό Αεροδυναμικό Πακέτο που αποτελείται από πρόσθετα βοηθήματα και πίσω αεροτομή βαμμένα στο χρώμα του αμαξώματος και τοποθετούνται σε σύντομο χρονικό διάστημα.

Το σοφιστικέ περιβάλλον της νέας BMW X5 μπορεί να αναβαθμιστεί με πλείστες εξατομικευμένες προτάσεις. Φωτιζόμενες λωρίδες εισόδου από γυαλισμένο ανοξείδωτο ατσάλι και με λογότυπο από ειδικό, ανθεκτικό, φωσφορίζων φιλμ, αλλά και ένα υψηλής ποιότητας ξύλινο ένθετο για το τιμόνι πολλαπλών λειτουργιών προσφέρουν μία έξτρα νότα κομψότητας. Οι ποικίλες δυνατότητες και λύσεις στη μεταφορά ατόμων και φορτίων, εξάλλου, διασφαλίζει ακόμα μεγαλύτερη πολυμορφικότητα για τη νέα BMW X5, επιτρέποντας την πρόσδεση και ασφάλιση κάθε είδους φορτίου στο χώρο αποσκευών. Μερικά από αυτά τα χαρακτηριστικά είναι το χυτό κάλυμμα πατώματος χώρου αποσκευών, οι ιμάντες πρόσδεσης αποσκευών και ένα αναδιπλούμενο κουτί.

Μία σχάρα οροφής που τοποθετείται εύκολα και χωράει περαιτέρω εξοπλισμό όπως βάσεις σκι και snowboard, ή μπαγκαζιέρες οροφής της BMW, καθώς και μία βάση μεταφοράς ποδηλάτου που κλειδώνει στον κοτσαδόρο, ολοκληρώνουν την πλούσια λίστα αξεσουάρ.
Βελτιωμένη ψυχαγωγία, μεγαλύτερη ασφάλεια.

Η διεπαφή Apple iPod που διατίθεται για τη νέα BMW X5 προσφέρει ακόμα περισσότερες δυνατότητες ψυχαγωγίας, με όλες τις εκδόσεις του δημοφιλούς MP3 player να συνδέονται γρήγορα και εύκολα στο ηλεκτρονικό δίκτυο και το ηχοσύστημα. Η μουσική του iPod στη συνέχεια αναπαράγεται από το ηχοσύστημα και ταυτόχρονα το iPod φορτίζεται.

Το Προηγμένο σύστημα DVD περιλαμβάνει μόνιτορ στις πλάτες των καθισμάτων οδηγού και συνοδηγού, ώστε να μπορούν, όταν θέλουν, οι πίσω επιβάτες να απολαμβάνουν την προβολή μιας ταινίας. Εναλλακτικά, τα μοντέλα χωρίς πανοραμική οροφή μπορούν να εφοδιάζονται με το Φορητό Σύστημα DVD που περιλαμβάνει ένα φορητό DVD player, το οποίο εδράζεται στην ειδική βάση στην επένδυση οροφής με ασφάλεια και αξιοπιστία κατά τη διάρκεια του ταξιδιού.

Εκτός από την Κάμερα οπισθοπορείας, η νέα BMW X5 διατίθεται για πρώτη φορά με Round Vision και Top View. Το σύστημα Round Vision δεν περιλαμβάνει μόνο μία κάμερα οπισθοπορείας, αλλά και κάμερα εμπρός τμήματος για ακόμα καλύτερη παρακολούθηση της κυκλοφορίας που έρχεται από το πλάι, για παράδειγμα όταν βγαίνετε από τον αυτοκινητόδρομο ή από έναν ιδιωτικό δρόμο, ενώ προσφέρει βελτιωμένη ορατότητα κατά τους ελιγμούς. Όλες οι κάμερες ελέγχονται απευθείας από τον iDrive Controller. 

Το Top View διευκολύνει τη διαδικασία παρκαρίσματος του οχήματος μέσω πρόσθετων καμερών ενσωματωμένων στους εξωτερικούς καθρέπτες, προσφέροντας στον οδηγό μία πιο καθαρή εικόνα των εμπρός πλαϊνών περιοχών, που, διαφορετικά, δύσκολα φαίνονται.

Όλα τα αξεσουάρ εναρμονίζονται άριστα με τα υλικά και την ποιότητα της νέας BMW X5 και πληρούν τα υψηλά πρότυπα ποιότητας και ασφάλειας του BMW Group. Διατίθενται από Εμπόρους Λιανικής και Επισκευαστές της BMW, όπου μπορούν να τοποθετηθούν επιτόπου.
13.
Παραγωγή:
Ισχυρό Παγκόσμιο Δίκτυο.

•
Πάνω από 580,000 BMW X5 που κατασκευάστηκαν στις ΗΠΑ έχουν πουληθεί από το 1999.
•
Το εργοστάσιο της BMW στο Spartanburg λειτουργεί για την παγκόσμια αγορά.
•
Παραγωγή σύμφωνα με τα πρότυπα της BMW με το διάσημο υψηλό επίπεδο ποιότητας.
Όπως η προκάτοχός της, η νέα BMW X5 κατασκευάζεται στο εργοστάσιο της BMW στο Spartanburg, Νότια Καρολίνα (ΗΠΑ), όπου η πιο προηγμένη τεχνολογία παραγωγής διασφαλίζει ανώτερη ακρίβεια και ποιότητα σε όλα τα επίπεδα. 

Στην παραγωγή του κελύφους του αμαξώματος, μόνο, συμμετέχουν πάνω από 300 ρομπότ, με το 100% σχεδόν της διαδικασίας συγκόλλησης να γίνεται αυτοματοποιημένα.

Το κέλυφος αμαξώματος της BMW X5 αποτελείται από ατσάλι εξαιρετικά υψηλής αντοχής σε όλα τα κρίσιμα σημεία, κάτι που εμφανώς απαιτεί απόλυτη ακρίβεια στην διαδικασία παραγωγής. Γι’ αυτό ακριβώς το εργοστάσιο της BMW στο Spartanburg χρησιμοποιεί την πιο προηγμένη τεχνολογία ρομποτικής, high-tech μηχανές που περιλαμβάνουν οπτικά συστήματα παρακολούθησης του απαιτούμενου υλικού συγκόλλησης για μέγιστη ακαμψία με υποδειγματική ακρίβεια. Όλες οι ραφές και συγκολλήσεις ελέγχονται με μία μη επεμβατική διαδικασία μέσω υπερήχων. Και για τη διασφάλιση της απόλυτης ακρίβειας σε όλες τις διαστάσεις του αμαξώματος της BMW X5, το Εργοστάσιο χρησιμοποιεί  λέιζερ και κάμερες ευθυγράμμισης για τη μείωση των χρόνων λειτουργίας και τη διασφάλιση της απόλυτης αξιοπιστίας στην ποιότητα.
Ρομποτική τεχνολογία – η βάση για απόλυτη αποτελεσματικότητα στο ‘πάντρεμα’.  

Στο λεγόμενο ‘πάντρεμα’, η κινητήρια μονάδα και το κιβώτιο τοποθετούνται στο αμάξωμα της BMW X5 με μία διαδικασία που τώρα έχει αυτοματοποιηθεί σε μεγάλο βαθμό στο εργοστάσιο του Spartanburg. Μόνο στο χώρο αυτό, τουλάχιστον 10 οπτικά συστήματα δοκιμών και παρακολούθησης διασφαλίζουν διαρκή, συνεχή έλεγχο ποιότητας, μέσω σύγκρισης προκαθορισμένων πρότυπων και πραγματικών δεδομένων στη διαδικασία παραγωγής.

Η τοποθέτηση του παρμπρίζ αυτοματοποιημένη σε μεγάλο βαθμό.

Το παρμπρίζ της BMW X5 τοποθετείται στη θέση του από δύο ρομποτικούς σταθμούς εργασίας, ο καθένας από τους οποίους διαχειρίζεται δύο οχήματα τη φορά. Ένα σύστημα μέτρησης υψηλής ακρίβειας, καθοδηγούμενο από κάμερα, ελέγχει την απόθεση του συνεκτικού υλικού (κόλλα) διασφαλίζοντας τη σωστή τοποθέτηση του παρμπρίζ.

Στο πρώτο βήμα, ένα ρομπότ αποθέτει την κόλλα γύρω από τα άκρα του πίσω παρμπρίζ και των πλαϊνών παραθύρων, και τοποθετεί το πίσω παρμπρίζ στη θέση του. Στη συνέχεια, το δεύτερο ρομπότ αποθέτει την κόλλα στο παρμπρίζ και το τοποθετεί επίσης στο αυτοκίνητο, που σημαίνει ότι μόνο τα πλαϊνά παράθυρα πρέπει μετά να τοποθετηθούν με το χέρι. Αυτό μειώνει τους λειτουργικούς χρόνους στη συγκεκριμένη διαδικασία, πάνω από 50%.
Εργονομία πολύ υψηλών προδιαγραφών.




Οι συνθήκες εργασίας στην παραγωγή της BMW X5 έχουν βελτιωθεί περαιτέρω επιτυγχάνοντας το υψηλότερο πρότυπο εργονομίας. Πλείστες δυνατότητες περιστροφής και κλίσης των οχημάτων που συναρμολογούνται στη βέλτιστη θέση διευκολύνουν σημαντικά την τοποθέτηση των διαφόρων εξαρτημάτων.
BMW X5 – συντριπτική επιτυχία από την Αμερική.

Τα θεμέλια για το εργοστάσιο της BMW στο Spartanburg τέθηκαν το 1992, 
με την παραγωγή της BMW Z3 Roadster στη Νότια Καρολίνα να ξεκινά το 1995. 

Μέχρι τώρα, το BMW Group έχει επενδύσει πάνω από US $ 2.7 δις στο Εργοστάσιο, το οποίο αυτή τη στιγμή απασχολεί περίπου 4,500 άτομα. Οι πωλήσεις του BMW Group στις ΗΠΑ έχουν σχεδόν τετραπλασιαστεί από τότε που ξεκίνησε τη λειτουργία του το Εργοστάσιο του Spartanburg, από 84,501 μονάδες το 1994 σε 307,020 μονάδες το 2005. 

Η πρώτη BMW X5 έφυγε από τη γραμμή παραγωγής του εργοστασίου του Spartanburg το Σεπτέμβριο του 1999, ενώ η παραγωγή έφτασε στον αριθμό των 500,000 μονάδων τον Ιούνιο του 2005. Εν τω μεταξύ, πάνω από 580,000 οχήματα BMW X5 έχουν παραδοθεί στους αγοραστές τους. 

Το πολύ επιτυχημένο SAV της BMW εξάγεται τώρα σε πάνω από 120 χώρες σε όλο τον κόσμο, και η νέα BMW X5 θα κατασκευάζεται αποκλειστικά στο εργοστάσιο της BMW στο Spartanburg, αυστηρά σύμφωνα με τις παραγγελίες των πελατών. 

	Αμάξωμα
	
	3.0si
	4.8i
	3.0d
	

	Αρ. θυρών/καθισμάτων
	
	5/5 (7)
	5/5 (7)
	5/5 (7)
	

	Μήκος/πλάτος/ύψος
	mm
	4,854/1,933/1,7665
	4,854/1,933/1,7665
	4,854/1,933/1,7665
	

	Μεταξόνιο
	mm
	2,933
	2,933
	2,933
	

	Μετατρόχιο, μπροστά/πίσω
	mm
	1,644/1,650
	1,644/1,650
	1,644/1,650
	

	Κύκλος στροφής
	m
	12.8
	12.8
	12.8
	

	Χωρητικότητα ρεζερβουάρ
	περίπου ltr
	85
	85
	85
	

	Σύστημα ψύξης, συμπερ. θέρμανσης
	ltr
	10.6
	14.7
	10.4
	

	Λάδι κινητήρα6
	ltr
	6.5
	8.0
	7.5
	

	Βαλβολίνη κιβωτίου
	ltr
	Εφόρου ζωής
	Εφόρου ζωής
	Εφόρου ζωής
	

	Βαλβολίνη διαφορικών
	ltr
	Εφόρου ζωής
	Εφόρου ζωής
	Εφόρου ζωής
	

	Βάρος, χωρίς φορτίο (EU1)
	kg
	2,125 (2,205)3
	2,245 (2,325)3
	2,180 (2,260)3
	

	Μέγ. φορτίο (DIN)
	kg
	630 (770)3
	615 (750)3
	635 (770)3
	

	Μέγ. επιτρεπόμενο βάρος (DIN)
	kg
	2,680 (2,900)3
	2,785 (3,000)3
	2,740 (2,955)3
	

	Επιτρ. Φορτίο άξονα μπροστά/πίσω
	kg
	1,245/1,535 (1,250/1,735)3
	1,345/1,540 (1,350/1,740)3
	1,295/1,545 (1,300/1,745)3
	

	Μέγ. φορτίο τρέιλερ2
	
	
	
	
	

	Με φρένο (12%) / χωρίς φρένο
	kg
	2,700/750
	2,7002/750
	2,7002/750
	

	Μέγ.Φορτ.οροφής / μπίλιας κοτσαδόρου
	kg
	100/120
	100/120
	100/120  
	

	Όγκος χώρου αποσκευών VDA
	ltr
	620–1,750
	620–1,750
	620–1,750  
	

	Συντελεστής οπισθέλκουσας
	cd x A
	0.33 x 2.87
	0.35 x 2.87
	0.34 x 2.87
	

	Κινητήρας
	
	
	
	
	

	Διάταξη/κύλινδροι/βαλβίδες
	
	Εν σειρά/6/4
	V/8/4
	Εν σειρά/6/4
	

	Διαχείριση κινητήρα
	
	MSV80
	ME 9.2.3
	DDE 6.2.6
	

	Κυβισμός
	cc
	2,996
	4,799
	2,993
	

	Διάμετρος/Διαδρομή
	mm
	85.0/88.0
	93.0/88.3
	84.0/90.0
	

	Αναλογία συμπίεσης
	: 1
	10.7
	10.5
	17.0 
	

	Κατηγορία καυσίμου
	RON
	91–98
	91–98
	Diesel
	

	Μέγιστη απόδοση ισχύος
	kW / hp
	200/272
	261/355
	173/235
	

	Στις
	rpm
	6,650
	6,300
	4,000
	

	Ροπή
	Nm/lb-ft
	315/232
	475/350
	520/383
	

	Στις


	rpm
	2,750
	3,400–3,800
	2,000–2,750
	

	Ηλεκτρικά
	
	
	
	
	

	Μπαταρία/θέση
	Ah/–
	70/ πορτμπαγκάζ
	90/ πορτμπαγκάζ
	90/ πορτμπαγκάζ
	

	Εναλλάκτης
	A/W
	180/2,520 
	180/2,520
	170/2,380
	

	Πλαίσιο και αναρτήσεις
	
	
	
	
	

	Εμπρός ανάρτηση
	
	Δύο συνδέσμων. Ελαφρώς αρνητική γωνία σύγκλισης. Γεωμετρία αντιβύθισης.

	Πίσω ανάρτηση
	
	Πολλαπλών συνδέσμων, διαφορετικών διαστάσεων. Γεωμετρία αντιβύθισης και αντι-ανύψωσης

	Φρένα, μπροστά
	
	Δισκόφρενα, με πλευστές δαγκάνες ενός εμβόλου (4.8i  με πλευστές δαγκάνες δύο εμβόλων)

	Διάμετρος
	mm
	348,  αεριζόμενοι

	365,  αεριζόμενοι

	348,  αεριζόμενοι
	

	Φρένα, πίσω
	
	Δισκόφρενα, με πλευστές δαγκάνες ενός εμβόλου 


	Διάμετρος
	mm
	320,  αεριζόμενοι
	345,  αεριζόμενοι
	320,  αεριζόμενοι
	

	Συστήματα Οδηγικής Ευστάθειας
	
	DSC III (HDC, DBC, ABS, ASC-X, ADB-X, DTC, Trailer Stability Control)

	Σύστημα Διεύθυνσης 
	
	Υποβοηθούμενη κρεμαγιέρα

	Συνολική σχέση υποπολλαπλασιασμού
	: 1
	19.5
	19.5
	19.5
	

	Τύπος κιβωτίου
	
	Αυτόματο 6 σχέσεων με Steptronic

	Σχέση μετάδοσης
    I

  
	: 1
	4.171
	4.171
	4.171
	

	

II
	: 1
	2.340
	2.340
	2.340
	

	

III
	: 1
	1.521
	1.521
	1.521
	

	

IV
	: 1
	1.143
	1.143
	1.143
	

	

V
	: 1
	0.867
	0.867
	0.867
	

	

VI
	: 1
	0.691
	0.691
	0.691
	

	Όπισθεν                          R 
	: 1
	3.403
	3.403
	3.403
	

	Σχέση τελικής μετάδοσης
	: 1
	4.44
	3.91
	3.64
	

	Ελαστικά 
	
	255/55 R18 109V XLRSC4
	255/55 R18 109V XLRSC
	255/55 R18 109V XLRSC4
	

	Ζάντες 
	
	8.5 J x 18 LM
	8.5 J x 18 LM
	8.5 J x 18 LM
	

	Επιδόσεις
	
	
	
	
	

	Σχέση ισχύος/βάρους (DIN)
	kg/kW
	10.3
	8.3
	12.4
	

	Ισχύς ανά λίτρο
	kW/ltr
	66.8
	54.4
	56.8
	

	Επιτάχυνση
0–100 km/h
	sec
	8.1
	6.5
	8.3
	

	                           
0–1000 m
	sec
	28.9
	26.6
	29.4
	

	80–120 mph με 4η σχέση
	sec
	–
	–
	–
	

	Τελική ταχύτητα
	Km/h
	225 (210)7
	240 (242)8
	216 (210)7
	

	Κατανάλωση καυσίμου (κύκλος EU)
	
	
	
	
	

	Στην πόλη
	ltr/100 km
	
	17.5
	11.3
	

	Εκτός πόλης
	ltr/100 km
	
	9.6
	7.2
	

	Μικτός κύκλος
	ltr/100 km
	10.9 (προκαταρκτικά)
	12.5
	
8.7
	

	CO2 
	g/km
	260 ( προκαταρκτικά )
	299
	231
	

	Διάφορα
	
	
	
	
	

	Κατηγορία εκπομπών ρύπων
	
	EU4 
	EU4 
	EU4 
	

	
	
	
	
	
	

	Βάθος διάσχισης νερού (με 7 km/h)
	mm
	500
	500
	500
	

	Γωνίες προσέγγισης/διαφυγής
	°
	25.4/22.9
	25.4/22.9
	25.4/22.9
	

	Γωνία ράμπας
	°
	19.7
	19.7
	19.7
	

	Απόσταση από το έδαφος (χωρίς φορτίο)
	mm
	212
	212
	212
	

	Kατανομή τετρακίνησης
	
	Μεταβλητή
	Μεταβλητή
	Μεταβλητή
	


Οι Τεχνικές Προδιαγραφές αφορούν την Ευρώπη (ECE). Προδιαγραφές βάρους σχετικές με εγκρίσεις τύπου μπορεί να αφορούν μόνο τη Γερμανία. 


Βάρος αυτοκινήτου έτοιμο προς χρήση (DIN) συν 75 kg για οδηγό και αποσκευές. 

2 Προαιρετικά έως 3,500 kg. 
3 Με τρίτη σειρά καθισμάτων.

4 Εφαρμογή στη Γερμανία. (για μερικές χώρες με ελαστικά δείκτη ταχύτητας Η).
5 Ύψος χωρίς κεραία οροφής 1,729mm. 

6 Αλλαγή λαδιού.

7 Με ελαστικά δείκτη ταχύτητας Η.
8 Με Σπορ Πακέτο.

15. Διαστάσεις Εσωτερικού και Εξωτερικού.

16. Διαγράμματα Ισχύος και Ροπής.

BMW X5 3.0si.

BMW X5 4.8i.

BMW X5 3.0d.

ΜΟΝΟ ΓΙΑ ΔΗΜΟΣΙΟΓΡΑΦΟΥΣ 

Διεύθυνση Εταιρικής Επικοινωνίας 

Νίκος Ταγκούλης, Διευθυντής Εταιρικής Επικοινωνίας, BMW Hellas AE.

Τηλέφωνο: +30 2109118150, Fax: +30 210 9118007

e-mail: nikos.tagoulis@bmw.gr 

Βασιλική Αραμπάνου, Βοηθός Διευθυντή Εταιρικής Επικοινωνίας, BMW Hellas AE.

Τηλέφωνο: +30 2109118151, Fax: +30 210 9118007

e-mail: vassiliki.arampanou@bmw.gr 

